ދިވެހިރާއްޖޭގެ ޤައުމީ ޔުނިވަރސިޓީ / ފެކަލްޓީ އޮފް އެޑިއުކޭޝަން\nމަޤާމުގެ މަސައްކަތާ ގުޅޭ ދާއިރާއިން 10 އަހަރު ދުވަހު ތަޖުރިބާ ލިބިފައިވުމާއެކު، މޯލްޑިވްސް ކޮލިފިކޭޝަން އޮތޯރިޓީގެ ސަނަދުތަކުގެ އޮނިގަނޑުގެ ލެވެލް9ގެ ސަނަދެއް މަޤާމުގެ މަސައްކަތާއި ގުޅޭ ދާއިރާއިން ހާސިލުކޮށްފައިވުން.\nމޯލްޑިވްސް ކޮލިފިކޭޝަން އޮތޯރިޓީގެ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް ލިބިފައިވުން. ނުވަތަ،\nޑިޕާޓްމަންޓުގެ ދިރާސީ މަސައްކަތްތައް ހަރުދަނާކޮށް ހިންގުން.\nޓިއުޓޯރިއަލާއި، ޢަމަލީ ކްލާސްތަކާއި، ޑެމޮންސްޓްރޭޝަންތަކާއި، ވަރކްޝޮޕްތަކާއި، ދަރިވަރުންގެ ފީލްޑް ވިސިޓްތަކާއި، ކްލިނިކަލް ސެޝަންތައް ހިންގުން.\nކިޔަވައިދޭ މާއްދާތަކުގެ އިމްތިޙާނުތައް ސާފުކުރުމާއި، އެސެސްކުރުމާއި، އިންވިޖިލޭޓްކުރުން.\nދަރިވަރުންގެ ޓީޗިންގ ޕްރެކްޓިސް އޮބްޒާރވްކުރުމާއި، އެސެސްކުރުމާއި، މެންޓަރކުރުމާއި، މިކަމާގުޅޭ އެހެނިހެން ކަންކަމުގައި ބައިވެރިވެ އެހީތެރިވެދިނުން.\nމަރުކަޒާއި ޑިޕާޓްމެންޓުތަކުގެ ބައްދަލުވުންތަކުގައި ބައިވެރިވުމާއި، ކޮމިޓީތަކުގައި ބައިވެރިވުމާއި، ރޭވުމުގެ މަސައްކަތުގައި އިސްދައުރެއް އަދާކުރުން.\nދަރިވަރުންގެ ޓީޗިންގ ޕްރެކްޓިސް އޮބްޒަރވްކުރުމާއި، އެސެސްކުރުމާއި، މެންޓަރކުރުމާއި، މިކަމާގުޅޭ އެހެނިހެން ކަންކަމުގައި ބައިވެރިވެ އެހީތެރިވެދިނުން.\nމަތީގައިވާ ކަންތައްތަކުގެ އިތުރުން، އޮފީހުގެ ރަސްމީ މަސައްކަތްތަކާ ގުޅޭގޮތުން ހަވާލުކުރެވޭ އެންމެހައި ކަންތައްތައް ކުރުން.


Barcelona final aa gaathah | Mihaaru\nދުނިޔޭގެ ކުޅިވަރު / ސްޕެނިޝް ކަޕް\nއެތުލެޓިކޯ މެޑްރިޑުގެ ސަވިޗް (ވ) ކައިރިން ބާސެލޯނާގެ މެސީ ދެމި ގަންނަނީ. --ފޮޓޯ: އޭއެފްޕީ\n02 ފެބުރުއަރީ 2017 - 07:21\nއަމިއްލަ ދަނޑުގައި ދެ ވަނަ ލެގަށް އަންނަ ހަފުތާގައި ނުކުންނައިރު ބާސެލޯނާ އަށް މިވަނީ ހިތްހަމެޖެހޭ ފަދަ އެޑްވާންޓޭޖެއް ލިބިފަ އެވެ. އެ މެޗު ކޮންމެ ނަތީޖާއަކުން އެއްވަރުވިޔަސް އަދި 1-0 އިން ބާސެލޯނާ ބަލިވިޔަސް ފައިނަލަށް ދާނީ ބާސެލޯނާ އެވެ. އެ މެޗުން 2-1 އިން އެތުލެޓިކޯ މޮޅުވެއްޖެ ނަމަ ނަތީޖާ ނެރެން ޖެހޭނީ އިތުރު ވަގުތު ކުޅޭށެވެ.\nއެތުލެޓިކޯގެ ވިސެންޓެ ކެލްޑްރޯން ސްޓޭޑިއަމުގައި ކުޅުނު މި މެޗުގެ ހަތް ވަނަ މިނެޓުގައި ބާސެލޯނާ އަށް ލީޑު ނަގައިދިނީ ލުއިސް ސުއަރޭޒެވެ. މެދު ރޮނގު ކައިރިން ލިބުނު ބޯޅަ، އެތުލެޓިކޯގެ ދެ ކުޅުންތެރިން ކައިރިން ދެމި ގަތުމަށް ފަހު ކުރިއަށް އަރައި ގޯލަށް ވައްދާލީ ގޯލްކީޕަރު އަތްދަށުންނެވެ.\nބާސެލޯނާގެ ދެ ވަނަ ލަނޑު 33 ވަނަ މިނެޓުގައި ކާމިޔާބުކޮށްދިނީ ލިއޮނަލް މެސީ އެވެ. އޭރިއާ ބޭރުން އޭނާ އުންޑައެއްގެ ބާރު މިނުގައި ފޮނުވާލި ބޯޅަ ވައްދާލީ ކަނަށެވެ. ބާސެލޯނާގެ އެޑްވާންޓޭޖް ކުޑަވެގެން ދިޔައީ 59 ވަނަ މިނެޓުގައި އެތުލެޓިކޯގެ އެންޓޮއިން ގްރިޒްމަން ޖެހި ގޯލުންނެވެ.\nބާސެލޯނާގެ ކޯޗު ލުއިސް އެންރިކޭ ބުނީ މި މި މެޗުގައި ލިބުނު ގިނަ ފުރުސަތުތަކުގެ ބޭނުން ނުހިފުމާ އެކު ދެ ވަނަ ލެގަށް ނުކުންނައިރު އަދިވެސް ކުރަން ޖެހޭ މަސައްކަތް އެބަހުރި ކަމަށެވެ. އެންރިކޭ ބުނީ ފުރަތަމަ ހާފުގައި ކޮންޓްރޯލް އޮތީ ބާސެލޯނާގެ އަތުގައި ކަމަށާއި ދެ ވަނަ ހާފުގައި އެތުލެޓިކޯ އިން ޕްރެޝަރު ބޮޑުކުރި ކަމަށެވެ. އެކަމަކު އެއީ ނަތީޖާ އޮތްގޮތުން އާއްމުކަމެއް ކަމަށާއި މި ދަނޑުގައި ކުޅެ އެތުލެޓިކޯގެ ފަރާތުން އުނދަގޫ ނުވާނެ ކަމަށް ވިސްނުމަކީ ގޯހެއް ކަމަށް އޭނާ ބުންޏެވެ.\nމި ފަހަރު ބާސެލޯނާ ފައިނަލަށް ގޮސްފި ނަމަ މިއީ އެ ޓީމު އަށް އަހަރުގެ ތެރޭ ފައިނަލުގައި ވާދަކުރާ ހަތް ވަނަ ފަހަރަށް ވެގެންދާނެ އެވެ. އަދި ޖެހިޖެހިގެން ފައިނަލުގައި ވާދަކުރާ ހަތަރު ވަނަ ފަހަރަށް ވާނެ އެވެ. މިދިޔަ ފަހަރު ސެވިއްޔާ އަތުން މޮޅުވެ ތަށި ހޯދިއިރު އޭގެ ކުރީ އަހަރު ޗެމްޕިއަންކަން ހޯދީ އެތުލެޓިކް ކްލަބް އަތުން މޮޅުވެގެންނެވެ. އެކަމަކު އޭގެ ކުރީ ފަހަރު ރެއާލް މެޑްރިޑް އަތުން ބަލިވެ ތަށި ގެއްލުނީ އެވެ. ބާސެލޯނާ ވަނީ މި މުބާރާތް ޖުމްލަ 28 ފަހަރު ކާމިޔާބުކޮށްފަ އެވެ.\nސްޕެނިޝް ކަޕް ބާސެލޯނާ އެތުލެޓިކޯ މެޑްރިޑް\n2 ކޮމެންޓް, 20 ރިއެކްޝަންސް\nއެއްވެސް ޝައްކެއްނެތް ގޮތުގައި ލިޔޮނަލް މެސީއަކީ މިހާތަނަށް ދުނިޔޭގައި އުފެދުނު އެންމެ މޮޅު ފުޓުބޯޅަ ކުޅުންތެރިޔާ! ހަސަދަވެރިން ހަސަދަވެރިވިޔަސް ޙަޤީޤަތް ބަދަލެއް ނުކުރެވޭނެ! ސަބަބަކީ ދަނޑުމަތީގައި މެސީގެ ފަރާތުން ފެންނަ ބަލާ ފޫހިނުވާފަދަ ހުނަރުވެރި ކުޅުމާއިއެކު ކާމިޔާބުކުރާ މޮޅު ގޯލްތައް!


09 hours 10 mins agoޤާސިމް އިބްރާހީމްއަކީ ހަށިކޮޅަށްވުރެ ހިތްޕުޅު ބޮޑު ބޭފުޅެއް: އެކޭ09 hours 26 mins agoދުނޔޭގެ އެންމެ ފަލަ އަންހެނާ ޔޫއޭއީގެ ހޮސްޕިޓަލަކުން ޖާގަ ހޯދަނީ ފިޔޯރީގެ އިންޖީނު ގޭގައި ރޯވެ، އެތަނުގެ މުވައްޒަފަކު މަރުވެއްޖެ\nއާރޓިކަލްކިޔުމަށް ހޭދަވާނެކަމަށް ބެލެވެނީ :0މިނެޓް, 40 ސިކުންތު ގދ. ފިޔޯރީގެ އިންޖީނުގޭގައި މިއަދު ހުކުރުނަމާދު ވަގުތު ރޯވެ، އެތަނުގެ މުވައްޒަފަކު މަރުވެއްޖެއެވެ. މިއަލިފާނުގެ ހާދިސާގައި މަރުވީ އިޖީނުގޭގައި ޓެކްނީޝަނެއްގެ ގޮތުގައި މަސައްކަތް ކުރަމުން އަި، އުމުރުން 26 އަހަރުގެ ނާޒިދު ޢަބްދުﷲ އެވެ. މަޢުލޫމާތު ކިބިފައިވާ ގޮތުގައި، އިންޖީނުގޭގައި ރޯވިއިރު، އެތަނުގައި އެވަގުތު ހުރީ އޭނާ އެކަންޏެވެ.\n"އަޅުގަނޑުމެން ވަދެ ބެލިއިރު މުޅި މީހާ އޮތީ އަނދާފަ. އޭނާ އޮތީ އިންޖީނު ކައިރިއަށް ވެއްޓިފައި" ގދ.ފިޔޯރީގެ ކައުންސިލް މެމްބަރު ސައީދު މުޙައްމަދު ވިދާޅުވިއެވެ.\nނާޒިދު ޢަބްދުﷲ، ފިޔޯރީގެ އިންޖީނުގޭގައި މަސައްކަތް ކުރާތާ ތިން އަހަރުވެއްޖެއެވެ. ފިޔޯރީގައި މިއަދު މިހިނގި އަލިފާނުގެ ހާދިސާގެ ސަބަބުން މުޅި ފިޔޯރީ އިން ވަނީ ކަރަންޓުވެސް ކެނޑިފައެވެ. ކޮމެންޓް ކުރެއްވުމަށް\nމި ވަގުތު އެއްވެސް ކޮމެންޓެއް ކިޔުންތެރީން ފާޅުކޮށްފައި ނެތް. މަރިޔަމް ވަހީދާ 21 އޭޕްރީލް 2017


ސަމާ·6ޖަނަވަރީ 2021\n“އުހުނ! ނިކަން ބަލައިލަބަލަ! މި މަންޖެގެ ނިޔަފަތިތައް ހާދަ ދިގޭ! ކުރިއަކުން އަހަންނަކަށް މި ކަމެއް ފާހަގައެއް ނުކުރެވޭ.” ތޫނު ވަކިތަކެއްހެން ހުރި ދިގު ނިޔަފަތިތައް ފެނިފައި، ނަޒީފުގެ ދެ ލޯ ބޮޑުވިއެވެ.\n“ބައެއް ކުދިން ވިހާއިރު ނުލާހިކު ދިގުކޮށް ނިޔަފަތި ހުރެޔޭ.” ރަޝްފާ މަސައްކަތްކުރީ އާދައިގެ ކަމަކަށް އެކަން ހެދޭތޯއެވެ.\n“އަހަންނަށް ވެސް ތި ކަން އެނގެޔޭ. އެކަމަކު މި މަންޖެގެ ނިޔަފަތި މި ހުންނަނީ ވެސް މާ އެހެން ފާޑަކަށް.” ޝަހާދަތް އިނގިލީގެ ނިޔަފަތީގައި އިނގިލި ޖައްސާލަމުން ނަޒީފު ބުންޏެވެ. “ހާދަތޫނޭ!” ރަޝްފާގެ މޫނަށް ނަޒީފު ބަލައިލިއެވެ. “ނިކަން ބަލައިލަބަލަ!”\nދަރިފުޅުގެ އަތް ރަޝްފާއަށް ދައްކައިލަމުން ނިޔަފަތީގެ ކޮޅުގައި ނަޒީފު ޝަހާދަތް އިނގިލި ކާއްތާލިއެވެ. އެ ވަގުތު ނަޒީފުގެ އިނގިލިން ތޫނު ދިލައެއް ނަގައިގަތެވެ. އޭނާ އަވަސްއަވަހަށް އިނގިއްޔަށް ބަލައިލިއެވެ. އޭރު އޭނާގެ އިނގިލިން ލޭއަންނަނީއެވެ. ހައިރާންކަމުގެ ތެރޭގައި ނަޒީފަށް އިނދެވުނީ އިނގިއްޔަށް ބަލާށެވެ. އިރުކޮޅަކުން އެ އިނގިލިން ލޭތިއްކެއް ވެއްޓިއްޖެއެވެ. އޭނާގެ އުނގުގައި އަތްފައި ހަލުވައިލަހަލުވައިލަ އޮތް ކުޑަ ދަރިފުޅުގެ މަތީ ތުންފަތް މައްޗަށެވެ. ނަޒީފު އަވަހަށް އަނެއް އަތުން ލޭތިކި ފުހެލެވޭތޯ އުޅުނެވެ. އެހެންނަމަވެސް އޭނާއަކަށް އެ ކަމެއް ނުވިއެވެ. އެއަށްވުރެ ކުރީން އެ މަންޖެ ދޫނެރެ، އެ ލޭތިކި ފުހެ ބޮއިލައިފިއެވެ.\n“ކިހިނެއް މި ވީ؟ އިނގިލި ވެސް ކަނޑައިގެން ހިނގައްޖެ. މި ކުއްޖާގެ އަނގަޔަށް ލޭ ވެސް ހިނގައްޖެ. އަހަންނަށް ހީވަނީ ނިޔަފަތީގައި ޖެހިފައިހެން ކަނޑައިގެން މި ދިޔައީ. ވަރަށް ބޮޑަށް އެބަ ދިލަ ވެސް ނަގާ.” ރަޝްފާގެ ގާތުގައި އެ މަންޖެ ބޭއްވުމަށްފަހު އަނެއް އަތުން އިނގިލީގައި ނަޒީފު ހިފަހައްޓާލިއެވެ.\nރަޝްފާ އޮތީ ކަންބޮޑުވެ ހާސްވެފައެވެ. މި ހައި އަވަހަށް ކަންތައްތައް ދިމާވާން ފެށީއެވެ. އަދި މި އުޅެނީ ވިހޭތާ ދެތިންގަޑިއިރު ނުވެގެންނެވެ.\n“އަވަހަށް މި މަންޖެގެ ނިޔަފަތި ކަނޑާ!” ނިޔަފަތި ކަނޑަން ދަތި ގެނެސް ރަޝްފާގާތުގައި ބޭއްވުމަށްފަހު، ނަޒީފު ގޮސް ވަނީ ގިފިއްޔަށެވެ. ވަޅުން ފެންދާންޏެއް ނެގުމަށްފަހު، އިނގިލިން އައިސްފައި ހުރި ލޭތައް ދޮވެލިއެވެ. އެއިރުވެސް އިނގިލިން ދިލަނަގައެވެ. އަނެއްކާ ވެސް ލޭ އަންނަން ފަށައިފިއެވެ. ފެންދާނީ ތެރެއަށް ނަޒީފު އަތް ގަންބާލިއެވެ. ނަޒީފު އިނީ ބަލާށެވެ. ފެންދާނި ތެރެއަށް ލޭތައް ފޭދެމުންދެއެވެ. ކަނޑައިގެންގޮސްފައި ހުރިތަން ކުޑައެއް ނޫނެވެ.\nކުޑައިރުކޮޅަކު އެހެން އިނުމަށްފަހު ތެދުވެގެން ގޮސް، އިނގިލީގައި ފޮތިގަނޑެއް އޮޅައިލިއެވެ. އަދި ރަނގަޅަށް އައްސާލުމަށްފަހު ގޮސް ކޮޓަރިއަށް ވަދެއްޖެއެވެ.\n“ހާދަ ބޮޑަކަށް ކަނޑައިގެންގޮސްފައޭ ހުރީ. އަދި ވެސް ވަރަށް ބޮޑަށް އެބަ ދިލަނަގާ. މަ ހިއެއްނުކުރަން އެހައި ތޫނުވާނެކަމަކަށް. މިހާރު ނިޔަފަތިތައް ކެނޑީތަ؟”\n“އަ…… އާނ!” ރަޝްފާގެ އަޑަށް ހުއްޓުންއެރިއެވެ.\nނަޒީފު އައިސް އިނގިލިތަކަށް ބަލައިލިއެވެ. ނިޔަފަތިތައް ހުރީ ވަރަށް ރީތިކޮށް ކަނޑާފައެވެ. އެހެންނަމަވެސް ހަގީގަތުގައި އެންމެ ނިޔަފައްޗެއް ވެސް ރަޝްފާއެއް ނުކަނޑައެވެ. އޭނާ ހަމަ ބަލަން އޮއްވާ މަޑުމަޑުން ނިޔަފަތިތައް އެތެރެއަށް ވަދެ، އާދައިގެ ނިޔަފަތިތަކަކަށް ބަދަލުވީއެވެ.\n“މިހާރު ހަމަ ރީއްޗަށް އަލިވެއްޖެ. އަހަރެން އަންނާނަން އާޝިޔާދައްތަ ގާތަށް ގޮސް ރަޝްފާ ވިހޭ ވާހަކަ ބުނެފައި. ރަޝްފާ ވިހޭގޮތުގެ ވާހަކަ ކިޔައިދީފިއްޔާ އޭނާ ވަރަށް ހައިރާންވާނެ ކަންނޭނގެ. އެ ވާހަކަ މާބޮޑަށް މީސްމީހުން ގާތުގައި ދައްކާނެކަމެއް ނެތް. ބޭސްކޮށްލީމާ އިސާހިތަކު ހަމައަކަށް އެޅިދާނެ.” ދަރިފުޅުގެ ކޮލުގައި ފިރުމާލުމަށްފަހު، ނަޒީފު ނިކުމެގެން ހިނގައްޖެއެވެ.\nނަޒީފު ދިއުމުން ދަރިފުޅުގެ މޫނަށް ރަޝްފާ ބަލައިލިއެވެ. އެ މަންޖެ އޮތީ ދެ ލޯ ދަމާ ވާންކޮށްގެން މައްޗަށް ބަލާށެވެ! ހީވަނީ ކޮންމެވެސް އެއްޗެއް ފެނިގެން ބަލަން އޮތްހެންނެވެ. އިރުކޮޅަކު އެހެން އޮވެފައި، ފެށީ ރޯށެވެ. ވަރަށް ބާރަށެވެ. އެ މަންޖެ ވިހޭފަހުން މި ވީ ދެތިން ހަތަރު ގަޑިއެއްގެ ތެރޭގައި އެއީ ރުއި ފުރަތަމަ ފަހަރެވެ. ރޯން ފެށުމުން ރަޝްފާގެ ގާތަށް އައީ ރުޅިއެވެ. އެހެންނަމަވެސް އޭނާގެ ހިތަށް ރަހުމު ވަދެއްޖެއެވެ. މާ ބާރަށް ރޯތީއެވެ.\nކޮންމެ ގޮތެއް ވިޔަސް، ކޮންމެ ސިފައެއްގެ ކުއްޖަކަސް، އެއީ އޭނާގެ ބަނޑުގައި ނުވަ މަސް ދުވަހު އޮތް ކުއްޖެކެވެ. މަޔަކީ އޭނާއެވެ. ރަޝްފާއަށް ބޭއިޚްތިޔާރުގައި ކަހަލަ ގޮތަކަށް ދަރިފުޅު ނެގިއްޖެއެވެ. އަތްދަނޑިމަތީގައި ބޭއްވުމަށްފަހު، ބުއް ވެސް ޖެއްސުނެވެ. ހަމައެއާއެކު ރުއިން ހުއްޓާލައިފިއެވެ. އެހެންނަމަވެސް ހަމަ އެންމެ ފަހަރަކު ވެސް ދަމައެއް ނުލައެވެ. އަނގަޖަހައިގެން އޮތީއެވެ. އިރުކޮޅަކު އެހެން އޮވެފައި، ނައްޓާލައިފިއެވެ. އޭރު އެ މަންޖެ އޮތީ މުޅިން ހަމަޖެހިފައެވެ. ދަރިފުޅުގެ މޫނަށް ރަޝްފާ ބަލައިލިއެވެ. ދަރިފުޅު އޮތީ، ކުރިއެކޭ އެއްގޮތަށް މައްޗަށް ބަލާށެވެ.\nޖެހިގެން އައި ރެއެވެ. ނަޒީފާއި ރަޝްފާއަށް ތިބީ ނިދިފައެވެ. ދެ މީހުންގެ މެދުގައި ކުޑަ ދަރިފުޅު ވެސް އޮތެވެ. އެ މަންޖެ އޮތީ ދެ ލޯ ބޮޑުކޮށްގެން މައްޗަށް ބަލާށެވެ.\nގަޑިން ދެ ގަޑި ބައިވިއަޑު އިވުނީ ހަމަ ދެންމެއަކުއެވެ. އެއާއެކު އެ މަންޖެގެ ލޯބިލޯބި ސިފައަށް ބަދަލު އަންނާން ފަށައިފިއެވެ. ހުތުރު ސިފައަކަށެވެ. މަޑުމަޑުން ކުލަ ބަދަލުވަމުން ގޮސް، ހަށިގަނޑު ކަޅު އެންދެރި ކުލައަށް ބަދަލު ވެއްޖެއެވެ. މުޅި ގައިން ބޮޑެތި ފޮޅުތަކެއް ނަގައިފިއެވެ. މޫނުމަތީގެ ތަންތަންކޮޅުން ފާރުގަނޑުގަނޑު ހެދި، ނިތްމަތިން ބައެއް ފަޅައިގެން ހިނގައްޖެއެވެ. ބޮލުގައި އޮތް ކަޅުކުލަ ގަދަ ފަން އިސްތަށިގަނޑުގެ ކުލަ ފަނޑުވެ، ކޮޅަށްޖެހެން ފަށައިފިއެވެ. އަތްފައިގެ ނިޔަފަތިތައް ދިގުވެ، ވަކިތަކެއްހެން ވެއްޖެއެވެ. ނޭފަތް ކުރުވެ، މަތީ ދަތްޕިލައިން ދިގު ދެ ދަތް ފަޅައިފިއެވެ. ދެ ލޯ ރަތްވެއްޖެއެވެ. ރަޝްފާއާއި ނަޒީފާ ދެ މީހުންގެ ދެމެދުގައި، މިހާރު އެ އޮތީ އިންސީންގެ ތެރޭގައި ހިމެނޭ ކުއްޖެއް ނޫނެވެ. ނުބައި ސިފައެއްގައި އޮތް ބިރުވެރި މަޚުލޫޤެކެވެ.\nނަޒީފު އޮތީ އުޑުތިލަމަތިން ހަރަން ބަނދެލައިގެން ކަހަލަ ގޮތަކަށެވެ. އިރުކޮޅަކުން ފެނުނީ އޭނާގެ އެއް އަތް، މަޑުމަޑުން ނާޖީއާ ދިމާއަށް ދާންފެށިތަނެވެ. އެއީ ކުރީ ދުވަހު ކަނޑައިގެންދިޔަ އަތެވެ. އެ އިނގިލީގައި މިހާރު ވެސް އޮތީ، ފޮތިގަނޑެއް އައްސާފައެވެ. ނަޒީފުގެ އަތް ގޮސް ހުއްޓުނީ ނާޖީގެ މޫނާއި ހަމައިންނެވެ. ފޮތިގަނޑު އައްސާފައި ހުރި އިނގިލި ދިމާވަނީ ނާޖީގެ އަނގަޔާއެވެ.\nފޮތިގަނޑު މޮހިއްޖެއެވެ. އަމިއްލައަށެވެ. ކަނޑައިގެން ގޮސްފައިވާ ތަން އަދިވެސް ހުރީ ރޯކޮށެވެ. ލޭކުލަ ވެސް ކުޑަކޮށް ހުއްޓެވެ. ނާޖީގެ ހުތުރު، ކުރަކި އަތް ނަޒީފުގެ އަތާ ދިމާއަށް މައްޗަށް އަރަން ފަށައިފިއެވެ. ވަކިތަކެއް ކަހަލަ ތޫނު ނިޔަފަތިތަކުން ނިޔަފައްޗެއް ނަޒީފުގެ އިނގިލީގެ ކަނޑައިގެން ގޮސްފައިވާ ތަނުގައި ޖައްސާލުމާއެކު ލޭ އަތުވެއްޖެއެވެ. ނަޒީފަކަށް އެއިން ކަމެއް ހަމަ ކުޑަކޮށް ވެސް އިހްސާސެއް ނުކުރެވެއެވެ. އޭނާގެ އަތުގައި ކޮންމެވެސް މީހަކު ހިފަހައްޓާލައިގެން ހުރިކަހަލައެވެ.


Majlis gai Press beyhvumuge huhdha dhin sababu saafukohdheefi\nމަޖިލީހުގައި ޕްރެސް ބާއްވަން ހުއްދަ ދިން ސަބަބު ބުނެދީފި\nރައްޔިތުންގެ މަޖިލީހުގެ އިދާރާގައި މިއަދު އޮތް ޕީޕީއެމް ޕީޖީ ގްރޫޕުން ނޫސްވެރިންގެ ބައްދަލްވުމުގެ ތެރެއިން -- ފޮޓޯ | އަޒާން: އަވަސް\nރައްޔިތުންގެ މަޖިލީހުގެ އިދާރާގައި ޕީޕީއެމް ޕީޖީ ގްރޫޕުން ނޫސްވެރިންގެ ބައްދަލުވުމެއް ބޭއްވުމަށް ހުއްދަ ދިން ސަބަބު އެ މަޖިލީހުން ސާފުކޮށްދީފި އެވެ.\nރައްޔިތުންގެ މަޖިލީހަށް ހުށައެޅި ދެ މައްސަލައެއް އެ މަޖިލީހުގެ ތަޅުމުން ބޭރުކޮށްލި މައްސަލައާ ގުޅިގެން ހުރި ކަންބޮޑުވުންތައް ހާމަކޮށް ޕީޕީއެމް އާއި ޕީއެންސީގެ ނޫސްވެރިންގެ ބައްދަލުވުމެއް މަޖިލީހުގެ އިދާރާގައި ބާއްވާފައިވާ މިއަދު މެންދުރު ފަހު 2:30 ގައެވެ. އެ ބައްދަލްވުމަކީ ހިޔާ ފްލެޓް ތަކުގެ މަސައްކަތް ނިންމަން ހަވާލުކުރި ބައެއް ކުންފުނިތަކުން އޮޅުވާލުމުގެ ސަބަބުން ހިޔާ ފްލެޓްތަކުގެ ވެރިންނަށް ލިބިފައިވާ ގެއްލުންތައް ސަރުކާރުގެ ސަމާލުކަމަށް ގެނައުމަށް މިއަދު މަޖިލީހަށް ހުށައެޅި ކުއްލި މައްސަލަ އާއި މަސްކިރުން ކޮންޓްރޯލް ކުރުމަށް ނިންމި ނިންމުން ބަދަލު ކުރުމަށް ގޮވާލާ މަޖިލީހަށް ހުށައެޅި ކުއްލި މައްސަލަ ބޭރުކޮށްލުމުން އެކަމުގެ ކަންބޮޑުވުން ފާޅުކުރުމަށް ބޭއްވި ބައްދަލްވުމެކެވެ.\nމިއީ މި ފަހުން ސިޔާސީ ޕާޓީއަކަށް މަޖިލީހުގައި ނޫސްވެރިންގެ ބައްދަލުވުން ބޭއްވުމަށް ފުރުސަތު ދިން ފުރަތަމަ ފަހަރެވެ. މި ފުރުސަތު އިދިކޮޅު ދެ ޕާޓީއަށް ދިނީ ސަރުކާރާއި މެދު އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އޮތް ކަންބޮޑުވުމާއި ހިތްޕުޅު ހަމަޖެހިވަޑައިނުގަތުމުގެ ތެރެއިން ކަމަށް ބައެއް މީހުން ދެކެއެވެ. އެފަދަ ވަރަށް ގިނަ ޝުއޫރުތައް ސޯޝަލް މީޑިއާގައި ދަނީ ފާޅު ކުރަމުންނެވެ.\nމަޖިލީހުގެ އިދާރާއިން މިރޭ ބުނީ ޕީޕީއެމް ޕީޖީ ގްރޫޕުން ބޭއްވި ނޫސްވެރިންގެ ބައްދަލު ވުމަކީ ރައްޔިތުންގެ މަޖިލީހުގައި ހިމެނޭ ހުރިހާ ޕާލަމެންޓަރީ ގްރޫޕްތަކަށް ހުޅުވާލާފައިވާ ފުރުސަތެއްގެ ދަށުން ބޭއްވެވި ބައްދަލުވުމެއް ކަމަށެވެ. އަދި ހުރިހާ ޕާލަމެންޓަރީ ގްރޫޕަކަށް އެ ފުރުސަތު އޮތްކަން ރައްޔިތުންގެ މަޖިލީހުގެ ރައީސް ރައީސް މުހައްމަދު ނަޝީދު ވަނީ 2020 ވަނަ އަހަރުގެ ތިން ވަނަ ދައުރުގައި ބޭއްވި ރައްޔިތުންގެ މަޖިލީހުގެ ޖަލްސާގައި އިއުލާނު ކުރައްވާފައިވާ ކަމަށްވެސް ބުންޏެވެ.\nމިއަދުގެ ނޫސްވެރިންގެ ބައްދަލްވުމުގައި މައުލޫމާތު ދެއްވީ ޕީއެންސީގެ ޕީޖީ ގުރޫޕްގެ ލީޑަރު އާދަމް ޝަރީފް އުމަރާއި ޕީޕީއެމްގެ ފަރެސްމާތޮޑާ ދާއިރާގެ މެންބަރު ހުސައިން މުހައްމަދު ލަތީފެވެ. މީގެ އިތުރުން ނައިފަރު ދާއިރާގެ މެންބަރު އަހުމަދު ޝިޔާމް އާއި ޕީޕީއެމްގެ ތަރުޖަމާން ހީނާ ވަލީދުވެސް ބައިވެރިވެވަޑައިގެންނެވިއެވެ.\nމަޖިލީހުގައި އޮތް ނޫސްވެރިންގެ ބައްދަލްވުމުގައި ހީނާ ބައިވެރިވެވަޑައިގެންނެވި ނަމަވެސް ބައްދަލްވުމުގައި ވާހަކަ ދައްކަވާފައެއް ނުވެއެވެ. ބައެއް ފަރާތްތަކުން ގެންދަނީ އެ ބައްދަލްވުމުގައި ބައިވެރިވެވަޑައިގަތުމުގެ ފުރުސަތު ހީނާއަށް ދެއްވުމުންވެސް ފާޑުވިދާޅުވަމުންނެވެ.\nމަޖިލީހުގެ އިދާރާއިން ބުނީ މިއަދުގެ ބައްދަލުވުމުގައި ޕީޕީއެމް އާއި ޕީއެންސީގެ ތަރުޖަމާން ހީނާ ވަލީދު ބައިވެރިވެވަޑައިގަތީ އެ ދެ ޕާޓީގެ ޕާލަމެންޓަރީ ގްރޫޕްގެ ސެކްރެޓަރީގެ ހައިސިއްޔަތުން ކަމަށާ ހީނާ އަކީ ޕީޕީއެމް އާއި ޕީއެންސީ ޕާލަމެންޓަރީ ގްރޫޕްގެ ސެކްރެޓަރީ ކަމަށެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް އާދަމް ޝަރީފު އުމަރު + އިދިކޮޅު ފަރާތްތައް އަހުމަދު ޝިޔާމް


vnews - Hiyaanaathuge thuhumathaa eku Mauritius ge raees isthiufaa dhevvanee\nހިޔާނާތުގެ ތުހުމަތާއި އެކު މޮރިޝަސްގެ ރައީސް އިސްތިއުފާ ދެއްވަނީ\nމޮރިޝަސްގެ ރައީސާ އަމީނާ ގުރީބު ފާކިމް - ފޮޓޯ: އޭއެފްޕީ\nޚިޔާނާތުގެ ތުހުމަތުތަކާއި ގުޅިގެން މޮރިޝަސްގެ ރައީސާ އަމީނާ ގުރީބް-ފާކިމް އަންނަ ހަފްތާގައި މަގާމުން އިސްތިއުފާ ދެއްވާނެ ކަމަށް އެގައުމުގެ ބޮޑުވަޒީރު ވިދާޅުވެއްޖެ އެވެ.\nއަމީނާގެ މައްޗަށް ކޮރަޕްޝަންގެ ތުހުމަތު ކުރެވުނީ ބައިނަލް އަގްވާމީ އަމިއްލަ ޖަމިއްޔާއަކުން އޭނާއަށް ހަދިޔާ ކުރި ކުރެޑިޓް ކާޑެއް ބޭނުފުޅު ކުރައްވައިގެން ހެދުމާއި ގަހަނާ ބައްލައިވައިގަތް މައްސަލައަކާއި ގުޅިގެންނެވެ.\nމޮރިޝަސްގެ ބޮޑުވަޒީރު ޕްރަވިންދް ޖަގްނައުތް ވިދާޅުވީ އަމީނާ ރައީސްކަމުގެ މަގާމުން އިސްތިއުފާ ދެއްވާނީ މިމަހުގެ 12 ގައި އެކަމަނާގެ 50 ވަނަ އުފަންދުވަސް ފާހަގަ ކުރެއްވުމަށްފަހުގައި ކަމަށެވެ.\nއެހެންނަމަވެސް އަމީނާގެ މައްޗަށް ކުރެވޭ ހިޔާނާތުގެ ތުހުމަތާއި ގުޅިގެން ބޮޑުވަޒީރު އެއްވެސް ވާހަކަފުޅެއް ނުދައްކަވައެވެ. މީގެ ކުރިން ބޮޑުވަޒީރު ވިދާޅުވެފައިވާ ވަނީ ކޮންމެ މީހަކީވެސް އެމީހެއްގެ މަގާމުގެ މަޝްއޫލިއްޔަތު އުފުއްލަވަން ޖެހޭނެ ބޭފުޅެއް ކަމަށެވެ.\nކެމިސްޓްރީ ޕްރޮފެސަރެއް ކަމަށްވާ އަމީނާ އަކީ މިހާރު އެފްރިކާގެ ގައުމެއްގެ ރައީސްކަން ކުރައްވާ ހަމައެކަނި އަންހެން ބޭފުޅާއެވެ. އޭނާއަށް މޮރިޝަސްގެ ރައީސްކަން ހަވާލުކުރެއްވީ 2015 ވަނަ އަހަރު އެވެ. އެގައުމުގެ ފުރަތަމަ އަންހެން ރައީސާ އަމީނާ ވަނީ އޭނާގެ މައްޗަށް ކުރެވިފައިވާ ހިޔާނާތުގެ ތުހުމަތަށް އިންކާރު ކުރައްވަފައި އެވެ. އަދި އެ ހުރިހާ ފައިސާއެއް ރިފަންޑް ކޮށްދެއްވި ކަމަށްވެސް އެކަމަނާ ވިދާޅުވިއެވެ.\nމިމަހުގެ7ވަނަ ދުވަހު ބޭއްވި އެއްވުމެއްގައި ވާހަކަ ދައްކަވަމުން އަމީނާ ވިދާޅުވީ އެއްވެސް މީހަކަށް އެއްވެސް އެއްޗެއް ދެއްވަން ޖެހިވަޑައިގެންފައި ނުވާނެ ކަމަށާއި، މީގެ އަރަހެއްހާ ދުވަސް ކުރިން ހިނގާފައިވާ ކަމަކަށް ހިޔާނާތުގެ ތުހުމަތު އެކަމަނާގެ މައްޗަށް މިހާރު އުފުލެންވީ ސަބަބެއް އެނގިވަޑައިނުގަންނަވާ ކަމަށެވެ.\nމޮރިޝަސްގެ މީޑިއާތަކުގައި ބުނެފައިވަނީ ޕްލެނެޓް އާތް އިންސްޓިޓިއުޓުން ދެއްވި ކްރެޑިޓް ކާޑަކުން އަމީނާ ވިޔަފާރި ކުރެއްވީ ދުބާއީ އާއި އިޓަލީގެ ފިހާރަތަކުން ކަމަށެވެ. އަދި އެ ކްރެޑިކް ކާޑު ހަދިޔާ ކުރި ޖަމްއިއްޔާއަކީ ސްކޮލަރޝިޕް ދީގެން ތައުލީމީ ފުރުސަތުތައް ހޯދައިދިނުމަށް ބާރުއަޅާ ޖަމްއިއްޔާ އެއް ކަމަށެވެ. އަދި އެ ކްރެޑިކް ކާޑަކީ ޕްލެނެޓް އާތްގެ ރައީސްގެ ނަންފުޅުގައި ދެއްވާ ޕީއެޗްޑީ ޕްރޮގްރާމެއް ޕްރޮމޯޓް ކުރެއްވުމަށް ދެއްވި ކާޑެކެވެ.\nއެ ކާޑުން އަމިއްލަ ބޭނުމަށް 10،000 އަށް ވުރެ ގިނަ ޑޮލަރުގެ މުއާމަލާތްތަކެއް ކުރެއްވިކަމުގެ ތުހުމަތުތަކެއް ކުރެވުމާއެކު އަމީނާ އިސްތިއުފާ ދެއްވަން ނިންމަވާފައިވާތީ އެގައުމުގެ ބޮޑު ވަޒީރު ވިދާޅުވީ މޮރިޝަސްގެ ޑިމޮކްރެސީއާމެދު ފަހްރުވެރިވެވަޑައިގަންނަވާ ކަމަށެވެ. އަދި ކޮންމެ މަގާމެއްގައި ހުންނަވާ ބޭފުޅަކުވެސް އެންމެ ފުރަތަމަ އިސް ކުރައްވަން ވާނީ ގައުމު ކަމަށެވެ.


COVID-19 : UK In Ithuru 888 Meehaku Maruvejje - Vaguthu\nކޮވިޑް-19 : އިނގިރޭސި ވިލާތުން އިތުރު 888 މީހަކު މަރުވެއްޖެ\nކޮވިޑް-19 ޖެހިގެން އިނގިރޭސިވިލާތުން މިއަދުވެސް ގިނަ އަދަދެއްގެ ބަޔަކު މަރުވެއްޖެއެވެ.\nމިއަދު އިނގިރޭސިވިލާތުން ވައިރަހުގެ ޝިކާރަ އަކަށްވެ ޖުމްލަ 888 މީހަކު މަރުވެފައިވާއިރު، އެގައުމުން މިހާތަނަށް މި ވައިރަހުގެ ސަބަބުން ޖުމްލަ 15،464 މީހުން ވަނީ މަރުވެފައެވެ. ފާއިތުވެދިޔަ 24 ގަޑިއިރު ތެރޭގައި މުޅިން އަލަށް 5،525 މީހަކު މި ވައިރަހަށް ފައްސިވެފައި ވާއިރު، މިހާރު އެ ގައުމުން ފައްސިވި މީހުންގެ ޖުމްލަ އަދަދު ވަނީ 114،217 އަށް އަރާފައެވެ.\nއިއްޔެ އެގައުމުން މިބަލި ޖެހިގެން 847 މީހަކު މަރުވެފައިވާއިރު، މިއަދު މަރުވި މީހުންގެ އަދަދަކީ އިއްޔެ އަށް ވުރެން 41 މީހުންގެ އިތުރުވުމެއްކަން ފާހަގަކޮށްލެވެއެވެ. އިނގިރޭސިވިލާތަކީ މި ބަލި ޖެހިގެން6ވަނަ އަށް އެންމެ ގިނަ މީހުން މިހާރު ފައްސި ވެފައިވާ ގައުމެވެ.\nމިދިޔަ ޑިސެމްބަރު މަހުގެ ތެރޭގައި ޗައިނާގެ ވުހާން ސިޓީން ވައިރަސް ފެނި، އެގައުމުން ވަނީ ގިނަ އަދަދެއްގެ ބަޔަކު މަރުވެފައެވެ. ނަމަވެސް މިހާރު އެގައުމުން ވައިރަސް ކޮންޓްރޯލް ކޮށްފައިވާއިރު، އަދިވެސް ގިނަ ގައުމުތަކަކުން ދަނީ ވައިރަހާއި ހަނގުރާމަ ކުރަމުންނެވެ.\nމި ވައިރަސް ޖެހިގެން މިހާތަނަށް2މިލިއަނަށް ވުރެން ގިނަ މީހުން ރިޕޯޓް ކޮށްފައިވާއިރު، ލައްކައަކަށްވުރެ ގިނަ މީހުން ވަނީ ބަލި ޖެހިގެން މަރުވެފައެވެ. އަދި އިނގިރޭސިވިލާތަކީ އެމެރިކާ އަށް ފަހުގައި އެންމެ ގިނަ އަދަދަކަށް މީހުން މަރުވަމުންދާ ގައުމެވެ.


އެޑްމިން – Page 153 – Liyuntheringe Gulhun\nVisitors online  84:users  0guests  53bots  31The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nއޭރުގެ ފަތްފުށްތަކުން…. (59)\n13 ޖެނުއަރީ 2014ބަހާއި އަދަބު, އަދަބިއްޔާތުއެޑްމިން\nއެކުގައި މަސައްކަތްކުރާ މުއައްޒަފުންގެ ބިރު\nއ.ވ.އ އ.ވ.އ ގެ ނަމުގައި އެއްދުވަސްވަރެއްގައި ވަރަށް މަޝްހޫރުވެގެންދިޔަ މޮޅު ލިޔުންތެރިޔާއަކީ، ހއ. ހޯރަފުށީ، އަލްފާޟިލް އަޙްމަދު ވަޙީދު ޢަލީއެވެ. އޭނާއަކީ، މޮޅު ލިޔުންތެރިއެކެވެ. ހުނަރުވެރި މުދައްރިސެކެވެ. އަދަބީ މުބާރާތްތަކަށް ކުދިން ތައްޔާރުކޮށްދެއްވުމުގައި ޙަރަކާތްތެރިވެވަޑައިގަތް މުދައްރިބެކެވެ. އިދާރީ ހިންގުންތެރިއެއްވެސްމެއެވެ. މައުލިދުއްނަބަވީ ފާހަގަކުރުން\n12 ޖެނުއަރީ 2014ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 2286\nރައްޓެއްސެއްގެ އުފަން ދުވަސް އައުމުގެ އެތައް ދުވަސް ކުރިން، އެ ދުވަހަށްޓަކައި ބޮޑެތި ތައްޔާރީތައް ވުމަކީ، އަހަރެމެން އެންމެންވެސް ވަރަށް ފަރުވާތެރި ކަމާއިއެކު ކުރާ ކަމެކެވެ. ލޯބިޖެހިފައިވާ ނުވަތަ ތާއިދު ކުރާ ފިލްމީ ތަރިއެއް އުފަންވި ދުވަހަކާއި އަހަރެއް އަދި އެމީހެއްގެ ” ރާހި ” އޭ މި ކިޔޭ އެއްޗެއްވެސް ހޯދައި ބަލައި، ތިމަންނައާއި މިވެނި ބަޠަލާއެއް ނުވަތަ ބަޠަލަކާއި އުފަންވީ އެއް ދުވަހެއްގައޭ ކިޔައި، ފަޚްރުވެރި ވާތަން ފެނެއެވެ.\n11 ޖެނުއަރީ 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 2899\nމުޙައްމަދު ޤާސިމް، އއ.މަތިވެރި(5 ޖެނުއަރީ 2014 (އާދީއްތަ) ދުވަހު ޝާއިޢުކުރި ބަޔާ ގުޅޭ)\n“އެހެންވީރު ހިނގާ އަހަރެމެން ގެއަށް ދާން! ތިހެން އަބަދު ގޭގަ އިންނަންވެއްޖިއްޔާ ވަރަށް ބޯ ގޮވާނެ.”\n“އަންނާނަން މަންމަ ގާތު ބުނެފަ.” އިރުކޮޅަކު އެއްޗެއް ނުބުނެ ހުރެފައި ރަޝާޤާ މިހެން ބުނަމުން އެނބުރި ހިނގައިގަތެވެ.\nބޭރުބަހެއް މޮޅަށް ދަސްކުރުމަށްޓަކައި އެ މީހެއްގެ މާދަރީ ބަހަށް މޮޅުވުން މުހިއްމެވެ.\n10 ޖެނުއަރީ 20141 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 7765\nމިއަދު ކޮންމެ މަޔަކާއި ކޮންމެ ބަފަޔަކު ނުވަތަ ކޮންމެ ބެލެނިވެރިޔެއްގެ ވެސް އުންމީދަކީ އެ ބަޔެއްގެ ދަރިން ތަޢުލީމީ ގޮތުން މޮޅު ކުދީންތަކަކަށް ހެދުމެވެ. ކިތަންމެ ބޮޑު ހޭދައެއް ކޮށްގެން ކިތަންމެ ބޮޑު ބުރައެއް އުފުއްލައިގެން ވިޔަސްވެހެވެ. މިއީ ދިވެހީން ތަޢުލީމަށް ލޯބިކުރާ މިންވަރުގެ މަތިވެރިކަން ހާމަކޮށްދޭ ކަމެކެވެ. މިކަމަށް ޓަކައި އެންމެހާ ދިވެހީންނަށް ތަހުނިޔާ ދަންނަވަމެވެ.\n10 ޖެނުއަރީ 2014ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 3010\nދިވެހި ސިންގާސަނާއިން (1)\nއައްސުލްޠާން މުޙައްމަދު ޝަމްސުއްދީން (ތިންވަނަ) ދެ ފަހަރެއްގެ މަތީން ދިވެހި ތަޚުތުގައި ރެދަލި ކުރެއްވިއެވެ. ހުރާގޭ ދަރިކޮޅުން، މުލީގޭ ޢާއިލާއިން ރަސްކަން ކުރެއްވި އައްސުލްޠާން މުޙައްމަދު ޝަމްސުއްދީން (III) އިސްކަންދަރު، (ސިރީކުލަސުންދުރަ ކައްތިރި ބަވަނަ މަހާރަދުން)ނަކީ ދިވެހި ސިންގާ ސަނާގައި ރެދަލި ކުރެއްވި 81 ވަނަ ރަދުންނެވެ. ރަސްކަން ދައުރު ކުރުމުގެ ގޮތުން ބަލާއިރު 91 ވަނަ ރަދުންނެވެ.\nކީރިތި ރަސޫލާ ޢާއިޝަތުގެފާނާ ކާވެނިބައްލަވައިގަތުން\n9 ޖެނުއަރީ 2014ޢަޤީދާ, ދީނާއި ދުނިޔެއެޑްމިން\nކިޔާފައިވާ ޢަދަދު: 2776\nސ: ޢާއިޝަތުގެފާނުގެ ޢުމުރުފުޅުން9އަހަރުގައި، ކީރިތި ރަސޫލާ ޞައްލައްﷲ ޢަލައިހި ވަސައްލަމަ އެކަމަނާއާއި ކައިވެނި ބައްލަވައިގަތް ވާހަކަ އެއީ ތެދެއްހެއްޔެވެ؟\n8 ޖެނުއަރީ 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4745\nއެތަނާއި މިތަނުންކުދިވާހަކަ (30)\nޢައްބާސް އިބްރާހީމް އަހަރެންނަކީ ސިކުނޑީގެ ބައްޔެއް ހުންނަ މީހެކެވެ. އަބަދުވެސް ހުންނަނީ ކަމަކަށް ބޭނުން ވެފައެވެ. ޑިޕްރެސްވެފައެވެ. ހަމައެއާއެކު ވަރަށްބޮޑަށް ސެލްފިޝް ވެފައިވެސް މެއެވެ. އެހެންކަމުން އަބަދުވެސް އަހަރެންގާތުގައި އެންމެން ބުނަމުންދަނީ އަހަރެން ބަދަލުވާށޭއެވެ. ރަސްމީ ކަންކަމުގައި ސިޓީ ލިޔާއިރު ވިސްނައިލުން މުހިއްމު ދެތިން ނުކުތާ\n8 ޖެނުއަރީ 2014ބަހާއި އަދަބު, މަޢުލޫމާތުއެޑްމިން\nކިޔާފައިވާ ޢަދަދު: 8172\nސިޓީއެއް ނަމަވެސް އަދި ކޮންމެ ލިޔުމެއް ނަމަވެސް އެ ލިޔުމަކީ ބަހުގެ ހަމަތަކަށް ތަބާވެ، އިމްލާ ކުށްތަކުން ސަލާމަތްވެފައިވާ ލިޔުމަކަށް ހަދަންޖެހޭނެކަން އެންމެ ފުރަތަމަ ޤަބޫލުކުރަމާތޯއެވެ! މިކަން ވިސްނުންފުޅުގައި ބަހައްޓައިގެން ސިޓީއެއްލިޔުއްވާއިރު، މިދަންނަވާ ކަންކަމަށް ސަމާލުކަންދެއްވުން އެދެވިގެންވެއެވެ.\nތަރައްޤީގެ މަގުގައި ދަރަވަންދޫ\n8 ޖެނުއަރީ 2014ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 3789\nބ.ދަރަވަންދޫ އަކީ ބ. އަތޮޅުގައި މީހުން ދިރިއުޅޭ ރަށްތަކުގެ ތެރެއިން އާބާދީގެ ގޮތުން އެންމެ ބޮޑު ފަސް ރަށުގެ ތެރޭގައި ހިމެނޭ ރަށެކެވެ. އަދި މި ރަށަކީ ބ. އަތޮޅުގައި އެންމެ ފުރަތަމަ އަތޮޅުވެރިކަން ކުރި ރަށެވެ. ދަރަވަންދޫން އަތޮޅުވެރިކަން ބަދަލު ކުރީ4ޖޫން 1962 ވަނަ އަހަރު އިބްރާހިމް ނާސިރުގެ ވެރިކަމުގައި އޭދަފުއްޓަށެވެ. މިއިޢުލާން ދެކެވަޑައިގަތީމުތޯ؟…….(14)\nކިޔާފައިވާ ޢަދަދު: 2608\nމިނިސްޓްރީ އޮފް ފިނޭންސްޕީ.އާރް.އެފް ޑިވިޝަން މާލެ،ދިވެހިރާއްޖެ نمبر70/10


އެމަނިކުފާނު ޤާނޫނީ ރޮނގުން ކިޔަވައިވިދާޅުވެފައި ވަނީ އޮސްޓްރޭލިއާގެ ޔުނިވަރސިޓީ އޮފް ޓެސްމޭނިއާއިންނެވެ. އެގޮތުން އޮސްޓްރޭލިއާގެ ޔުނިވަރސިޓީ އޮފް ޓެސްމޭނިއާ އިން 2000 ވަނަ އަހަރު އެމަނިކުފާނު ވަނީ ބެޗްލަރ އޮފް ލޯސް ޙާޞިލު ކުރައްވާފައެވެ.\nހައިކޯޓުގެ ފަނޑިޔާރުކަމުގެ މަޤާމަށް ޢައްޔަން ކުރެއްވުމުގެ ކުރިން، ޤާނޫނީ ވަކީލެއްގެ ގޮތުގައި ދިވެހިރާއްޖޭގެ ހުރިހާ މަރުޙަލާއެއްގެ ކޯޓުތަކުގައި އެމަނިކުފާނު ވަކާލާތު ކުރައްވާފައިވެއެވެ. އަދި ހައިކޯޓުގެ ފަނޑިޔާރުކަމުގެ މަޤާމަށް ޢައްޔަން ކުރެއްވުމުގެ ކުރިން ދައުލަތުގެ ގިނަ މަޤާމުތަކެއް އެމަނިކުފާނު ފުރުއްވާފައިވެއެވެ. މިގޮތުން ފުރުއްވާފައިވާ މަޤާމުތައް ތިރީގައި އެވަނީއެވެ.\n• ރައީސުލްޖުމްހޫރިއްޔާގެ އޮފީހުގެ އެސިސްޓެންޓް ލީގަލް އޮފިސަރ، ލީގަލް އޮފިސަރ އަދި އެސިސްޓަންޓް ޑިރެކްޓަރ ޖެނެރަލް ކަން.\n• ޖުޑީޝަލް ސަރވިސް ކޮމިޝަނަށް ރައީސުލްޖުމްހޫރިއްޔާ ޢައްޔަން ކުރައްވާ މެންބަރުކަން.\n• ޖުޑީޝަލް ސަރވިސް ކޮމިޝަނުގެ ނާއިބު ރައީސްކަން.\nމީގެ އިތުރުން އެމަނިކުފާނު ވަނީ ފުޓްބޯލް އެސޯސިއޭޝަން އޮފް މޯލްޑިވްސްގެ އެޕީލްސް ކޮމިޓީގެ ނާއިބު ރައީސްކަން ވެސް ކުރައްވާފައެވެ.\nފަނޑިޔާރު އަލްއުސްތާޛު ޢައްބާސް ޝަރީފު ފަނޑިޔާރުކަމުން ރިޓަޔަރ ކުރައްވާފައިވަނީ “އުމުރުން 55 އަހަރުވުމުން އަމިއްލައަށް އެދިގެން ވަކިވާ ފަނޑިޔާރުންނަށާއި، 55 އަހަރު ނުވިނަމަވެސް އަމިއްލައަށް އެދިގެން ސިއްޙީ ސަބަބުތަކަށްޓަކައި މަޤާމުން މުސްކުޅިކުރާ ފަނޑިޔާރުންނަށް ޢިނާޔަތް ދިނުމުގައި އަމަލުކުރާނެ ގޮތުގެ ޤަވާޢިދު” ގެ ދަށުންނެވެ.


ތަފާތު ބޮޑުކޮށް އިންނަމާދޫ ބަލިކޮށް އަލިފުށި ފެށުން ރަނގަޅު ކޮށްފި – Ungoofaaru\nބަނޑޭރިގަނޑު/ޙަބަރު/ތަފާތު ބޮޑުކޮށް އިންނަމާދޫ ބަލިކޮށް އަލިފުށި ފެށުން ރަނގަޅު ކޮށްފި\nއިބްރާހީމް ޒަޔާން 14 މާރޗް 2018\n0 636 މިނެޓެއް ނުވަނިސް ކިޔާލެވޭ\nއަލިފުށި އަދި އިންނަމާދޫ ބައްދަލުކުރި މެޗުފެށުމުގެ ކުރިން\nމިނިވަންޗެމްޕިއަންޝިޕް 2018 ރ އަތޮޅު ބުރުގެ ދެވަނަ މެޗު ބޮޑު ތަފާތަކުން އަލިފުށި ިކާމިޔާބު ކޮށްފިއެވެ. އިއްޔެ ހަވީރު މީދޫ ފުޓުބޯޅަ ދަނޑުގައި ކުޅެވުނު މެޗުގައި އަލިފުށިން އިންނަމާދޫގެ މައްޗަށް ކުރިހޯދީ 5-1 ގެ ތަފާތުބޮޑު ނަތީޖާއަކުންނެވެ.\nމެޗުގެ ފުރަތަމަ ހާފް އަލިފުށިން ނިންމާލީ ތިންލަނޑުގެ ލީޑަކާއެކުގައެވެ. ލަނޑު ތައްޖަހާފައިވަނީ މުހައްމަދު އައްބާސްގެ އާއި އިބްރާހީމް ފުރުގާން އެވެ. ފުރަތަމަ ލަނޑު 12 ވަނަ މިނެޓްގައި އައްބާސް ކާމިޔާބު ކޮށްދިންއިރު އަނެއް ދެގޯލު ފުގޭ ކާމިޔާބު ކޮށްދިނީ 17 ވަނަ މިނެޓާއި 30 ވަނަ މިނެޓުގައެވެ.\nއިންނަމާދޫން މެޗުގައި ޖެހި ހަމައެކަނި ގޯލް އެޓީމުން ކާމިޔާބުކުރީ މެޗުގެ 71 ވަނަ މިނެޓުގައި ލިބުނު ޕެނެލްޓީއަކުންނެވެ. އިންނަމާދޫގެ ޕެނެލްޓީ އަލިފުށީ ކީޕަރު، މުހައްމަދު ފަސީހު ދިފާއުކުރި ނަމަވެސް ރީބައުންސް ބޯޅަ، އަލީ އަޔާޒްވަނީ ގޯލްގެ ތެރެއަށް ފޮނުވާލައިފައެވެ.\nމިމެޗުގައި އަލިފުށީގެ އިބްރަހީމް ފުރުގާން (ފުގޭ) ވަނީ ހެޓްރިކް ހަދާފައެވެ. ފުގޭ ހެޓްރިކް ހަދާފައިވަނީ މެޗުގެ 17، 30 އަދި 83 ވަނަ މިނެޓްގައި ކާމިޔާބު ކުރި ލަނޑުތަކުންނެވެ.\nމެޗު ނިމެންދަނިކޮށް އަލިފުށީގެ އަބްދުﷲ ފާރިޝް ވަނީ އިތުރު ލަނޑެއް ކާމިޔާބު ކޮށްދީ ނަތީޖާ 5-1 އަށް ބަދަލުކޮށްލާފައެވެ. މެޗުނިމިގެން ދިޔައީ މިނަތީޖާއިން އަލިފުށި މެޗްކާމިޔާބު ކޮށްގެންނެވެ.\nމިމުބާރާތުގައި މާދަމާ ބައްދަލުކުރާނީ މުބާރާތް ބާއްވާ މީދޫ އާއި އަލިފުއްޓެވެ. މިދެޓީމުވެސް ވަނީ މިދެޓީމުގެ ފުރަތަމަ މެޗު ކާމިޔާބުކޮށްފައެވެ.\nރ.އަލިފުށި ރ.އިންނަމާދޫ މިނިވަން ޗެންޕިއަންޝިޕް 2018


“ފިރިމީހާގެ ތިމާގެ ފިރިހެނާ މަރެއްފަދައެވެ.” – Ilm\n“ފިރިމީހާގެ ތިމާގެ ފިރިހެނާ މަރެއްފަދައެވެ.”\nދިވެހި މުޖުތަމަޢުގައި އަންހެންކުދިން ކައިވެނިކޮށް، ފިރިމީހާގެ ގެއަށް ދާހިނދު، ފިރިމީހާގެ ބޭބެއިންނާއި، ފިރިހެން ކޮއްކޮއިން، މަޙުރަމުންގެ ޙައިޘިއްޔަތުން ދެކުމަކީ ޒަވާޖީޙަޔާތުގައި ވެވޭ ވަރަށްބޮޑު އިހުމާލެކެވެ. ޙަޤީޤަތުގައި ހިލޭފިރިހެނުންގެ ޙައިޡިއްޔަތުން އެމީހުންގެ ކުރިމަތީގައި އަންހެންކުއްޖާ ލަދުވެތިވުމާއި، ފަރުދާވެގެން އުޅުން މާއައުލާކަން ބޮޑެވެ. އެހެނީ އެމީހުންގެ ނަޒަރު އެކުއްޖާގެ މައްޗަށް މާބޮޑަށް ތޫނުވާނެއެވެ.\nعَنْ عُقْبَةَ بْنِ عَامِرٍ، أَنَّ رَسُولَ اللَّهِ صلى الله عليه وسلم قَالَ ” إِيَّاكُمْ وَالدُّخُولَ عَلَى النِّسَاءِ ”. فَقَالَ رَجُلٌ مِنَ الأَنْصَارِ يَا رَسُولَ اللَّهِ أَفَرَأَيْتَ الْحَمْوَ. قَالَ ” الْحَمْوُ الْمَوْتُ ”.\nމާނައީ: “އަންހެނުންގެ ގާތަށް ދިއުމުން ތިޔަބައިމީހުން ރައްކާތެރިވާށެވެ.” އަންޞާރީ ޞަހާބީބޭކަލަކު ދެންނެވިއެވެ. އޭ ﷲގެ ރަސޫލާއެވެ! އެކަނބަލުންގެ ފިރިންގެ ތިމާގެ ފިރިހެނުންނަށް ދެވިދާނެތޯއެވެ! ޙަދީޘްކުރެއްވިއެވެ. “ފިރިމީހާގެ ތިމާގެ ފިރިހެނާ މަރެއްފަދައެވެ.” (އެބަހީ އޭނާގެ ނުރައްކާތެރިކަން މާބޮޑެވެ)\n(މަސްދަރު: އައްޝެއިޚް މުޙައްމަދު އިބްރާހީމް ނައިފަރު -ފޭސްބުކް-)


Avahthah Sunnaafathi Kohlaavaru Ge Biya Nagooroalhi Eh America Ah Aranee - Vaguthu\nއަވަށްތައް ސުންނާފަތި ކޮށްލާވަރުގެ ބިޔަ ނަގޫރޯޅިއެއް އެމެރިކާއަށް އަރަނީ\n1 އަހަރު ކުރިން ( ސެޕްޓެމްބަރު 12, 2018 )\nއެޓްލާންޓިކް ކަނޑުގައި މިދިޔަ ހަފްތާގެ ތެރޭގައި އުފެދުނު އާދަޔާއި ޚިލާފަށް ބާރުގަދަ ބިޔަ ނަގޫރޯޅި އެމެރިކާގެ އިރު-ދެކުނުގެ ބޮޑު ސަރަޙައްދެއްގައި ކުއްލި ހާލަތު އިއުލާނުކޮށް ދިމާވެދާނެ ނުރައްކަލަކަށް ތައްޔާރުވާން ފަށައިފިއެވެ.\nފާއިތުވެދިޔަ ތިރީސް ވަރަކަށް އަހަރުވެސް ނުއުފެދޭހައި ބާރުގަދަ "ފްލޮރެންސް"ގެ ނަމުން ނަންދީފައިވާ މި ނަގޫރޯޅި މިހާރު އެމެރިކާއާއި ދިމާލަށް މިސްރާބު ޖަހާފައިވާއިރު، މިއީ ކެޓެގަރީ ހަތަރެއްގެ ނަގޫރޯޅިއެއް ކަމަށް ވަނީ ކަނޑައަޅާފައެވެ. މިއީ ނަގޫރޯޅިއެއްގެ އެންމެ ބާރުގަދަ ކެޓެގަރީއެވެ.\nކުރިއަށް އޮތް 48 ގަޑިއިރު ތެރޭގައި "ފްލޮރެންސް" އެމެރިކާއަށް އަރަން ފަށާނެކަމަށް ބެލެވިފައިވާއިރު، ނަގޫރޯޅީގެ މިސްރާބު ހުރިގޮތުން އެންމެ ފުރަތަމަ އެ ނަގޫރޯޅި އަރާނީ އުތުރާއި ދެކުނު ކެރޮލީނާއަށެވެ. މީގެ އިތުރުންވެސް އެ ސަރަޙައްދުގައިވާ އިތުރު ސްޓޭޓްތަކަށް ނަގޫރޯޅި އަރާނެއެވެ. މި ސަބަބަށްޓަކައި ވާޖީނިއާ އާއި މޭރީލޭންޑާއި ވެރިކަންކުރާ ވޮޝިންގޓަންގައިވެސް މިހާރު ވަނީ ކުއްލި ހާލަތު އިއުލާނުކޮށްފައެވެ.\nބާރުގަދަ ނަގޫރޯޅި، ފްލޮރެންސްގައި ގަޑިއަކު 225 ކިލޯމީޓަރު ބާރުމިނުގައި ވައިޖެހެމުންދާއިރު، ކުރިއަށް އޮތް ވަގުތުތަކުގައި އެމެރިކާއަށް އެރުމުގެ ކުރިން ނަގޫރޯޅީގެ ބާރު އިތުރުވާނެ ކަމަށް މޫސުމާއި ބެހޭ އިދާރާތަކުން ބުނެއެވެ. އެހެންކަމުން އިރު-ދެކުނު އެމެރިކާގެ ބޮޑު ބައެއް މި ނަގޫރޯޅީގައި ސުންނާފަތިވެ ބިމާއި ހަމަކޮށްލާނެ ކަމުގެ ނުރައްކާ ވަނީ ބޮޑުވެފައެވެ.\nއެމެރިކާގެ ޖިއޮލޮޖިކަލް ސާވޭއިން ބުނާގޮތުގައި މި ނަގޫރޯޅި ދަނީ އެޓްލާންޓިކް ކަނޑުން އެމެރިކާއާއި ދިމާލަށް ގަޑިއަކު 28 ކިލޯމީޓަރުގެ ބާރުމިނުގައި ދަތުރުކުރަމުންނެވެ. އެހެންކަމުން އާންމުން ވީހާވެސް އަވަހަށް ރައްކާތެރި ސަރަޙައްދުތަކަށް ބަދަލުވުމަށް ކަމާއި ބެހޭ އިދާރާތަކުން ވަނީ އިލްތިމާސްކޮށްފައެވެ. އޮފިޝަލުން މިހާރު ވަނީ ބައެއް ސަރަޙައްދުތަކުގައި ވަގުތީ ހިޔާތައްވެސް ޤާއިމްކޮށްފައެވެ.\nއެމެރިކާއަށް ބާރުގަދަ ތޫފާނެއްގެ ނުރައްކާ ކުރިމަތިވެފައި މިވަނީ، މީގެ ދެހަފްތާއެއްހައި ދުވަސް ކުރިންވެސް އެޤައުމަށް ބާރުގަދަ ތޫފާނެއް އަރާފައި ވަނިކޮށެވެ. "ގޯޑޮން"ގެ ނަމުން ނަންދެވުނު އެ ތޫފާނުގެ އަސަރު އެންމެ ބޮޑަށް ކުރި، އަލަބާމާ އާއި މިސިސިޕީ ގުޅުނު ބޯޑަރު ސަރަޙައްދަށް ބޯކޮށް ވާރޭވެހިި ބައެއް ސަރަޙައްދުތަކުގައި ފެންބޮޑުވުމުގެ ހާދިސާތައް ހިނގާފައިވާއިރު، އުމުރުން ދެ އަހަރުގެ ކުއްޖަކުވެސް ވަނީ މަރުވެފައެވެ.\nއެމެރިކާއަށް ވަރުގަދަ ތޫފާނެއް އަރަނީ\nބޭ އޮފް ބެންގާލްގައި އިތުރު ތޫފާނެއް އުފެދިދާނެ ކަމުގެ ނުރައްކާ\nސެޕްޓެމްބަރު 12, 2018 18:41\nމި ނަގޫރޯޅި އެމެރިކާއަށް ލައްވާލާއިރު އޭގެ ބާރުމިން ކެޓަގަރީ 1 އަށް ބަދުލުވޭ. އެހެންވީމަ މިފަދަ ޚަބަރު ގެނެސް ދޭއިރު ރަނގަޅަށް ބަލާފަ ޚަބަރުތައް ގެނައުން މުހިއްމު...\nސެޕްޓެމްބަރު 12, 2018 19:52\nހަރިކޭން އަށް ދިވެހިން ކިޔަނީ ނަގޫރޯޅިތަ؟ މަހީކުރީ ތޫފާންކަމަށް.\nސެޕްޓެމްބަރު 12, 2018 21:14\nޔާ ﷲ މުސްލިމުންނަށް އަނިޔާ ވެރިވާ އަދި އަދި އަނިޔާ ކުރާ މި ކާފަރު ބައިގަނޑު ހަލާކުރައްވާންދޭ. އާމީން\nސެޕްޓެމްބަރު 13, 2018 00:00\nސެޕްޓެމްބަރު 13, 2018 12:10\nތިރަށުގައި ޖީންސް ލައިގެން އުޅޭ އަންހެން ކުދީން މާ ގިނައީ\nސެޕްޓެމްބަރު 13, 2018 12:51\nޔާﷲ މި ނަގޫރޯޅިން އެމެރިކާ ގެ މީހުން ސަލާމަތް ކޮށްދެއްވާންދޭ.......އަާާާމީން\nސެޕްޓެމްބަރު 13, 2018 13:42\nޔާﷲ ތިޔަރޯޅި ވޮޝިންގޓަންގާހުންނަ ވައިޓްހައުސްއަށް މިސްރާބު ކުރައްވާދޭނވެ. ތިޔަރޯޅިން ޓްރަމްޕް ނަޖާ ނުކުރައްވާދެނވެ.\nސެޕްޓެމްބަރު 13, 2018 14:16\nމީ އަހަރެމެންނަށް މާ ކުރީންވެސް އެނގިފައި އޮތް ކަމެއް\nސެޕްޓެމްބަރު 13, 2018 19:43\nޔާ ﷲ މިފަދަ ބިރުވެރި މުސީބާތްތަކުން އަޅުގަނޑުމެންގެ އުނމަތުގެ ހުރިހާ މުސްލިމުން ސަލާމަތް ކޮށްދެއްވައި ފާދޭއެވެ ދުނިޔޭގައިވެސް ހެޔޮކަން އާޚިރަތުގާވެސް ހެޔޮކަން ދެއްވައި އަޅަމެންގެ ހިތްތަށް އެކުވެރި ކުރައްވާދޭވެ.އިސްލާމްދީނަށް ފުރައްސާރަ ކޮށް ﷲ ޝިރުކު ކުރި އެންމެންނަށް ތެދުމަގު ދައްކަވާދޭއެވެ.\nސެޕްޓެމްބަރު 14, 2018 18:17\n"އެޓްލާންޓިކް ކަނޑުގައި މިދިޔަ ހަފްތާގެ ތެރޭގައި އުފެދުނު އާދަޔާއި ޚިލާފަށް ބާރުގަދަ ބިޔަ ނަގޫރޯޅި އެމެރިކާގެ އިރު-ދެކުނުގެ ބޮޑު ސަރަޙައްދެއްގައި ކުއްލި ހާލަތު އިއުލާނުކޮށް ދިމާވެދާނެ ނުރައްކަލަކަށް ތައްޔާރުވާން ފަށައިފިއެވެ."\nމީގެ ކުރިން ނާހަން ނަގޫރޯޅިއެއް ކުއްލިހާލަތު އިއުލާނު ކުރި ވާހަކައެއް.\nސެޕްޓެމްބަރު 14, 2018 22:44\nލޮލް، ވަގުތުގެ ހާލަތު...


Onigandeh ekulavaalandhen dhaftharugai jehsun medhukandaalaifi – Iru\nއޮނިގަނޑެއް އެކުލަވާލަންދެން ދަފްތަރުގައި ޖެއްސުން މެދުކަނޑާލައިފި\nމާލެ ދަފްތަރާ ގުޅޭ ހަރުދަނާ އުސޫލެއް ކަނޑައެޅެންދެން ދަފްތަރުގައި މީހުން ޖެއްސުން މެދުކަނޑާލަން ސިޓީ ކައުންސިލުން ނިންމައިފިއެވެ. އަލަށް މަސައްކަތް ފެށި ކައުންސިލުން ވަނީ އެ ކައުންސިލުން ކުރަން ނިންމާފައިވާ ބައެއް ކަންކަން ފާސްކޮށް އެ މަސައްކަތް ފަށާފައިވާކަން ރޭ ވަނީ އިއުލާންކޮށްފައެވެ.\nމާލޭ ސިޓީ ކައުންސިލްގެ ފުރަތަމަ ބައްދަލުވުމުގަ ނިންމި ކަންކަމުގެ ތަފްސީލު ނޫސްވެރިންނާ ޙިއްސާކުރައްވަމުން މާލޭ ސިޓީގެ އައު މޭޔަރު ޑރ. މުޙައްމަދު މުއިއްޒު ވިދާޅުވީ މާލޭގެ ދަފްތަރުގައި ޖެއްސުމުގެ އުސޫލަށް އިސްލާހު ގެނެސް ހަރުދަނާ ޤަވައިދުތަކެއް އެކުލަވާލުމުގެ މަސައްކަތް ފަށަން ކައުންސިލުން ނިންމާފައިވާކަމަށެވެ.\nދަފްތަރަކީ މާލޭގެ ގެދޮރުވެރިކަމާ ވަރަށް ބޮޑަށް ގުޅިފައިވާކަމަކަށް ވާއިރު، ގެދޮރުވެރިކުރުމުގެ މައްސަލަ ޙައްލުކުރުމުގެ މަގުޗާޓެއް ސިޓީ ކައުންސިލުން އެކުލަވަލާނެކަމަށް މުޢިއްޒު ވިދާޅުވިއެވެ. މަގުޗާޓު އެކުލަވަލާ، ހަރުދަނާ އުސޫލަކާއެކު ދަފްތަރުގެ ކަންކަން ކުރިއަށްގެންދިއުމަށް، މާލެ ދަފްތަރުގައި ޖެހުމުގެ ކަންކަން ވަގުތީގޮތުން މެދުކަނޑާލަން ކައުންސިލުން ވަނީ ނިންމާފައެވެ.\n” ދަފްތަރުގައި މިހާރުވެސް 17-16ހާސް މީހުން ޖެހިފަ އެބަތިބި. މި މީހުންނަށް ވަރަށް ގިނަ ދަތިތައް އެބަހުރި. އެހެންވީމަ ދަފްތަރުގަ ޖެހުމުގެ މަޤުޞަދު ހާސިލްވޭތޯ އެބަ ބަލަންޖެހޭ. މިކަމުގަ ގެންގުޅޭ އުސޫލު ރަނގަޅު އުސޫލެއްތޯ ކަށަވަރުކުރަންޖެހޭ “. މޭޔަރ ވިދާޅުވިއެވެ.\nމާލޭގެ ބޯހިޔާވަހިކަމުގެ މައްސަލައާ ގުޅޭގޮތުން މަޖިލީހުގެ ގައުމީ ތަރައްޤީއާ ތަރިކައިގެ ކޮމިޓީން ކުރިއަށްގެންދިޔަ ދިރާސާއެއްގައިވެސް މާލޭގެ ދަފްތަރާ ގުޅޭގޮތުން ބޮޑެތި މައްސަލަތައް ހުރިކަން ވަނީ ފާހަގަކޮށްފައެވެ. އަދި އެ މައްސަލަތައް ހައްލުކުރުމަށް ކޮތީޏް ވަނީ ލަފާވެސް ދީފައެވެ.\nއެގޮތުން މާލެ އޮތް ޙާލަތަށް ބޮޑެތި ބަދަލުތަކެއް އައިސްފައިވާކަމަށާއި، ދަފްތަރާ ގުޅޭ ޒަމާނީ ޤާނޫނީ އޮނިގަނޑެއް ތައްޔާރުކުރަން ޖެހޭކަމަށް ކޮމެޓީން ވަނީ ބުނެފައެވެ.ޒަމާނާ އެއްގޮތަށް އާ ޤާނޫނީ އޮނިގަނޑެއް ތައްޔާރުކޮށް، އެފަދަ ނިޒާމެއް ޤާއިމުކުރުމުގެ މަސައްކަތް ސިޓީ ކައުންސިލުން ކުރިއަށްގެންދިއުމަށް ކޮމިޓީންވަނީ ކައުންސިލަށް ހުށައަޅާފައެވެ.


SunOnline: Real adhi PSG bodu match ah nukunna iru gina tharin aniyaaga\nރެއާލް އަދި ޕީއެސްޖީ ބޮޑު މެޗަށް ނުކުންނަ އިރު ގިނަ ތަރިން އަނިޔާގައި\nޢަބްދުﷲ އައިމަން 17 Sep 2019, 13:50\nރެއާލް މެޑްރިޑުގެ ޑިފެންޑަރު މާސެލޯއަށް އަނިޔާވެފައި --- ފޮޓޯ// ޑެނިއެލް ލެވިސް\nޔޫރޮޕުގެ އެންމެ ޝަރަފުވެރި މުބާރާތް ކަމަށްވާ ޔޫއެފާ ޗެމްޕިއަންސް ލީގުގައި މާދަމާ ރޭ ރެއާލް މެޑްރިޑާއި ޕީއެސްޖީ ބައްދަލު ކުރާ އިރު ދެ ޓީމުގެ ވެސް މުހިއްމު ގިނަ ކުޅުންތެރިންތަކެއް އަދިވެސް ތިބީ އަނިޔާގެ ސަބަބުން ކުޅުމާ ދުރުގަ އެވެ.\nޗެމްޕިއަންސް ލީގުގެ "ރަސްގެފާނު" ގެ ގޮތުގައި މަޝްހޫރުވެފައިވާ ރެއާލުން 14 ވަނަ ފަހަރަކު އެ މުބާރާތް ކާމިޔާބު ކުރަން ނުކުންނަ އިރު މިދިޔަ އަހަރުގެ ސީޒަނަކީ އެ ޓީމަށް ފަހުގެ ތާރީހުގައި ކުރިމަތިވި އެންމެ ބަދުނަސީބު ސީޒަނެވެ. ޖެހި ޖެހިގެން ތިން ފަހަރު ޗެމްޕިއަންސް ލީގު ކާމިޔާބު ކުރަމުން އައިސް މިދިޔަ ސީޒަނުގައ އެ ޓީމުން ވަނީ މުބާރާތުގެ ދެވަނަ ބުރުން ކަޓައިފަ އެވެ. އަނެއްކޮޅުން ފަހަކަށް އައިސް ބޮޑެތި ޙަރަދުތަކެއް ކުރަމުން އަންނަ ޕީއެސްޖީ ވެސް ވަނީ ލަދުވެތި ގޮތަކަށް މެންޗެސްޓާ ޔުނައިޓެޑް އަތުން ބަލިވެގެން ކަޓައިފަ އެވެ.\nދުނިޔޭގެ ގަދަ ބާރުތަކުގައި ގޮތުގައި މިވަގުތު އޮތް ރެއާލާއި ޕީއެސްޖީ މާދަމާ ރޭ ކުރިމަތިލާ މެޗަކީ މިފަހަރުގެ ޗެމްޕިއަންސް ލީގު ގުރޫޕް ސްޓޭޖުގައި ކުޅޭނެ އެންމެ ވަރުގަަދަ އެއް މެޗެވެ. ނަމަވެސް ދެ ޓީމުގެ ސަޕޯޓަރުން ވެސް މެޗަށް ނުކުންނަ އިރު ތިބީ ބޮޑު މާޔޫސްކަމެއްގެ ތެރޭގަ އެވެ. ސަބަބަކީ ދެ ޓީމުގެ ވެސް މުހިއްމު ގިނަ ކުޅުންތެރިންތަކެއް އަނިޔާގެ ސަބަބުން މެޗުގައި ނުކުޅޭނެތީ އެވެ.\nރެއާލް މެޑްރިޑާއި ޕީއެސްޖީ މީގެ ކުރިން ބައްދަލު ކުރި މެޗެއްގެ ތެރެއިން ---\nރެއާލް މެޑްރިޑަށް ބަލާލާއިރު އެ ޓީމު ފަސް ކުޅުންތެރިޔަކު މިވަގުތު އަނިޔާގައި އެބަ ތިއްބެވެ. އެއީ ކަކުލު ހުޅަށް ލިބުނު އަނިޔާއަކާ އެކު މިއަހަރުގެ ކުރިއަށް އޮތް އެއްވެސް މެޗެއް ނުކުޅެވޭނެ ކަމަށް ޑޮކްޓަރުން ލަފާ ދީފައިވާ މާކޯ އެސެންސިއޯއާއި އެންމެ ފަހުން ދުނިޔޭގެ މޮޅު ކުޅުންތެރިޔާ ހޯދި ލޫކާ މޮޑްރިޗްއާއި އިސްކޯ އަދި މާސެލޯގެ އިތުރުން ފެޑްރިކޯ ވަލްވާޑޭ އެވެ.\nމި ފަސް ކުޅުންތެރިން އަނިޔާގައި ތިބި އިރު ސަސްޕެންޝަނުގެ ސަބަބުން އެ ޓީމުގެ ކެޕްޓަން ސާޖިއޯ ރަމޯސްއާއި ނަޗޯ އަށް ވެސް ޕީއެސްޖީ މެޗުގައި ނުކުޅެވޭނެ އެވެ. އެހެން ކަމުން ރެއާލް މެޑްރިޑުން އެ މެޗާއި ކުރިމަތިލާނީ ޓީމުގެ ފުލް އެގާރައިގެ ގިނަ ކުޅުންތެރިން ނުހިމަނަ އެވެ.\nޕީއެސްޖީއަށް ބަލާލާއިރު އެ ޓީމުގެ ފޯވާޑް ލައިން ބަލަހައްޓަމުން އަންނަ ޒުވާން ކުޅުންތެރިޔާ ކައިލިއަން އެމްބާއްޕޭއާއި އެޑިސަން ކަވާނީ އަދި ޖޫލިއަން ޑްރެކްސްލާގެ އިތުރުން ތިލޯ ކެހްރާ ވެސް ހުރީ އަނިޔާގަ އެވެ. ނަމަވެސް ގިނަ ދުވަސްތަކެއް ވަންދެން އަނިޔާގައި ހުރުމަށްފަހު ނޭމާ ޖޫނިއާ މިހާރު އަންނަނީ އެނބުރި އައިސް މެޗުތައް ކުޅެމުންނެވެ. އެހެން ކަމުން ޕީއެސްޖީއަށް މެޗަށް ނުކުންނަ އިރު ކޮންމެސް ވަރެއްގެ ހިތްހަމަ ޖެހުމެއް ލިބޭނެ އެވެ.\nއެންމެ ފަހުން މި ދެ ޓީމުގެ ކުރިމަތިލުމެއް މި މުބާރާތުގައި ދިޔައީ 2017-2018 ވަނަ ސީޒަނުގަ އެވެ. އެފަހަރުގެ މެޗުތަކުން 2-5 ގެ އެގްރިގޭޓް ނަތީޖާއަކުން ކާމިޔާބު ކުރީ ރެއާލް މެޑްރިޑެވެ.


އަހަރުގެ ފުރަތަމަ 12 ދުވަހު ބައިލައްކަ ފަތުރުވެރިން އަހަރުގެ ފުރަތަމަ 12 ދުވަހު ބައިލައްކަ ފަތުރުވެރިން\nއަހަރުގެ ފުރަތަމަ 12 ދުވަހު ބައިލައްކަ ފަތުރުވެރިން\nރާއްޖެއަށް އައި ފަތުރުވެރިންގެ ބަޔަކު ފްލައިޓުން ފައިބަނީ - ފޮޓޯ: އެމްއެމްޕީއާރުސީ\nމިއަހަރުގެ ފުރަތަމަ 12 ދުވަހު ބައިލައްކަ ފަތުރުވެރިން ރާއްޖެއަށް އައިސްފިކަމަށަ، މިހާރު ރާއްޖެއަށް އެންމެ ގިނަ ޢަދަދަކަށް އަންނަނީ ރަޝިއާ ފަތުރުވެރިން ކަމަށް ޓޫރިޒަމް މިނިސްޓްރީން ހާމަކުރައްވައިފިއެވެ.\nޓޫރިޒަމް މިނިސްޓްރީގެ ތަފާސްހިސާބުތަށް ދައްކާގޮތުން މިއަހަރުގެ ފުރަތަމަ ބާރަ ދުވަސްތެރޭ ރާއްޖެއަށްވަނީ ބައި ލައްކައަށްވުރެ ގިނަ ފަތުރުވެރިން ޒިޔާރަތްކޮށްފައެވެ. އެގޮތުން މި މުއްދަތުގައި ރާއްޖެއަށް 55055 ފަތުރުވެރިން އައިސްފައިވާއިރު އެންމެ ގިނަ އާދަދަކަށް އައިސްފައިވަނީ ރަޝިއާ ފަތުރުވެރިންނެވެ.\nތަފާާސްހިސާބުތަށް ދައްކާގޮތުން އަހަރުގެ މިހާތަނަށް ރަޝިއާއިން ރާއްޖެއަށްވަނީ 11007 ފަތުރުވެރިން އައިސްފައެވެ. މިއީ މި މުއްދަތުގައި ރާއްޖެއަށްއައި ޖުމްލަ ފަތުރުވެރިންގެ %20އެވެ. މިދިޔަ އަހަރު ނިމުނު އިރު ރަޝިއާއަކީ ރާއްޖެއަށް ދެވަނައަށް އެންމެ ގިނަ އާދަދަކަށް ފަތުރުވެރިން އަންނަމުން ދިޔަ ޤައުމެވެ. އޭރު ރާއްޖެއަށް އެންމެ ގިނަ އާދަދަކަށް ފަތުރުވެރިން އަންނަމުން ދިޔައީ އިންޑިއާއިންނެވެ.\nރީތިބީޗް ރިސޯޓްގައި ފަތުރުވެރިންތަކެއް. -ފޮޓޯ: ރީބި ބީޗް ރިސޯޓް\nމިހާރު އިންޑިއާއަކީ ރާއްޖެއަށް 4ވަނަ އަށް އެންމެ ގިނަ އާދަދަކަށް ފަތުރުވެރިން އަންނަ ޤައުމެވެ. މިއަހަރުގެ ފުރަތަމަ ބާރަ ދުވަހުގެތެރޭ އިންޑިއާއިން ރާއްޖެއަށް އައިސްފައިވަނީ 3075 ފަތުރުވެރިންނެވެ. މިހާރު ރާއްޖެއަށް ދެވަނައަށް އެންމެ ގިނަ ޢަދަދަކަށް ފަތުރުވެރިން ރާއްޖެއަށް އަންނަނީ އިޓަލީންނެވެ. އެޤައުމުން ރާއްޖެއަށް 4313 ފަތުރުވެރިން އައިސްފައިވެއެވެ.\nޓޫރިޒަމް މިނިސްޓްރީގެ ތަފާސްހިސާބުތަށް ދައްކާގޮތުން ރާއްޖެއަށް މިހާރު އެވްރެޖްކޮށް ކޮންމެ ދުވަހަކު 4588 ފަތުރުވެރިން އާދެއެވެ. އަދި ރާއްޖެއަށް އަންނަ ފަތުރުވެރިން ރާއްޖޭގައި ޢާއްމުގޮތެއްގައި 8 ދުވަހުގެ ޗުއްޓީއެއް ހޭދަކުރާކަމަށްވެސް ތަފާސް ހިސާބުތަކުން ދައްކައެވެ.


އާރޓިކަލްކިޔުމަށް ހޭދަވާނެކަމަށް ބެލެވެނީ :9މިނެޓް, 25 ސިކުންތު\nއުމުރުން އެންމެ 10 އަހަރުގެ މުޙައްމަދު ޒައިން އަސްލަމް (ސ. ހިތަދޫ/ ހިތިގަސްދޮށުގެ) އަކީ އުފަންވީ ދުވަހުން ފެށިގެން ވެސް ކިޑްނީ މައްސަލަ ހުރި ކުއްޖެކެވެ.\n"މިއަދުނޫހަށް" މައުލޫމާތު ދެމުން އޭނާގެ މަންމަ އަޒްމާ އިބްރާހިމް ދީދީ (އަޒޫ) ބުނެފައިވަނީ، ޒައިން އަކީ އުފަންވީއިރު ވެސް ކިޑްނީގެ ހޮޅިއެއް ބެދިފައިވާ ކުއްޖެއް ކަމަށާއި އެކަމުގެ ސަބަބުން ކުޑަކަމުދާ އެއްޗެހި ބޭރު ނުވާކަމަށެވެ.\n"ކިޑްނީގެ ހޮޅި ބެދިފަ އިނުމުގެ ސަބަބުން، އެހޮޅި ބުރިކޮށްފައި ބޭރަށް ނެރެން ޖެހުނީ. އެކަމަކު އެހޮޅި ބޭރަށް ނެރިފަ ބޭންދެނީ އެންމެ އަހަރެއް ވަންދެން. ދެން ޖެހެނީ ހޮޅިއެއް ލައްވާފައި (އެހޮޅި ބޭރަށް ނެރެފައި) ބައިންދަން. މިހާރު ވެސް ހޮޅިއެއް ލައްވާފައި އިންނަނީ." އަޒޫ ކިޔައިދިނެވެ.\nކިޑްނީއަށް ލައްވާފައި އިންނަ ހޮޅީގެ ސަބަބުން، ކަނާތް ފަރާތު ކިޑްނީ އިންނަނީ މާބޮޑަށް ބޮޑުވެފައެވެ. އެހެންވުމުގެ ސަބަބުން އެކިޑްނީ މަސައްކަތް ނުކުރާ ކަމަށާއި ވާތްފަރާތު ކިޑްނީ އެކަނި މަސައްކަތް ކުރާއިރު އެކިޑްނީގައި ހުރީ ހިލަ އުފެދިފައި ކަމަށް ވެސް ޒައިންގެ މަންމަ ބުންޏެވެ.\nއެއުމުރުގެ އެހެން ކުދިން ފަދައިން ޒައިން ވެސް ދުވެ ކުޅެ އުޅުމަށް ލޯބިކުރެއެވެ. ނަމަވެސް ޒައިންގެ ބަލިހާލަތު ހުރިގޮތުން ކުޅެން އުޅުމުގެ ތެރޭގައި ކުޑަކޮށް ވެސް ވެއްޓިއްޖެނަމަ، އެތަނެއް ދުޅަވެއެވެ.\n"2017 ވަނަ އަހަރުގެ ޑިސެމްބަރ މަހު އިންޑިއާ އަށް ދިޔައީ ކިޑްނީ އަށް އަނެއްކާވެސް ހޮޅިއެއް ލައްވަން. އެއީ އެކިޑްނީ (ކަނާތު ކިޑްނީ) މަސައްކަތް ކުރަނީ ހޮޅި ލައްވައިގެން ކަމަށްވާތީ. އެކަމަކު އެކޮޅުގައި ހުއްޓާ ޒައިން ވެއްޓުނީ. ވެއްޓުމުގެ ސަބަބުން ފައިގެ ހުޅުން ނެއްޓި ދުޅަވެސްވި." އަޒޫ ބުންޏެވެ.\nކިޑްނީ ރަނގަޅަށް މަސައްކަތް ކުރުމަށް ކޮންމެ ތިން މަހުން އެއް މަހު ޒައިންގެ ކިޑްނީއަށް ހޮޅިއެއް ލައްވަން ޖެހެއެވެ. މިކަމަކީ ރާއްޖެއިން ކުރެވެން ހުންނަ ކަމެއް ނޫން ކަމަށް އަޒޫ ބުންޏެވެ. އަދި މިއީ ވަރަށް ގިނަ ފައިސާ ޚަރަދުވާ ކަމެކެވެ.\n"އާސަންދަ ހަމަޖެހޭ ކޮންމެ ފަހަރަކު ވެސް. އެކަމަކު އާއިލާއިން އެހާ އެހީތެރިއެއް ނުވޭ އަދި ޒައިންގެ ބައްޕަ ވެސް އެހާ ޚަރަދެއް ނުކުރޭ. އެހެންވެ އެހީތެރިކަން ބޭނުންވަނީ!" ދިމާވެފައިވާ ހާލަތު ކިޔައިދެމުން އަޒޫ ބުންޏެވެ.\nކިޑްނީގެ މައްސަލައިގެ އިތުރުން ޒައިން އަނީ "ނޫނަން ޑިސްއޯޑަރ" ވެސް ހުންނަ ކުއްޖެކެވެ. މިއީ މޫނުގެ ސިފައަށް ޖެހޭ ބައްޔެކެވެ.\nޒައިން އަށް އިތުރު ފަރުވާ ކުރުމަށް، މާދަމާ އަނެއްކާވެސް އިންޑިއާއަށް ދަތުރު ކުރުމަށް އެއާއިލާއިން ދަނީ ތައްޔާރުވަމުންނެވެ. ޒައިންގެ އިތުރުން މިހާރު އުމުރުން ހަ މަހުގެ ތުއްތު ދަރިއަކު ވެސް ބަލަމުންދާ އަޒޫ ބުނީ، މާދަމާ ފުރަން ހަމަޖެހިފައިވާއިރު އަދިވެސް މާލީ ގޮތުން އެމީހުން ހުރީ އެއްކޮށް ތައްޔާރު ނުވެވި ކަމަށެވެ.\n"އަދިވެސް ދަރިފުޅު ރަނގަޅެއް ނޫން. ކިޑްނީ ނަގަން އެމީހުން ކިޔަނީ. އެންމެ ފަހުން ދިޔަ ފަހަރުވެސް ތްރިވެންޑްރަމް ހޮސްޕިޓަލުން ހޮޅިއެއް ލައްވާފަ ފޮނުވާލީ. އޭނާ ބަނޑުގައި ރިއްސާ ވަރަށް ބޮޑަށް އިންފެކްޝަން ވެސް ހެދިފަ ހުރި ކަމަށް ބުނެފައިވަނީ. ކިޑްނީ ވެސް ދުޅަވެފަ ހުރީމަ އޭތި ނަގަން މާލޭގެ ހޮސްޕިޓަލު ތަކުން ބުނަނީ. އެހެންވެ މިފަހަރު ދަނީ ބެންގަލޫރަށް." އަޒޫ ބުންޏެވެ.\nއާސަންދައިގެ އެހީތެރިކަން މިފަހަރުވެސް އެއާއިލާއަށް ލިބިފައިވީ ނަމަވެސް، ދިގު މުއްދަތަކަށް އިންޑިއާ އަށް ދާއިރު، އެތަނުގައި ހުރުމާއި ކެއުމުގެ ކަންކަން ހަމަޖެއްސުމަށް އަދިވެސް އެހީތެރިކަން ބޭނުންވެއެވެ.\nޒައިން އަށް އެހީތެރިވުމަށް ފައިސާ ޖަމާކުރާނީ:\nބީއެމްއެލް އެކަންޓް ނަމްބަރ: 7708383920101 (އަޒްމާ އިބްރާހިމް)\nއިތުރު މައުލޫމާތު 7860794 އަށް ގުޅާލައިގެން ހިއްސާ ކޮށްލެއްވުން އެދެމެވެ.\nމީސްމީޑިއާގެ ގިނަބަޔަކު ކުއްލިއަކަށް މުސްކުޅިމިވީ، މިއީ އަނެއްކާ ކޮންކަހަލަ މޫސުމެއްބާ؟\nސޯމާލިއާގެ ހަނގުރާމަވެރިން, ބަނޑުގަ އޮތް ދަރިފުޅާއެކު ދީނީ ޚިދުމަތްތެރިޔާ، ހޫދަން ނަލަޔޭ ޝަހީދުކޮށްލުމުން ގިނަ ބައެއްގެ ކޮންބޮޑުވުން!\nމުއްދަތު ހަމަނުވަނީސް، ފަންގަސް އަޅަމުން އަންނަ އެންޒީ ރިހާކުރުފުޅި!\nއަސްތާ! ތަފާތު ވައްތަރުގެ ރަހަމީރު ޕިއްޒާ! "ސްޓޯން އަވަން" ވަރެއް ހަމަ ނެތީއޭ ދޯ!\nހިތްވަރުގަދަ އެކުވެރި އަދޫ، ނިޔާވުމުގެ ޚަބަރު ގިނަމީހުން އަޑުއެހީ ފުން ހިތާމައާއެކު!


Champions League; Gnabry Ge Molhu Kulhumaaeku Bayern In Tottenham Kolhah7Landu Jahaifi - Vaguthu\nޗެމްޕިއަންސް ލީގު: ގްނަބްރީގެ މޮޅު ކުޅުމާއެކު ބަޔާނުން ޓޮޓެންހަމް ކޮޅަށް ހަތް ލަނޑު ޖަހައިފި\nޔުއެފާ ޗެމްޕިއަންސް ލީގުގައި ރޭ ޖަރުމަނުގެ ބަޔާން މިއުނިކުން ރަށުން ބޭރުގައި އިނގިރޭސިވިލާތުގެ ޓޮޓެންހަމް ހޮޓްސްޕާސް ކޮޅަށް ހަތް ލަނޑު ޖަހައިފި އެވެ.\nމިދިޔަ ސީޒަންގެ ޗެމްޕިއަންސް ލީގުގެ ފައިނަލުގައި އެއްކޮޅުން ވާދަކުރި ސްޕާސް އާއި ބަޔާންގެ ކުރިމަތިލުން ބަޔާން އިން ކާމިޔާބުކުރީ ފަހަތުން އަރައި 7-2 އިންނެވެ. މި ނަތީޖާއާއެކު ސްޕާސް ވެފައިވަނީ ޔޫރަޕްގެ މުބާރާތެއްގައި ވޭތުވެދިޔަ 24 ވަރަކަށް އަހަރު ތެރޭ އެއް މެޗެއްގައި މިހާ ތަފާތު ބޮޑުކޮށް ބަލިވި ފުރަތަމަ ޓީމަށެވެ. މީގެ ކުރިން ވެސް އެންމެ ތަފާތު ބޮޑުކޮށް ބަލިވި ކަމުގެ ރެކޯޑު އޮތީ ސްޕާސް އަތުގަ އެވެ. ޔޫރަޕްގެ އިންޓަޓޯޓޯ ކަޕްގައި 1995 ވަނަ އަހަރު ޖަރުމަނުގެ ކޮލޯން އަތުން ސްޕާސް ބަލިވީ 8-0 އިންނެވެ.\nރޭގެ މެޗުގައި ލީޑު ނަގައި ކުރިހޯދީ ސްޕާސް އިންނެވެ. މެޗު ފަށައިގެން 12 ވަނަ މިނިޓްގައި އެޓީމުގެ ދެކުނު ކޮރެއާ ފޯވާޑް ސޮން ހެއުން މިން އެ ޓީމަށް ލީޑުނައިދިން ނަމަވެސް އޭގެ ހަތަރު ވަރަކަށް މިނެޓު ފަހުން ބަޔާންގެ ފުލްބެކް ޖޯޝުއާ ކިމިޗް ވަނީ ޖަރުމަނު ޗެމްޕިއަނުންނަށް މެޗުގެ ނަތީޖާ އެއްވަރުކޮށްދީފަ އެވެ. ބަޔާން އަށް މެޗުގައި ފުރަތަމަ ފަހަރަށް ލީޑު ލިބުނީ ޕޮލަންޑްގެ ތަރި ރޮބަޓް ލެވަންޑޯސްކީ 45 ވަނަ މިނެޓުގައި ކާމިޔާބުކޮށްދިން ލަނޑުންނެވެ.\nދެ ވަނަ ހާފު ބަޔާނުން ފެށީ ވަރުގަދަކޮށެވެ. އެގޮތުން ހާފުގެ ކުރީކޮޅުގައި ޒުވާން ކުޅުންތެރިއާ ސާޖް ގްނަބްރީ ވަނީ ދެ ލަނޑު ޖަހައި އެޓިމަށް ލީޑު ފުޅާކޮށްދީފަ އެވެ. އާސެނަލުން ބަޔާން އަށް ބަދަލުވުމަށްފަހު ޖާމަނީގައި މޮޅު ކުޅުމެއް ދައްކަމުން އަންނަ ގްނަބްރީގެ ލަނޑުތަކުން ބަޔާން ލީޑު ފުޅާކުރިއިރު ސްޕާސްގެ ކެޕްޓަން ހެރީ ކޭންގެ ޕެނަލްޓީން ސްޕާސް އިން ފަރަގު ކުޑަކޮށްލި އެވެ. ނަމަވެސް އޭގެ ފަހުން ސްޕާސްގެ ޑިފެންސް ލައިން މުޅިންހެން އޮޅުން ބޮޅުންވެ ބަޔާނުން ވަނީ މެޗުގެ ފަހު 10 މިނިޓް ތެރޭ އިތުރު ތިން ލަނޑު ޖަހައިފަ އެވެ. އޭގެ ތެރެއިން ދެ ލަނޑު ކާމިޔާބުކުރީ ރޭގެ މެޗުގެ މޮޅު ކުޅުންތެރިއާގެ މަގާމް ހޯދި ގްނަބްރީ އެވެ. އަނެއް ލަނޑު ޖެހީ ލެވަންޑޯސްކީ އެވެ.\nރޭގެ މެޗަކީ ޓޮޓެންހަމްގެ 137 އަހަރުވީ ތާރީހުގައި އެ ޓީމު އަމިއްލަ ދަނޑުގައި ކޮޅަށް ހަތް ގޯލު ވަން ފުރަތަމަ ފަހަރެވެ. އަދި މިއީ ޓޮޓެންހަމް ކޯޗެއްގެ ގޮތުގައި މައުރީސިއޯ ޕޮޗެޓީނޯ ހުއްޓައި އެ ޓީމު އެންމެ ބޮޑު ނަތީޖާ އަކުން ބަލިވި މެޗެވެ. މެޗައްފަހު ވާހަކަދައްކަމުން ޕޮޗެޓީނޯ ބުނީ ރޭގެ މެޗުން ބަލިވުމުން ވަރަށް ނުތަނަވަސްވެއްޖެ ކަމަށާއި އެ ނަތީޖާ އިން އަރައިގަންނަން މަސައްކަތްކުރަން ޖެހޭނީ ޓީމެއްގެ ގޮތުގައި ކަމަށެވެ.\nޗެމްޕިއަންސް ލީގުގެ ގްރޫޕް ސީގައި ރޭ އިނގިރޭސި ޗެމްޕިއަން މެންޗެސްޓާ ސިޓީ ވަނީ ކްރޮއޭޝިއާގެ ޑައިނަމޯ ޒަގްރެބް އާއި ދެކޮޅަށް ކުޅެ 2-0 އިން މޮޅުވެފަ އެވެ. ސިޓީގެ ލަނޑުތައް ކާމިޔާބުކޮށްދިނީ ދެ ވަނަ ހާފްގައި ރަހީމް ސްޓާލިން އާއި ފިލް ފޯޑެން އެވެ. މި ގްރޫޕްގެ އަނެއް މެޗުން ޝަހުތަރު ޑޮނެސްކް ވަނީ 2-1 އިން އިޓަލީގެ އެޓަލަންޓާ ބަލިކޮށްފަ އެވެ.


ސެކިއުރިޓީ އައުޓްސޯސްކޮށް، ބަލަހައްޓައި ދޭނެ ފަރާތެއް ހޯދުމަށް\nއަންދާސީ ހިސާބު ބޭނުންވެއްޖެ!\nސެކިޔުރިޓީ ބަލަހަށްޓާނެ ފަރާތެއް ހޯދަން ބޭނުންވެއްޖެ!\n01 ޖެނުއަރީ 2020 އިން 31 ޑިސެމްބަރ 2020 ގެ ނިޔަލަށް ވިޔަފާރި އުސޫލުން މިސްކޫލްގެ ސެކިޔުރިޓީ ބަލަހަށްޓައި ދޭނެ ފަރާތެއް ހޯދުމަށް (19 ނޮވެމްބަރ 2019) ގައި ކުރެވުނު GS84/IUL/2019/16 ނަންބަރު އިޢުލާނާއި ގުޅިގެން އަންދާސީ ހިސާބު ހުށައަޅާފައިވަނީ އެއްމެ ފަރާތަކުން ކަމުގައިވާތީ އެއިޢުލާން ބާޠިލުކޮށް އަލުން އަންދާސީ ހިސާބު ހުށައެޅުމުގެ ފުރުޞަތު ހުޅުވާލަމެވެ.\nވީމާ މިމަސައްކަތް ކޮށްދިނުމަށް ޝައުޤުވެރިވެލައްވާ ފަރާތްތަކުން ތިރީގައި މިދަންނަވާ ތާރީޚަށް މޮޅަދޫ ސްކޫލަށް ދުރުވެ މަޢުލޫމާތު ސާފުކުރެއްވުމަށް ފަހު ކަނޑައެޅިފައިވާ ތާރީޚަށް އަންދާސީ ހިސާބު މިސްކޫލަށް ހުށައެޅުމަށް ދަންނަވަމެވެ. މިމަސައްކަތައް ކުރިމަތިލެވޭނީ މިހާރު ޢަމަލުކުރަމުންދާ ވިޔަފާރި ރަޖިސްޓްރީ ކުރުމުގެ ޤާނޫނުގައިވާ ގޮތަށް އާމްދަނީ ހޯދުމަށް، މިފަދަ މަސައްކަތްތައް ކޮންޓްރެކްޓް އުސޫލުން ކުރުމަށް ޤަވާޢިދުން ރަޖިސްޓްރީ ކޮށްފައިވާ ފަރާތްތަކަށެވެ.\n05 ޑިސެމްބަރ 2019 ވާ (ބުރާސްފަތި) ދުވަހުގެ މެންދުރުކުރި 11:00 އަށް\n11 ޑިސެމްބަރ 2019 ވާ (ބުދަ) ދުވަހުގެ މެންދުރުކުރި 11:00 އަށް\nއަދި ދަންނަވަމެވެ. ވެރިފަރާތުގެ ބަދަލުގައި ވަޑައިގަންނަވާ ފަރާތެއްނަމަ ވެރިފަރާތުގެ ސިޓީއެއް ގެނައުމަށް ދަންނަވަމެވެ. މަޢުލޫމާތު ސާފުކުރުމަށް ޙާޟިރުނުވާ ފަރާތްތަކުގެ އަންދާސީ ހިސާބު ބަލައިގަންނަގޮތަށް ހަމަޖެހިފައެއް ނުވެއެވެ. މިއިޢުލާނާއި ގުޅޭ އިތުރު މަޢުލޫމާތު ސާފުކުރެއްވުމަށް ގުޅުއްވާނީ ރަސްމީ ބަންދު ދުވަސްތައް ފިޔަވައި ކޮންމެ ދުވަހެއްގެވެސް ހެނދުނު 8:00 އިން މެންދުރުފަހު 14:00 އަށް 6500561 ނަންބަރު ފޯނާއެވެ. ވީމާ މިކަން އާންމުކޮށް އެންގުމަށްޓަކައި އިޢުލާން ކުރަމެވެ.\n05 ރަބީޢުލްއާޚިރް 1441\nސުންގަޑި: 11 ޑިސެންބަރު 2019 1100


Lanka In Dhen Amalukuranvy Goi Nasheed Vidhaalhuve Dhehvaifi - Vaguthu\nލަންކާއިން ދެން އަމަލުކުރަންވީ ގޮތް ނަޝީދު ވިދާޅުވެދެއްވައިފި\n2 ހަފްތާ ކުރިން ( މެއި 11, 2022 )\nސްރީލަންކާގައި މިހާރު އޮތް އިގްތިސާދީ ކާރިސާއިން އަރައިގަތުމަށް އެ ގައުމުގެ ދަރަނި ރީސްޓްރަކްޗާ ކުރަން ފެނިވަޑައިގަންނަވާ ކަމަށް ވިދާޅުވެ އެގައުމުން ދެން ކަންތައް ކުރައްވަން ފެނިވަޑައިގަންނަވާ ގޮތް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ހާމަކުރައްވައިފިއެވެ.\nއެމަނިކުފާނު މިއަދު ކުރެއްވި ޓުވީޓެއްގައި ވިދާޅުވީ ކޮމާޝަލް ކްރެޑިޓަރުންނާއި ޓްރެޒަރީ ބިލްތަކަށް ލަންކާގެ ހުރިހާ ބޭރުގެ ދަރަންޏެއް ރީސްޓްރަކްޗާ ކުރަން ޖެހޭކަމަށް ގަބޫލުކުރެވޭ ކަމަށެވެ. އަދި އެކަން ކުރަން ފެނިވަޑައިގަންނަވަނީ ގާނޫނެއްގެ ތެރެއިން ކަމަށް ވިދާޅުވިއެވެ.\nފުރަތަމަ ސިޔާސީ ކަންކަމަށް އިސްކަންދީ ފަހުން އިގްތިސާދީ ކަންކަން ހައްލުކުރަން އުޅުމުގެ ބަދަލުގައި ބުއްދިވެރި ގޮތަކީ އިގްތިސާދީ ރޭވުމެއްގެ ވަށައިގެން ސިޔާސީ ހަމަޖެހުން ގާއިމުކުރުން ކަމަށް ވެސް މިއަދު ކުރެއްވި ޓުވީޓުގައި އެމަނިކުފާނު ވިދާޅުވިއެވެ.\n"ތަންފީޒުކުރެވޭ އިގްތިސާދީ ރޭވުމެއްގެ ވަށައިގެން ސިޔާސީ ހަމަޖެހުން ބިނާކުރުމަކީ ހިކުމަތްތެރި ގޮތެއް ކަމަށް ފެނޭ އަދި އެއީ ސިޔާސީ ކަންކަމަށް ފުރަތަމަ އިސްކަންދީ އެއަށްފަހު އިގްތިސާދީ ކަންކަން ކުރުމަށްވުރެ ރަނގަޅު ގޮތެއް" އެމަނިކުފާނު ވިދާޅުވިއެވެ.\nލަންކާގެ އިޤްތިސާދީ ހާލަތު ދަށްވެ އާންމުން ސަރުކާރާއި ދެކޮޅަށް މުޒާހަރާ ކުރަން ފަށާފައިވާއިރު އެ ގައުމުގައި މިިހާރު ވަނީ ކުއްލި ހާލަތު އިއުލާނުކޮށްފައެވެ. ދާދިފަހުން ބޮޑު ވަޒީރު ރާޖަޕަކްސަ ވެސް ވަނީ އިސްތިއުފާ ދެއްވާފައެވެ.\nލަންކާގައި މިހާރު ކުރަމުންދާ މުޒާހަރާތަކު ތެރެއިން މިދިޔަ ހޯމަ ދުވަހު ލަންކާގެ ވެރިރަށް ކޮލޮމްބޯގައި ބޮޑެތި ހަމަނުޖެހުންތައް ހިންގާފައިވާއިރު ވެރިކަން ކުރާ ޕާޓީއަށް ނިސްބަތްވާ މިނިސްޓަރުންގެ ގެތަކުގައި އަލިފާން ރޯކުރުމާއި މީހުންނަށް ހަމަލާ ދިނުން ފަދަ ކަންކަން ވެސް ކޮށްފައިވެއެވެ.\nލަންކާގައި ހިނގަމުންދާ ހަމަނުޖެހުންތަކުގައި މިހާތަނަށް 200 އަށްވުރެ ގިނަ މީހުންނަށް އަނިޔާވެފައިވާއިރު، ލަންކާ ގެ ސަރުކާރުގެ އިސްތިއުފާއަށް ގޮވަމުންދާ މީހުންގެ އަދަދު ދަނީ އިތުރުވަމުންނެވެ. އެހެން ނަމަވެސް ލަންކާގެ ރައީސް ވަނީ އިސްތިއުފާ ނުދެއްވާނެ ކަމަށް ވިދާޅުވެފައެވެ.\nމެއި 11, 2022 14:59\nޢަޅެ އެވަރުންވެސް ރައީސް އިސްތިއުފާ ދެއްވުމަކަށް ވިދާޅެއްނުވި. އެތަން ހަމަޔަކަށް އެޅުވެބް އޮތީ އެހެން ހަދައިގެން. ދެން ހަމަ ހިނިއަންނަނީ.އެކަމަކު ލަންކާގެ ހާލަތާމެދު ދެރަވޭ.\nމެއި 11, 2022 15:02\nއަމިއްލަޔަށް ހަދަންވާގޮތް ނޭގި އިސްތިއުފާދިން މަރުމޯލަކަށް ކިހިނެއް ބަޔަކަށް އެއްޗެއް ބުނެދެވޭނީ ؟\nތި ވިދާޅުވާ ގޮތަށް ކަންކަން ކުރުމުގެ ފުރުސަތެއް ނެތް. ރައްޔިތުންގެ އިތުބާރު ނެތް ބަޔަކަށް ގައުމުގެ ކަންތަކާ ނުބެހެވޭނެ. ހުޅުޖަހާ މީހުން މަރަމުންދާ ދަނޑިވަޅެއްގައި ރީސްރަކްޗަރ ކުރެވޭނެބާ.\nގޯތާބޭ އިސްތިއުފާ ނުދީ ގަދަކަންދައްކާ ހިނދަކު ވާނީ ގޯސް.\nމި ވަގުތު ގައުމު އަމާން ތަނަކަށް މިލިޓަރީ އިން ހަދާ ވަގުތީ ސަރުކާރެއް އެކުލަވާލާ އަވަހަށް އިލެކްޝަން ބާއްވަން ވީ. ދެން ރީ ސްޓްރަކްޗަރ ކުރެވޭނީ.\nމެއި 11, 2022 15:05\nމާޙިކުމަތްތެރިވެގެން އުޅޭ މީހެއް. އެކަމަކު ގައުމު ހިންގާލަން ލިބުނީމާ ނުހިންގިގެން އިސްތިއުފާ ދިނީ\nއެއޮތީ ބޮޑުވަޒީރުކަން ހުހަށް. ގޮސް ހަވާލުވާންވީނު. އަންނި ތިއުޅެނީ ބޮޑުވަޒީރުކަން ނުކުރެވިގެން ފަޔަށް ހިނިއަރައިގެން.\nމެއި 11, 2022 15:19\nލަންކާގެދާޚިލީކަންކަމުގެތެރެއަށް އުނދުޅިބޭނީމާވާނީހަލާކު.. ލަންކާރައްޔިތުންނަށް ހުޅުޖަހަންދަސްކޮށްދިނީވެސް ތިބޭފުޅުން..\nމެއި 11, 2022 15:20\nއެހެން ވެގެންތަ ކަލޭ މި ޤައުމުގެ ޤާނޫނު ހަދާ މަޖިލީސް ގަ ހުރެ މުޅި ޤައުމުގެ މާލީއްޔަތު ދަވާލާ ހުސްކޮށްލައިގެން ދާއިރުވެސް ތިހެން ތި ހުންނަނީ؟\nމެއި 11, 2022 15:30\nތާރީޙް އޮޅުވާލަނީ ގާއުމު ވިއްކާލަނީ އިކްނޮމިކްސް ވެސް އޮޅުވާލަނީ ހުސް އޮޅުވަލުމާއި މަކަރުގެ މީހެއް މިއީ އެހެންވީމާ ދެން ދާންވީނު ލަންކާގެ ބޮޑުވަޒީރުކަން ކުރަން\nމެއި 11, 2022 15:59\nތިބުނުވަނީ ތިބޭފުޅާ ހެއްދެވި ގޮތަށް ހާދާށޭ\nމެއި 11, 2022 16:00\nގޮތާބޭ އެއުޅެނީ ބޮޑުވަޒީރަކު ވޭތޯ އާދެސް ކުރަމުން. މަނިކުފާނު ދާންވީނުންތޯ ހަވާލުވާން. އެއައްފަހު ތިޔަ ކަންކަން ކުރަާން!\nމެއި 11, 2022 16:03\nއެއްމެ ފުރަތަމަކަމަކީ ކަލޭގޮސް ބޮޑުވަޒީރު ކަމާ ހަވާލުވޭ. ދެން ތި ސްޓަރަކްޗަރ ބަދަލުކުރޭ.\nމެއި 11, 2022 16:10\nއަމުރުޝްޕޫރީ ގެ ބޮލުގަ އެއްވެސް ރަގަޅު ވިސްނުމެއް ނުހުނާނެ. އަބަދު ހުންނާނީ ދޮގުހެދުމާއި ، މަކަރާއި އޮޅުވާލުމުގެ ވިސްނުން. މީނަ އަކީ މިރާއްޖެއަށް ބޭނުންވާ މީހެއްނުން. މީނަ ދާންވީ ލަންކާގެ ބޮޑުވަޒިރުކަމަށް . އެތާގެ މީހުން ވަރަށް މީނަގެ ވާހަކަދައްކާ ހަދާ.\nމެއި 11, 2022 16:15\nކަލެ އަކަށް ނޭގެނެ ކަންކުރަންވާގޮތް ކިޔާދޭކަށް ދިވެހި މޭސްތެރިޔާ ސަފާރީ ޓުވާސް އާއި ދިވެހިގައުމަށް ވީގޮތް ހަމަލޮލަށް ފެނުނު. ނަސީދަކީ އިގްތިސާދު ކިޔެވި މީހެއްނޫން . ނަސީދު މެރިޓައިމް ކިޔަވަފަ ދޯނިފަހަރުގެ ސަލާމަތީސެޓްފިކެޓް ސާވޭކުރަމުންގޮސް ދިޔަ ހިއްކާ ފައި އެއީ ކޯންޗެއްކަމެއްނޭގުނު މީހެއް.. މީހުން ކުރެންއަހައިގެން މޮޅުވާހަކަ ދެއްކިޔަސް ތިޔައީ އެއްޗެއް ދަންނަ މީހެއްނޫންކަން ދިވެހިންދަނޭ.\nމެއި 11, 2022 16:27\nއަމިއްލަޔަށް ހަދަންވާގޮތް ނޭގި އިސްތިއުފާދީ ހުޅުޖެހި މަރުމޯލު އެހެން ބަޔަކަށް ކަންކުރަންވީ ގޮތް ކިޔައިނިމާ ވަރަށްޖޯކު!\nމެއި 11, 2022 16:50\nލަންކާ އަށް ދިމާވެއިފައިވާ ހާލަތާމެދު ލަފައެއްދޭން\nނަސީދު ކުފޫހަމަނުވެއެވެ ރާއްޖޭގެ އިގްތިސާ ހަލާކުކޮށް\nއަނދަވަޅަކަށް ވައްޓާލި މީހަކު އެހެންގައުމެއްގެ ހާލަތު\nރަނގަޅުކުރަން ބުނެދޭން އުޅުމަކީ ޖޯކެކެވެ\nނަސީދު ވެރިކަމުގައި ކޮންމެ ޑޮލަރެއްގެ ފަހަތުގައި ފުލުހަކު\nބަހައްޓައިގެން 25ރ އަށް ޑޮލަރެއް ލިބުނީ ދައުލަތް ހިންގުމުގެ ހުނަރާއި ތަޖުރިބާ ނެތީމައެވެ މިހާރުވެސް ރާއްޖޭގެ އިގްތިސާދު\nއޮތީ ނުރައްކަލުގައެވެ އަދިވެސް ރާއްޖޭގެ އިގްތިސާދު\nހަމައކަށްއެޅޭނެ ދުވަހެއް ނޭންގެއެވެ ދައުލަތުގެ ދަރަނިތައް ދަނީ އިތުރުވަމުންނެވެ މިކަން ހައްލުކުރުމަށް ސަރުކާރުން ސީރިއަސްކޮށް އަމަލުކުރާތަނެއް ނުފެނެއެވެ.\nމެއި 11, 2022 16:59\nއެހެން ގައުމުތަކުގައި ދާޚިލީ ކަންކަމުގެތެރެއަށް ވެސް ވަންނަނީ ދޯ. ލަންކާއަށް ގޮތް ކިޔައި ދޭނެ ގާބިލުކަމެއްނެތް. ތިމާ ވެރިކަން ކުރި3އަހަރު ރާޖޭގެ އިގުސޯދު ފުޑުނުގޮތް ކިޔައިދީ ބަލަ ފުރަތަމަ\nމެއި 11, 2022 17:26\nނަޝީދު ބުނެފިތަ.އެ ދެން ވަކި ލަންކާއެއް ނޫން. މުޅިދުނިޔެވެސް ޖެހޭނީ އެގޮތަށް އަމަލު ކުރަން. އޭނާ ބުނާނީ ފަހުބަސް .މޮޅު ބަސް. އެއީ އޭނާ ހީކުރާ ގޮތް. އެއީ ދުނިޔޭގައި ހުރި އެންމެ މޮޅު މީހާ\nމެއި 11, 2022 17:59\nމީނާ މިއީ ލަންކާގެ އެޑްވައިޒަރު ތަ؟\nމެއި 11, 2022 18:14\nމީނާ ދިވެހި މޭސްތިރި ހިންގިގޮތަށް ލަންކާވެސް ހިންގަންވީ. އެންމެ ސައިފަތް ދަނޑަކާއި ލެޕްޓޮޕަކުން ހިންގަން އެނގޭނީ ހަމައެކަނި ނަޝީދަށް.\nމެއި 11, 2022 18:38\nކާކުތަ މީ؟ ތިމާ އުޅޭނެ ނޫޅޭނެ ގޮތެއް ނޭގިގެން އުޅޭ މީހަކަށް އެހެންބަޔަކު ކަންތައްކުރަންވީ ގޮތް ކިޔާދެވޭނެތަ؟\nމެއި 11, 2022 18:43\nލަންކާގެ އާ ބޮޑުވަޒީރު\nމެއި 11, 2022 18:45\nކުރިން ވެސް މީނާ ބުނިގޮތް ހަދައިގެން ރާޖާ މެން ކޮށިއެރީ. އެފަހަރުބުނީ ޒުވާނުން ބާރުވެރިކުރާށޯ. މިހާރު ޒުވާނުން އެތިބީ ކޯރާޑިހިފައިގެން ބާރާއެކު މަގުމަތީ.\nމެއި 11, 2022 19:21\nލަންކާ މީހުންނަށް "މާކަނާ ބުއްދި" ލައިދޭނެ މީހަކު ނުވެގެން އެމީހުން ނޫޅޭ. ފުރަތަމަ ޚުދު ތިމާމީހާ ، ކަންކަން ހަޖަމް ނުވެގެން ކިޔޭނުކިޔޭ އެއްޗެއް ނޭގިގެން އުޅެވޭ އުޅުމަށް ވިސްނާލުން މާ ބުއްދިވެރި.\nމެއި 11, 2022 19:41\nދަލުބޭރުން ނުޖެހި ހުރޭ.\nމެއި 11, 2022 20:45\nމެއި 11, 2022 20:53\nދަލު ބޭރުން ޖެހޭ މީހެއް މި ކަލޭގެ މީ!! މޮޅު ކަމަކީ މީނަ ދައްކާ ވާހަކަ ތަށް ލަންކާގެ ނޫސް ތަކަށް ވެސް ނާރާ ކަން!\nމެއި 11, 2022 21:15\nނަމޫނާ ޕާޓީ ސިސްޓަމް އަންނި ގެނާ ޕާޓީސިސްޓަމް މިރާއްޖެވެސް މިއޮތީ އެފަދަ ހާލަތުގަ މާމޮޅު ޑިމޮކުރަސީ ެެެެެެެެެެެެެެެެެެެެެެެެެެެެެެެެެެެެެެެެެެެެެެެއެކޯ\nމެއި 11, 2022 22:15\nކޮން ސަޅި ބާސާއެއް ؟؟؟ ފަސް އަހަރުގެ ވެރި ކަމެއް ދިނީމަ ރާޖަޕަކުސަރަށް ވީވަރުވެސް ތިމާއަށް ނުވި ، ލަންކާ މީހުން ރާޖަޕަކުސަރުމެން ބޭލުމުގެ ކުރިން މިރާއްޖޭގެ ހުރި ދުއްޕާން ބޮޑު ކޮސް ރައީސް ބޭލީ އެއަށް ވުރެ މާ ހިތިކޮށް ، އެ އީ ޅޮސްގަނޑާ ކަލޭ !!\nމެއި 12, 2022 07:46\nމީދެން ދުނިޔޭގަލެއްވި އެންމެ ވިސްނުންރަގަޅުމީހާ ދޯ މީނާހިތުން. ލަންކާގެ 23 މިލިއަން މީހުންގެތެރޭގަވެސް ނެތޭ މީނަހީކުރަނީ އެއްޗެއްއިނގޭމީހެއް. މީނަދެން ހާދަހާވާމޮޅުމީހެކޭ. ދުނިޔޭގަ އެއްވެސް ގައުމެއްގަ މިވަރުގެ މޮޅުމީހަކު ހަމަނެތޭ ބުނެވޭނީ.\nމެއި 12, 2022 13:54\nމިކަހަލަ ލަފާ ދީގެން މުޅި ގައުމު އިތުރަށް ފުނޑޭނީ. މައިތިރިވެ ހުރޭ އަޅާ ނުލާ. ތީކި މިހާރު ދުނިޔެ ބަލައިގަންނަ ފެންވަރުގެ މީހެއް ނޫން. އެކަން ތިމާ އަމިއްލައަށް ދައްކުވައި ދީފި\nމެއި 12, 2022 13:58\nއެކުވެރިންނޭ އަހަރެމެންވެސް މިތިތީ ހަގުރާމައެއްގެ ވިލާގަނޑެއްގެ ދަށުގަ\nއެހެޔޮ ބަނޑުހައި ހޫނުނު ކަމުގެވިޔަސް\nމެއި 12, 2022 22:29\nރާޖަޕަކްސާ ހުރިއިރު އޭނާވަރެއް ނެތް. އޭނާ ބޭލުމުން ދެން އަންނަމީހާ ވަރެއް ނެތް. ސިޔާސީ ކަންކަމުގަ ރާއްޖޭގަ މިއުޅެނީ ހަމަ ހުސް ރޮދިން\nމެއި 17, 2022 11:37\nMeehun nah goi kiyaafhin v ma v molhu. 🤣🤣🤣


ޗައިނާއިން ހަދިޔާކުރި ސިނޮފާމް ވެކްސިންގެ ދެވަނަ ޝިޕްމަންޓް ރާއްޖެ ގެނެސްފި | Sangu News\nޗައިނާއިން ހަދިޔާކުރި ސިނޮފާމް ވެކްސިންގެ ދެވަނަ ޝިޕްމަންޓް ރާއްޖެ ގެނެސްފި\n31 މާރޗް 2021 - 09:35\nޗައިނާގެ ސަރުކާރުން ރާއްޖެއަށް ދޭނެ ކަމަށް އިއުލާނުކޮށްފައިވާ، ކޮވިޑް-19 ދިފާޢީ ވެކްސިން، ސައިނޮފާމް ވެކްސިންގެ ދެ ލައްކަ ޑޯޒްގެ ދެ ވަނަ ޝިޕްމަންޓް ރާއްޖެ ގެނެސްފިއެވެ.\nފޮރިން މިނިސްޓަރު އަބްދުﷲ ޝާހިދު ކުރެއްވި ޓްވީޓެއްގައި ވިދާޅުވީ، ޗައިނާއިން ހަދިޔާކުރަން ނިންމާފައިވާ ދެ ލައްކަ ޑޯޒް ވެކްސިންގެ ތެރެއިން ނުގެނެވި ހުރި އެއް ލައްކަ ޑޯޒްގެ ވެކްސިން މިއަދު ގެނެސްފައިވާ ކަމަށެވެ.\nސިނޮފާމް ވެކްސިނަށް ރާއްޖޭގައި ހުއްދަ ދީފައިވަނީ މިމަހުގެ 14 ވަނަ ދުވަހުއެވެ. އަދި ވެކްސިން ދޭން ފަށާފައިވަނީ މިމަހުގެ 22 ވަނަ ދުވަހުއެވެ. ސިނޮފާމް ވެކްސިން ދެމުން އަންނަނީ ޢުމުރުން 18 އަހަރާއި 60 އަހަރާއި ދެމެދުގެ މީހުންނަށެވެ.\nރާއްޖޭގައި މިހާތަނަށް ވަނީ ތިން ވެކްސިނަކަށް ހުއްދަ ދީފައެވެ. އެއީ ޗައިނާގެ ސިނޮފާމް ވެކްސިނާއި، އިންޑިއާގެ ސީރަމް އިން އުފެއްދި އެސްޓްރަޒެނެކާގެ ކޮވިޝީލްޑް ވެކްސިންގެ އިތުރުން އެމެރިކާގެ ފައިޒާ ވެކްސިނެވެ.


SunOnline: FIFA in WHO ah 10 million dollar ge ehee eh\nޢަބްދުﷲ އައިމަން 18 Mar 2020, 11:36\nފީފާގެ ރައީސް ޖިއަނީ އިންފަންޓީނޯ --- ފޮޓޯ/ އޭޕީ\nފީފާ މެދުވެރިކޮށް ދުނިޔޭގެ ސިއްހަތާ ބެހޭ ޖަމިއްޔާ ޑަބްލިއުއެޗްއޯއަށް 10 މިލިއަން ޑޮލަރުގެ އެހީއެއް ދޭން ހުށައަޅާނެ ކަމަށް އެ އިދާރައިގެ ރައީސް ޖިއަނީ އިންފަންޓީނޯ ބުނެފި އެވެ.\nޔޫއެފާއާއިން ކޮންމެބޯލްއިން އިއްޔެ ނިންމި ނިންމުންތަކަށް ފީފާއިން ތާއީދުކޮށްފައިވާ އިރު، އަންނަ އަހަރުގެ ޖޫން މަހަށް ފަސްކޮށްފައިވާ ޔޫރޯއާއި ކޮޕާ އެމެރިކާ ފުޓުބޯޅަ މުބާރާތް އަލުން ތާވަލު ކުރި ތާރީހުތައް ފައިނަލް ކުރުމަށް ފީފާގެ ކައުންސިލް ބައްދަލުވުމެއް މިއަދު ބޭއްވުމަށް ވަނީ ހަމަޖެހިފަ އެވެ. އަދި މި ބައްދަލުވުމުގައި ރައީސް އިންފަންޓީނޯ ވެސް ބައިވެރިވާ އިރު ބައްދަލުވުމަށް ފާސްކުރަން ބައެއް ކަންކަން ހުށައަޅާނެ ކަން އޭނާ ވަނީ ހާމަކޮށްފަ އެވެ.\nއެގޮތުން ވޯލްޑް ހެލްތު އޮގަނައިޒޭޝަންއަށް 10 މިލިއަން ޑޮލަރުގެ އެހީއެއް ދިނުމަށާއި ފުޓުބޯޅަ ކުޅުންތެރިންނާއި އާއިލާތަކަށް އެހީތެރިވުމުގެ ގޮތުން ގްލޯބަލް ފުޓުބޯޅަ އެސިސްޓެންސް ފަންޑެއް ހުޅުވުމަށް ޕްރޮޕޯސް ކުރާނެ ކަމަށް އިންފަންޓީނޯ ވަނީ ބުނެފަ އެވެ.\n"ދުނިޔެއަށް މިހާރު ދިމާވެފައިވާ މި ބޮޑު ވަބާއިން ސަލާމަތްވުމަށް ހުރިހާ އެންމެންގެ އެހީތެރިކަން ވަރަށް އަވަހަށް ބޭނުންވޭ. ކޯޕަރޭޝަންތަކުން އިސްނަގައިގެން މިއީ މިކަމަށް ތެދުވަންވީ ވަގުތު،" އިންފަންޓީނޯ ބުންޏެވެ.\nއޭނާ ބުނީ، މިފަދަ ކާރިސާ ތަކުގެ ސަބަބުން އެންމެ އެކަތިގަނޑަކަށްވެ ގުޅުން ވަރުގަދަ ކުރަން ޖެހޭ ކަމަށެވެ. އޭރަށް މުސްތަގުބަލުގައި ދިމާވާ ބޮޑެތި ކަން ކަމުން އަރައިގަތުމަށް ފަސޭހަވާނެ ކަމަށް އިންފަންޓީނާ ވަނީ ބުނެފަ އެވެ.\nމީގެ އިތުރުން ކުޅުންތެރިންނާއި ކުލަބުތަކުގެ ކޮންޓްރެކްޓްތައް ރައްކާތެރިކުމުގެ ގޮތުން ގަވާއިދަށް ގެންނަން ޖެހޭ ބަދަލުތައް ގެނައުމަށް ފުޓުބޯޅައިގެ ކަމާ ބެހޭ ފަރާތްތަކާ އެކު މަޝްވަރާ ކުރަމުންދާ ކަމަށް އިންފަންޓީނޯ ވަނީ ބުނެފަ އެވެ.\nމުޅި ދުނިޔެ އަށް ފެތުރިފައިވާ ބަލިމަޑުކަމަކަށް ބަދަލުވެފައި ކަމަށް ދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ) އިން ކަނޑައަޅާފައިވާ ކޮވިޑް-19 މުޅި ދުނިޔޭން 197،146 މީހަކަށް ވަނީ ޖެހިފަ އެވެ. އޭގެ ތެރެއިން 80،840 މީހުން އެ ބަލިން ފަސޭހަވެފައިވާ އިރު، 7،905 މީހުން ވަނީ މަރުވެފަ އެވެ. ޗައިނާ އިން މިދިޔަ ޑިސެމްބަރު ފެނުނު މި ވައިރަސް މިހާރު އެންމެ ބޮޑަށް ފެތުރެނީ ޔޫރަޕުގަ އެވެ.\nބުފޮން ރެކޯޑް ހެދި މެޗުގައި ޔުވެންޓަސްއަށް ބޮޑު މޮޅެއް


ޢިބުރަތްތެރިވާހަކަ: އަނިޔާ ލިބިފައިވާ މީހާގެ ދުޢާއަށް ބިރުވެތިވާށެވެ. – DhiSalafiyyah\nހިޝާމް ބިން ޢުރްވާ އެކަލޭގެފާނުގެ ބައްޕާފުޅުގެ ކިބައިން ރިވާކުރައްވައެވެ. އަރްވާ ބިންތި އުވައިސް ޞަޙާބީ ބޭކަލެއްކަމަށްވާ ސަޢީދު ބިން ޒައިދު ރަޟިޔަﷲ ޢަންހުއާއި މެދުގައި އެކަލޭގެފާނުގެ އެކަނބުލޭގެ ބިމުން ބައެއް އެކަލޭގެފާނުގެ ބިމަށް އިތުރުކޮށްފައިވާ ކަމަށް ދަޢުވާކޮށްފިއެވެ. އަދި ޚަލީފާ މަރުވާން ބިން ޙަކަމްގެ އަރިހަށް އެމައްސަލަ ހުށައަޅައިފިއެވެ. އެމައްސަލަ ހުށައެޅުމުން ސަޢީދު ބިން ޒައިދު ރަޟިޔަﷲ ޢަންހު ދެންނެވިއެވެ.\nނަބިއްޔާ ޞައްލަﷲ ޢަލައިހި ވަސައްލަމަގެ ކިބައިން މިބަސްފުޅު އިވުމުންވެސް ތިމަންކަލޭގެފާނު އެކަމަނާގެ ބިމުން ބައެއް ނަގާފައެވެ.(ނެގީހެއްޔެވެ؟) އެކަލޭގެފާނަށް ދެންނެވުނެވެ. ނަބިއްޔާ ޞައްލަﷲ ޢަލައިހި ވަސައްލަމަގެ ކިބައިން އަޑުއެހީ ކޮންބަސްފުޅެއްތޯއެވެ؟ ދެންނެވިއެވެ. އެކަލޭގެފާނު ޙަދީޘްކުރައްވާތީ އަޑުއެހީމެވެ. (مَنْ أَخَذَ شِبْرًا مِنَ الْأَرْضِ ظُلْمًا، طُوِّقَهُ إِلَى سَبْعِ أَرَضِينَ) މާނައީ: ބޭއިންސާފުން މީހެއްގެ ބިމަކުން ބައެއްނެގިމީހާގެ ކަރުގައި (ޤިޔާމަތް ދުވަހުން) ހަތްބިން އެޅުވޭ ހުއްޓެވެ”\nމަރުވާން ދެންނެވިއެވެ. މިއަށްފަހު ހެއްކަކަށް ނާހާނަމެވެ.\nއެޔަށްފަހު ސައީދު ބިން ޒައިދު ރަޟިޔަﷲ ޢަންހު ދެންނެވިއެވެ. އެކަމަނާ ދޮގުހަދާނަމަ، އެކަމަނާގެ ލޮލުގެ ފެނުން ގެންދަވައި އެބިން އެކަމަނާގެ ޤާތިލެއްކަމުގައި ލައްވާށިއެވެ.\nދެން ލޯ އަނދިރި ވުމަށްފަހު އަދި އެއްރެޔަކު އެތަނުގައި އުޅެނިކޮށް އެތާހުރި ވަޅުގަނޑަކަށް ވެއްޓުމަށްފަހު ފަހުގައި މެނުވީ އެކަމަނާ މަރުނުވެއެވެ.\nއެހެން ރިވާޔަތެއްގައި އައިސްފައިވެއެވެ.\nރާވީ ދެންނެވިއެވެ. “ތިމަންނާ އެކަމަނާ ލޯއަނދިރިވެފައި ހުއްޓާ ދުށީމެވެ. އަދި ފާރުގައި ހިފަހައްޓައިގެން ހުރެ ހިނގަމުން އެކަނބުލޭގެ ކިޔައެވެ. ތިމަންނާއަށް ސަޢީދުގެ ބަދު ދުޢާމިވަނީ ޖެހިފައެވެ. އަދި އެއްރެޔަކު ގޯތިތެތެރޭގައި އުޅެނިކޮށް އެތާހުރި ވަޅަކަށް ވެއްޓި ނިޔާވީއެވެ.”\n(މަޞްދަރު: ޙިލްޔާ، ޞަޙީޙް މުސްލިމްގައި މިދެރިވާޔަތް އައިސްފައިވެއެވެ. 138 އަދި 139ވަނަ ޙަދީޘް)\nއަބޫ އައްދަރުދާ ރަޟިޔަﷲ ޢަންހު ވިދާޅުވެފައިވެއެވެ: “އަނިޔާ ލިބިފައިވާ މީހާގެ ދުޢާގެ މައްޗަށް ސަމާލުވާށެވެ. އެދުޢާ އަލިފާންކަނިތަކެއް އަރައިގެންދާ ފަދައިން ﷲގެ ޙަޟްރަތަށް ދެއެވެ.”


ﷲގެ ކުޅަދުންވަންތަކަން – ރާއްޖޭގެ ގިނަ ސަރަހައްދުތަކަށް ރޭ ވާރޭވެހުނު – Ilm\nﷲގެ ކުޅަދުންވަންތަކަން – ރާއްޖޭގެ ގިނަ ސަރަހައްދުތަކަށް ރޭ ވާރޭވެހުނު\nއިއްޔެ ކުރި އިސްތިސްޤާ ނަމާދަށްފަހު ރާއްޖޭ އެކި ހިސާބުތަކަށް ވިއްސާރަކޮށްފައިވާ އިރު ރާއްޖޭގެ ބޮޑުބަޔަކަށް ރޭވަނީ ބޯކޮށް ވާރޭ ވެހިފައެވެ. ޚުތުބާގައި ބަޔާންކޮށްފައިވާ ފަދައިން “މާތް ﷲ އީ އަޅުތަކުންގެ ބޭނުންތައް ފުއްދަވައިދެއްވާ ރަސްކަލާނގެއެވެ”.\nއިސްތިސްޤާ ނަމާދަށް ފަހު ގިނަ ރަށްރަށަށް ވާރޭ ވެހެން ފެށުމުން ވަރަށް ގިނަ މީހުން ގެންދަނީ މީސް މީޑިއާގައި އެކަން ފާހަގަކޮށް ﷲ އަށް ޝުކުރު ކުރަމުންނެވެ. އަދި ދުޢާ އިޖާބަވުމުގެ ހިތްހަމަޖެހުން ރައްޔިތުންގެ ހިތްތަކަށް ގެނުވިކަމަށް ގިނަ ބަޔަކު ފާހަގަކުރެއެވެ. އެހެންކަމުން އަޅުގަނޑުމެންނަށް އޮތީ ދީނަށް ފުރިހަމައަށް ރޫޖޫއަވެ އިސްތިޣުފާރުކޮށް ޝުކުރުވެރިވުމެވެ. އަދި މާތްﷲގެ ވަޙީ ބަސްފުޅު ތެދުކަން ޤަބޫލުކޮށް އެކަލާނގެ އެންގެވި ގޮތަށް ޢަމަލުތަށް ބަހައްޓަން ކުރުމެވެ.\nއިތުރަށް މާތްﷲގެ މި ވަޙީ ބަސްފުޅުތަކަށް ނަޒަރު ހިންގަވާ ލައްވަވާށެވެ. (فَقُلۡتُ ٱسۡتَغۡفِرُوا۟ رَبَّكُمۡ إِنَّهُۥ كَانَ غَفَّارࣰا) (ނޫހް ސޫރަތު 10)\nމާނަ: “ފަހެ، ތިމަންކަލޭގެފާނު ވިދާޅުވީމެވެ. ތިޔަބައިމީހުންގެ ވެރިރަސްކަލާނގެ حضرة ގައި ފާފަފުއްސެވުމަށްއެދި، ތިޔަބައިމީހުން ދަންނަވާށެވެ! ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ ރަސްކަލާނގެކަމުގައިވެއެވެ.”\n(یُرۡسِلِ ٱلسَّمَاۤءَ عَلَیۡكُم مِّدۡرَارࣰا) (ނޫހް ސޫރަތު 11)\nމާނަ: “(އޭރުން) އެކަލާނގެ ތިޔަބައިމީހުންގެ މައްޗަށް ބޯކޮށް (ވެހޭގޮތުގައި) ވާރޭ ފޮނުއްވާނެތެވެ”\nތައުބާވެ، އިސްތިޣްފާރުކުރުމުން (ފާފަ ފުއްސެވުން އެދި ދުޢާ ކުރުމުން) ޙާޞިލް ނުކުރެވޭނެ ނިޢްމަތެއް ނެތެވެ! ހޫދު ސޫރަތުގެ3ވަނަ ޢާޔަތުންވެސް މިކަން ޔަޤީންވެ ކަށަވަރުވެގެންދެއެވެ. “އަދި ތިއަބައިމީހުންގެ ވެރި ރަސްކަލާނގެ ޙަޟްރަތުން ފާފަ ފުއްސެވުން ތިއަބައިމީހުން އެދޭށެވެ! އަދި އެކަލާނގެއަށް ތިއަބައި މީހުން ތައުބާވާށެވެ! އެއިރުން ކަނޑައެޅިގެންވާ އަޖަލު ހަމަވެއްޖައުމަށްދާންދެން، ރަނގަޅު ދިރިއުޅުމެއްގައި އެކަލާނގެ ތިއަބައި މީހުން ލަހައްޓަވާނެތެވެ. އަދި އަމަލު އިތުރުކުރި ކޮންމެ މީހަކަށް، އެމީހަކު އިތުރުކުރި ޢަމަލެއްގެ ޖަޒާ ޤިޔާމަތް ދުވަހުން އެކަލާނގެ ދެއްވަވާނެތެވެ. ތިއަބައި މީހުން ފުރަގަސްދޭނަމަ، ފަހެ، ހަމަކަށަވަރުން، ބޮޑުވެގެންވާ ދުވަހެއްގެ ޢަޛާބާއިމެދު،ތިއަބައިމީހުންގެ މައްޗަށް ތިމަންކަލޭގެފާނު ބިރުފުޅު ގަނެއެވެ.”\nދެންއޮތީ ވާރޭ ވެހެން ފެށުމުގެ ވާރިދު ވެފައިވާ ދުޢާތަށް ކިޔުމެވެ.\nވާރޭ ވެހޭހިނދު ކިޔާ ދުޢާ\n”اللّهُمَّ صَيِّـباً نافِـعاً“ (رواه البخاري)\n”އޭ ހައްދަވައިބޮޑުކުރެއްވި އިލާހް! (މިވާރެއަކީ) ފައިދާހުރި ވާރެއެއްކަމުގައި ލައްވާނދޭވެ!“\n”مُطِرْنَا بِفَضْلِ اللَّهِ وَرَحْمَتِهِ“ (رواه البخاري و مسلم)\n”ﷲގެ ފަޟްލުވަންތަވެރިކަމާއި އެއިލާހުގެ ރަޙުމަތުން އަޅަމެންގެ މައްޗަށް ވާރޭވެހިއްޖެއެވެ.“


ކަނޑުދަތުރުކުރާ ފަރާތްތަކުން މޫސުމަށް ސަމާލުވުމަށް އެމްއެންޑީއެފް އިން އިލްތިމާސް ކޮށްފި | Atoll News\nކަނޑުދަތުރުކުރާ ފަރާތްތަކުން މޫސުމަށް ސަމާލުވުމަށް އެމްއެންޑީއެފް އިން އިލްތިމާސް ކޮށްފި\nޝާއިޢުކުރީ: މުޙައްމަދު އަފްރާޙް ޖުލައި 9, 2021, 13:11\nކަނޑުދަތުރުކުރާ ފަރާތްތަކުން މޫސުމަށް ސަމާލުވުމަށް އެމްއެންޑީއެފް އިން އިލްތިމާސް ކޮށްފި އެވެ.\nއެ އިދާރާއިން މިގޮތަށް އިލްތިމާސްކޮށްފައި މިވަނީ ރާއްޖޭގެ ބޮޑު ބަޔަކަށް ވާރޭވެހި ގުގުރުމާއެކު، ގަޑިއަކު 25 މޭލާއި 30 މޭލާ ދެމެދުގެ ބާރުމިނުގައި ވައިޖެހޭނެ ކަމަށް ލަފާކޮށް މެޓް އޮފީހުން ބުނެފައިވާތީ އެވެ.\nމެޓް އޮފީހުން ވަނީ ހއ. އަތޮޅުން ފެށިގެން ތ. އަތޮޅަށް ރީނދޫ އެލަރޓް ވެސް ނެރެފަ އެވެ. އަދި ވިލާގަނޑުގައި ގަޑިއަކު 50 މޭލަށް ވައިގަދަވެ ކަނޑުތައް ގަދަވާނެ ކަމަށް ވެސް ވަނީ ލަފާކޮށްފަ އެވެ.\nއެހެންކަމުން އެމްއެންޑީއެފް އިން ވަނީ ކަނޑުދަތުރުކުރައްވާ އުޅަނދުފަހަރުގެ އޮޑިވެރިންނާއި، ކެޕްޓަނުން މޫސުމާބެހޭ އެންމެ ފަހުގެ މަޢުލޫމާތު ހޯއްދެވުމަށްފަހު ދަތުރުތައް ރޭވުމަށް އިލްތިމާސް ކޮށްފަ އެވެ.\nމިގޮތުން ދަތުރުކުރާ ފަރާތްތަކުން ދަތުރަށް ފުރުމުގެ ކުރިން އަންގަންޖެހޭ ފަރާތްތަކަށް އެންގުމާއި އުޅަނދުގައި ލައިފްޖެކެޓާއި މުޢާސަލާތީ ނިޒާމާއި ދިޔަހިއްކާ ޕަންޕު ފަދަ ތަކެތި ހުރީ ރަނގަޅަށްތޯ ޗެކް ކުރުމަށް ވަނީ އެދިފަ އެވެ. އަދި ޚާއްޞަކޮށް ކުދި، ސަލާމަތީގޮތުން ރައްކާތެރިކަން ކުޑަ އުޅަނދުފަހަރުގައި ރޭގަނޑު، އަދި ވިއްސާރަ އިރު ދަތުރު ނުކުރުމަށް ވަނީ އިލްތިމާސް ކޮށްފަ އެވެ.\nމީގެ އިތުރުން މުދާ އުފުލާ އުޅަނދުފަހަރުތަކުން ވެސް މުދާ ބަރުކުރުމުގައި ގަވާއިދުތަކަށް އަމަލު ކުރުމާއި ލައިސަންލުމުގައި ރަނގަޅަށް އައްސާފައި ބެހެއްޓުމަށް ވަނީ އެދިފަ އެވެ. އަދި ފަޅުތެރެއާއި ފަޅުން ބޭރުގައި އަޅާފައިވާ އުޅަނދުފަހަރުގެ އޮޑިވެރިންނާއި ކެޕްޓަނުން އޮޑިދޯނިފަހަރު ބެލެހެއްޓުމާއި ދިޔަ ހިއްކުމަށް ޚާއްސަ ސަމާލުކަން ދިނުމަށް ވެސް އެދިފައި ވެއެވެ.\nކަނޑުދަތުރުފަތުރު ކުރައްވާ ފަރާތްތަކުން އެއްވެސް ހާދިސާއެއް ހިނގައިފިނަމަ، ލަސްނުކުރައްވާ ކޯސްޓްގާޑުގެ ހިލޭ ގުޅޭ ނަންބަރު 191 އަށް ގުޅުއްވުމަށް އެމްއެންޑީއެފް އިން ވަނީ އިލްތިމާސް ކޮށްފަ އެވެ.


SunOnline: 'Sridevi Bungalow' govaigen Boney Kapoor court ah\n"ސްރީދޭވީ ބަންގަލޯ" ގޮވައިގެން ބޯނީ ކަޕޫރު ކޯޓަށް!\nޕްރިޔާ މަލަޔާލަމް --\nއެއް ލޯ މަރާލައިގެން މަޝްހޫރުކަން ހޯދި ޕްރިޔާ މަލަޔާލަމް އެކްޓަރު ޕްރަކާޝް ވޭރިއަރުގެ ފުރަތަމަ ބޮލީވުޑް ފިލްމު 'ސްރީދޭވީ ބަންގަލޯ'ގެ ޓީޒާ އާންމު ކުރުމާ އެކު ގިނަ ބަޔަކު ރުޅިގަދަވެއްޖެ އެވެ.\nޕްރަސާންތު މަމްބުލީ ޑައިރެކްޓު ކޮށްފައިވާ އެ ފިލްމުގެ ޓީޒާ އާންމު ކުރީ އާދީއްތަ ދުވަހު އެވެ.\nއެއް މިނެޓު 49 ސިކުންތުގެ އެ ޓީޒާ އިން ދޭހަވަނީ ފިލްމުގެ ވާހަކަ ބިނާކޮށްފައި ވަނީ ކުރީގެ ބޮލީވުޑް ބަތަލާ ސްރީދޭވީގެ މަރުގެ މައްޗަށް ކަމަށެވެ.\nސްރީދޭވީ މަރުވީ މިދިޔަ އަހަރުގެ ކުރީކޮޅު ދުބާއީގެ ހޮޓަލެއްގެ ފާހާނައިގެ ޓަބެއްގެ ތެރެއަށް ގެނބިގެންނެވެ. ފިލްމުގައި ޕްރިޔާ ފެނިގެން ދަނީ އެކަނިވެރި ބަތަލާއެއްގެ ރޯލުންނެވެ. އަދި އޭނާ މަރުވަނީ ވެސް ހޮޓަލެއްގެ ބާތު ޓަބެއްގެ ތެރޭގައި ކަން ޓީޒާ އިން އެނގެ އެވެ.\nފިލްމުގެ ޓީޒާ ބެލުމަށް ފަހު ސްރީދޭވީގެ ފިރިމީހާ އަދި ޑައިރެކްޓަރު ބޯނީ ކަޕޫރު ވަނީ ވަރަށް ބޮޑަށް ރުޅިވެރިކަން ފާޅުކޮށްފައި ކަމަށެވެ. އަދި ފިލްމާ ދެކޮޅަށް އޭނާ ވަނީ ކޯޓަށް މައްސަލައެއް ވެސް ހުށަހަޅައިފަ އެވެ.\nސްރީދޭވީގެ ނަން ބޭނުންކޮށްގެން އެފަދަ ވާހަކައެއްގެ މައްޗަށް ފިލްމެއް ހެދި އިރު ސްރީދޭވީގެ އާއިލާގެ ފަރާތުން ހުއްދަ ވެސް ހޯދައިފައި ނުވާތީ ގިނަ ބަޔަކު އަންނަނީ ފާޑުކިޔަމުންނެވެ. ފާޑުކިޔުންތަކުގެ ޖަވާބުގައި ޑައިރެކްޓަރު މަމްބުލީ ބުނީ ސްރީދޭވީ އަކީ ވަރަށް އާންމު ނަމެއް ކަމަށާއި އަދި ފިލްމުގައި ޕްރިޔާގެ ކެރެކްޓަރު އެކްޓަރަކަށް ވުމަކީ އިއްތިފާގެއް ކަމަށެވެ.\nއެވާހަކަ ބޯނީ ކަޕޫރު ގާތުގައި ވެސް ބުނެފައިވާނެ ކަމަށް އޭނާ ބުންޏެވެ. ފިލްމުގެ ވާހަކަ ބިނާކޮށްފައި ވަނީ ސްރީދޭވީގެ މަރުގެ މައްޗަށްތޯ ސުވާލު ކުރުމުންް ޕްރިޔާ އަދި އޭނާގެ ބައްޕަ ވެސް ވަނީ އެ ސުވާލަށް ޖަވާބު ދިނުމަށް އިންކާރު ކޮށްފަ އެވެ.


Feydhoo gai turf Footboalha dhandheh alhan bayakaa havaalu kohffi\nފޭދޫގައި ޓާރފް ފުޓްބޯޅަ ދަނޑެއް އަޅަން ބަޔަކާ ޙަވާލްކޮށްފި\nއައްޑޫ ސިޓީ ފޭދޫގައި ޓާފް ފުޓްބޯޅަ ދަނޑެއް އެޅުމަށް ނެޝަނަލް ޓެންޑާ ބޯޑުން ނިންމައި އެ މަސައްކަތް ކުންފުންޏަކާ ހަވާލުކޮށްފިއެވެ.\nއެގޮތުން މި މަސައްކަތް ޓެންޑާ ބޯޑުން ހަވާލުކޮށްފައިވަނީ އަމީން ކޮންސްޓްރަކްޝަނާއެވެ. މި މަޝްރޫޢުގެ އަގަކީ 9,060,059.01 ރުފިޔާ އެވެ. މި މަޝްރޫޢު ނިންމަން ދީފައިވާ މުއްދަތަކީ 120 ދުވަހެވެ.\nފޭދޫގެ އިތުރުން ޓެންޑާ ބޯޑުން ވަނީ އިތުރު 12 ރަށެއްގައި ޓާފް ފުޓްބޯޅަ ދަނޑު އެޅުމަށް ވެސް އަމީން ކޮންސްޓްރަކްޝަނާއި މަސައްކަތް ހަވާލުކޮށްފައެވެ. އެރަށްތަކަކީ ހއ.ދިއްދޫ ، ހދ.ނެއްލައިދޫ ، ނ.ހޮޅުދޫ ، ނ.ކެނދިކުޅުދޫ ، ރ.އަލިފުށި، ޅ. ހިންނަވަރު، އދ. މާމިގިލި، ފ. ނިލަންދޫ، ލ.ގަން، ގއ. ވިލިނގިލި، ގދ. ތިނަދޫ އަދި ޏ. ފުވައްމުލަކެވެ.\nފޭދޫގައި ޓަރފް ފުޓްބޯޅަ ދަނޑެއް އެޅިގެން ދިއުމަކީ ،ފޭދޫގެ ޒުވާނުން ކުރަމުންދާ ވަރަށް ފޮނިއުއްމީދެކެވެ. ރާއްޖޭގެ ފުޓްބޯޅަ ޢާއިލާގައި 1970 ވަނަ އަހަރުއްސުރެން ފެށިގެން މިއަދާއި ހަމަޔަށްވެސް ފޭދޫގެ ހުނަރުވެރި ކުޅުންތެރިން ދަނީ ބައިވެރިވެ ރަންވަނަތައް ހޯދަމުންނެވެ.\nފޭދޫގައި ފެންވަރު ރަނގަޅު ފުޓްބޯޅަ ދަނޑެއް ހައްދަވައި ދެއްވާނެ ކަމަށް މަޖިލިސްއިންތިޚާބުގެ ތެރޭގައި ރައީސް މުޙައްމަދު ޞޯލިޙް ވަނީ ވަޢުދުވެވަޑައިގެންފައެވެ.\nމި އަދު ޓާރފް ދަނޑު އެޅުމަށް ޓެންޑަރ ކުރެވުނު 13 ރަށުގެ އިތުރުން ޔޫތް މިނިސްޓްރީން ދާދިފަހުން ވަނީ ޓާފް ދަނޑު އެޅުމަށް އިތުރު 14 ރަށެއް ކަނޑައަޅާފައެވެ. އެ ރަށްތަކުގެ ދަނޑުތަކުގެ މަސައްކަތްކުރާނެ ކުންފުނިތަކެއް ހޯދުމަށް ވަރަށް އަވަހަށް ޓެންޑާ ބޯޑަށް ފޮނުވާނެ ކަމަށް ޔޫތް މިނިސްޓްރީން ވަނީ ބުނެފައެވެ.\nއެހެންކަމުން މި އަހަރުގެ ތެރޭގައި 27 ރަށެއްގައި ފެންވަރު ރަނގަޅު ޓާފް ދަނޑުތަކެއް އެޅިގެންދާނެ ކަމަށް ބެލެވެއެވެ.


Reyge rape case:2firihenunekujjaa ufulaalaigen goalhigandakah vedhi manzaru fenunu | Mihaaru\nރޭގެ ރޭޕް ކޭސް: ދެ ފިރިހެނުން ކުއްޖާ އުފުލާލައިގެން ގޯޅިގަނޑަކަށް ވެއްދި މަންޒަރު ފެނުނު\nއުފުލާލައިގެން ގެންދިޔައިރު ވެސް ކުއްޖާ ދިޔައީ ހަޅޭއްލަވަމުން. އެއާ އެކު އާންމުންގެ ބަޔަކު ވެސް ގޮސް ފަހަތުން ގޯޅިގަނޑަށް ވަދެ ކުއްޖާ ސަލާމަތްކުރަން މަސައްކަތްކުރި\nމާލެ: ޖުލައި 12، 2020: ސަރުކާރުގެ މަތީ މަގާމުތަކުގައި ތިބި މީހުންގެ ތެރެއިން ޖިންސީ ގޯނާގެ ތުހުމަތު ކުރެވޭ މީހުން މަގާމުން އެކަހެރިކޮށް، އެމީހުންނަށް ތުހުމަތު ކުރެވޭ މައްސަލަތައް ބަލަން ގޮވާލައި، "ޖާގައެއް ނެތް" ނަމުގައި އަންހެނުންތަކެއް މިއަދު ހޮޓަލް ޖެން ކައިރީ ކުރި މުޒާހަރާގެތެރެއިން.-- ފޮޓޯ: އަހުމަދު އަވްޝަން އިލްޔާސް /މިހާރު\n17 އެޕްރީލް 2021 - 16:04\nމާލޭގައި ރޭ އަންހެންކުއްޖަކު ރޭޕްކޮށްފައި ވަނީ، އެ ކުއްޖާ ހިނގާފައި ދަނިކޮށް، ދެ މީހަކު ގޮސް އެ ކުއްޖާ ގަދަކަމުން އުފުލާލައިގެން ގެއަކަށް ވެއްދުމަށް ފަހު ކަމަށް މަންޒަރު ދުށް މީހަކު ބުނެފި އެވެ.\n"ދެ ފަރާތުން ދެ މީހުން އައިސް ގަދަކަމުން ކޮނޑާއި ފައިގައި ހިފައި [އެ ކުއްޖާ] އުފުއްލާލައިގެން ގޯޅިގަނޑަކަށް ވެއްދީ،" މަންޒަރު ދުށް މީހާ "މިހާރު" އަށް ކިޔައިދިނެވެ.\nއުމުރުން 18 އަހަރުން މަތީގެ އެ ކުއްޖާ ގަދަކަމުން ގެންދިޔައީ މާފަންނު ލެމަން ގްރާސް ރެސްޓޯރަންޓު ހުންނަ މަގުން ރޭގެ 8:20 ހާއިރު ހިނގާފައި ދަނިކޮށެވެ. ލެމަން ގްރާސްއާ ޖެހިގެން ހުންނަ އީދު މިސްކިތުގައި ތަރާވީހު ނަމާދަށް ގިނަ ބަޔަކު އޭރު ތިބީ މަގުމަތީގައި ސަފު ހަދާލައިގެނެވެ. މީހުންތައް މަގުމަތީގައި ނަމާދުކުރާތީ، ވަކި ހިސާބެއްގައި މަގު ބަންދުކޮށްލައިގެން ދެ ޓްރެފިކް ފުލުހުން ވެސް ތިއްބެވެ.\nރޭޕް ކުރަން އުޅުނު މަންޒަރު ދުށް މީހާ "މިހާރު" އަށް ބުނިގޮތުގައި އެތާ ކައިރިން ހިނގާފައި ދިޔަ އެ އަންހެންކުއްޖާއާ ދެ ފިރިހެނަކު ފުރަތަމަ ދިމާކޮށްލި އެވެ. ދެން ކުއްލިއަކަށް ފެނުނީ، އެ ކުއްޖާގެ ކޮނޑާއި ފައިގައި އެ ދެ ފިރިހެނުން ހިފައި އުފުއްލާލައިގެން ކައިރީ ހުރި ގޯޅިގަނޑަކަށް ވެއްދި ތަން ކަމަށް އޭނާ ބުންޏެވެ.\nއެ އަންހެންކުއްޖާ ވެއްދި ގޭގެ ނަން ވެސް "މިހާރު" އާ ވާހަކަ ދެއްކި މީހާ ބުންޏެވެ. ނަމަވެސް މައްސަލައިގެ ބާވަތުންނާއި ފުލުހުންގެ ތަހުގީގުގެ އަލީގައި މައުލޫމާތުތައް އަދި ނުލިބޭތީ ގޭގެ އެޑްރެސް ނުޖެހީ އެވެ.\nހަޅޭކުގެ އަޑު އިވުނީ އެ ވަގުތު އީދު މިސްކިތުން ތަރާވީސް ނަމާދު ކޮށް ނިމިގެން ފޭބި މީހުންނަށެވެ.\nމުސައްލަ ހިފައިގެން އެ މީހުން އެ ގޯޅިގަނޑުތެރެއަށް ދުވެފައި ގޮސް ވަދެ، ވާނުވާ ބަލަން މަސައްކަތް ކުރި އެވެ. އެހެންވެ، ރޭޕް ކުރަން އުޅުނު ދެ ފިރިހެނުން، މީހުން އެއްވާން ފެށުމުން އެ ގެއިން ނުކުތީ އެވެ. އަދި އަންހެން ކުއްޖާ ވެސް ނުކުތެވެ.\n"ގާތްގަނޑަކަށް ދެތިން މިނެޓު ވެސް ނުވާނެ، ކުއްޖާގެ ހަޅޭކުގެ އަޑަށް މީހުންތައް ވައްދާލި. ދެން ކޮޓަރިން ނުކުތް ދެ ފިރިހެނުން ގޯޅިގަނޑުގައި ތިއްބާ ފުލުހުން އެތަނަށް އައި،" "މިހާރު" އާ ވާހަކަ ދެއްކި މީހާ ބުންޏެވެ.\nމި ރޭޕްގެ ތުހުމަތުގައި އުމުރުން 18 އަހަރާއި 23 އަހަރުގެ ދިވެހި ދެ ފިރިހެނުން ހައްޔަރުކުރީ ކުށުގެ ވެށިން ކަމަށް ފުލުހުންގެ މީޑިއާ އޮފިޝަލް "މިހާރު"އަށް ކަށަވަރު ކޮށްދިނެވެ.\nއެ މައްސަލާގައި އެ ދެ މީހުން ފިޔަވައޮ އިތުރު ބަޔަކު މިހާތަނަށް ހައްޔަރެއް ނުކުރެ އެވެ. ނަމަވެސް މަންޒަރު ދުށް މީހާ ބުނިގޮތުގައި ތިން ވަނަ މީހެއް ވެސް ގޯޅިގަނޑުގެ ބޭރުގައި ފާރައަށް ހުއްޓެވެ. އަދި ފުލުހުންނަށް އޭނާ އަޅައި ނުގަތް ކަމަށް އޭނާ ބުންޏެވެ.\nފުލުހުން ޖިންސީ އަނިޔާ ރޭޕް ޖިންސީ ގޯނާކުރުން\n68 ކޮމެންޓް, 165 ރިއެކްޝަންސް\nމިކަހަލަ ކަންކަން ހިންގި މީހުން އެތިބީނޫންތޯ ތަންތާގެ ތަންތާގެ ރައީސުންނަށްވެސް. ދުއްވާލަން ބޭނުންވާމީހާ އެކަމަކު ދުއްވާލާނެ. މިގައުމަކު މިހާރަކު އިންސާފެއްނެތް. ދެރަމީހާއަށް ހަމަ ދެރަގޮތް. މަޑުކޮށްލާ އަދި އިންސާފުލިބޭނެ އެދުވަކަށް ޖެހޭނީ ކެއްތެރިވެލަން. ތިޔަ ބާރުވެރިންނަށްވެސް އެދުވަސް އެބައޮތޭ ބުނެލަން ބޭނުން.\nކޮންމެ މީހެއް ވެސް ބަލަނީ މޮޅެތި ވާހަކަ ދެއްކޭ ތޯ ކަމުގެ ހަޤީގައް ނުބަލާ ، އެމީހުން އުޅުނީ ރޭޕް ކުރަން ކަމެއް ނޫން ކަމެއް ވެސް ނޭނގެ އެއްނުން ، އެ އަންހެން ކުއްޖާ ދޮގު ވާހަކަ ދައްކަނީ ނޫންކަމެއް ވެސް ނޭނގެ އެއްނުން އަނެއްކާ ކޮންމެ ކަމެއް ސިޔާސީ ކުރަނީ ވެސް ވަކި ވަރަކަށް ބަލައިގެން ނޫން\nތިޔަ މައްސަލަ ނިމުނީއެވެ. މާދަމާ ހައެއްކަ ވަކީލުންގެ ޓީމަކުން ތި ދެ ކުށްވެރިންގެ ދިފާއުގައި ނުކުންނާނެ. އާއިލާތަކުން ބަޔާން ނެރޭނެ. ޕޮލިޓީޝަނަކު ވޯޓު ހޯދަން އާއިލާތަކަށް އެހީވާނެ. މައްސަލަ ނިމޭއިރު ދެ ކުށްވެރިން މިނިވަންވާނެ އަދި ކޯޓުން ހުކުމެއް ކުރިޔަސް ކާންދީފައި އަރާމުގައި ބައިތިއްބާފައި ލަހެއް ނުވެ ނެރޭނެ.\nބައެއް ހާލައް ތަކުގާ ތިފަދައިން ވެސް ކަންތައް ހިންގާ ، ހަމަ އެގޮތައް މީހުންގެ ގަދަރާ އިއްޒައް ގެއްލުވާލާ ކިލަބު ކޮއްލުމަށް ދޮގު ވާހަކަ އާ ދޮގު ހަބަރު ވެސް ފަތުރާ .....\nމަންޒަރުދުއްމީހުން މިކަން ހުއްޓުވަން އެއްވެސް ކަމެއް ނުކުރީ ކީއްވެބާ. މީހެއްގެ ނުޤަބޫލުގަ އުފުލާލައިގެން ގެންދާތަން ފެނުނީމަ ފަރުދީ ޒިންމާއެއްނޫންތޯ އެކަން ހުއްޓުވުން، ފުލުހުންނަށް އެންގުން، ނުވަތަ ހިސާބުގަނޑު އެހެން މީހުންގެ އެހީގައި އެ ޖަރީމާއަށް ހުރަސްއެޅުން. މިކަހަލަ ކަންކަން އާއްމުވެ އެއްވެސް ބިރެއްނެތި މީހުންގެ ކުރިމަތީގަވެސް ކޮށްލަން ކެރެނީ، ފުލުހުންނާ ކޯޓުތަކުގެ ނާޤާބިލުކަމުގެ އިތުރުން، މީހުންގެ "މަށަށްވަރިހަމަ" ކަމުން\nހަބަރު ރަނގަޅައް ނުކިޔާ ކޮމެންޓް ކުރެވޭތޯ ދޯ ބަލަނީ؟\nބޮޑެތި ގުރޫޕްތަކަށް ނިސްބަތްވާ ބޯދިގުކޮށްފަ މިލަކޮށް ތިބޭ މީހުން ކުރާ ކަމަކަށް ގިނިކަންޏާ ހުރަސް އަޅަން ކެރޭ އާންމުން ކީއްކުރަން ފުލުހުންވެސް މަދުވާނެ.\nމި މުޖުތަމަޢުގައި އުޅޭ ކުށްވެރިންގެ މައިންބަފައިންނާއި އާއިލާގެ މީހުންގެ ނުބައި ނުލަފާކަމުންނާއި ކުށްވެރިޔަކަށް އަދަބު ދީފިއްޔާ އެކަމާ ދެކޮޅަށް ނުކުންނަ މޮޔައިން ގިނަކަމުން.\nއަވަހަށް ބަލާބަލަ އުންސުރާ ފަންސުރާ ފެންކުލަޔާ ހަމަވޭތޯ. ކިހިނެއް ބަލާނީ. އޭނަ އޮންނާނީ މާލެއާ ތެޔޮފުނަދުއާ ފަތަން ވިއްޔާ\nމުންނާ ބާއީ ހުތަގެ ހުތާ\nމަތިމައްޗަށް ރޭޕް ކުރިޔަސް މުއިއްޒު ނުހޮވޭކަމަކަށް ނުވާނެ. ސުލޯ ސަރުކާރު. ރޮވޭ ސަރުކާރު. އަންނިގެ ދަށުވެފަ އޮތް ސަރުކާރު. ބަސްނުވިކޭ ސަރުކާރު. ވައުދު ނުފުއްދާ ސަރުކާރު. ފުލޯޓިން ހައުސް އެއީ މުއްސަދިންނަށް އަޅާ އެއްޗެކޭ ކިޔައިގެން ފަގީރުން.ދެރަ ކުރާ ސަރުކާރު. ރޭޕްކުރާ މީހުންނަށް އަދަބު ނުދޭ ސަރުކާރު. މަޖުލިހުގެ މެޖޯރިޓީއޮވެ ގައުމު ހިންގަންނޭގޭ ސަރުކާރު. ވައްބަހުންނާއި ތެދުބަހުން ދީނަށް ފުރައްސާރަ ކުރާ ސަރުކާރާ. ސަރުކާރުވެސް އޮތީ ރޭޕުވެފަ\nނާސިގެ ނަހަދާ ވާކަށް ނެތެއްނު ދެން ...\nފޯރިއަށް ތިބި ފުލުހުންނަށް ހަޅޭކުގެ އަޑު ނީވުނީބާ.\nފުލުހުން ތިބީ އެވަގުތު ރޯދަ ވަރުބަލި ކަމުން ނިދިފަ. ހަމަހިމެން ވަގުތު ތައްވެސް ނަމާދުގައި އަންނަ އިރު މިސްކތް ކާރި ފޯރިއަށްތިބި ފުލުހުންނަށް ތިއަޑު ނީވުނީމަދެން ކީކޭބުނާނީ ނަމާދުން ފޭބި މީހުންނަށްވެސް އަޑުއިވިފަހުރީ\nފުލުހުން ތިބިފަޅި ނޫން އަނެއް ފަޅީ ހިނގިކަމެއް އެއީ.. ގާތްގަނޑަކަށް ފުލުހުންނާއި އެދޭތެރޭ 200 ފޫޓަށް ވުރެން ދުރުވާނެ.. އަދި އަންހެން ކުއްޖާ އަޑުގަދަ ކުރިކަމަށް ނަމާދަށް ހުރި މީހަކު ބުނީ..ދެން 10 ވަރަަކަށް މީހުން ތިބީ ކުޅިބަލަން އެކަން ހުއްޓުވަން ދިޔަޢީ ކޮންކަމެއްކަން ނޭގި..\nރޯދަ މަހުގެ ފުރަތަމަ ދުވަހާއި ދިމާކޮށް ދިގު ޖަލު ހުކުމް ތަންފީޒު ކުރަމުންދާ އެތައް އެތައް ގައިދީންނަކަށް މާފުދީ މާލެތެރެ އަށް ދޫކުރި ކަން އެނގެނީ ކިތައްބޭފުޅުއް ނަށް ތޯ؟ މި ވެދާނެ އޭގެ ބަޔަކު ހިންގި ކަމަކަށް.\nއަޅުގަނޑަށް އެނގޭ.ކިތަންމެ ''ޕާޓޭން'' އެބަ ފެނޭ މާލޭގެ މަގުމަތިން.މިމީހުން ގިނައިން ފެންނަނީ ލަގެޖް ފޮށި ހިފައިގެން މަގުމަތީގަ އުޅޭތަން.މަޢުރިބް ނަމާދަށް ބަންގި ގޮވީމަވެސް މިމީހުން ފެންނަނީ ފޮށި ހިފައިގެން މަގުމަތީގަ އުޅޭތަން.ރޯދައަށް ތިބޭނަމަ ގައިމު މިގޮތަށް މީހާގެ އަމަލު ނުހުންނާނެކަން ކަށަވަރުވެ ޔަގީންވޭ.ވ.ވެދުން\nތިޔަ މައްސަލަވެސް ވާނީ ކާފޫރުކޮޅަކަށް. ވަޔަށް ގޮސް ހުސްވާނީ


Ali Waheed furuvaalun: Court gai dhen vaanee kihineh? | Mihaaru\nއަލީ ވަހީދު ފުރުވާލުން: ކޯޓުގައި ދެން ވާނީ ކިހިނެއް؟\nޣައިރު ހާޒިރުގައި މައްސަލަ ކުރިއަށް ގެންދެވޭނެތޯ އާއި ހުންނެވި ތަނެއް ނޭނގުމާއި ރެޑް ނޯޓިސް ނެރެގެން ވެސް ރާއްޖެ ގެނެވިދާނެތޯ ސުވާލު އުފެދޭތީ ދެން ވާނެ ގޮތަކާ މެދު ވެސް އޮތީ ސުވާލު.\nއަލީ ވަހީދު: އޭނާގެ ޕާސްޕޯޓް ދޫކޮށްލީ ހަތަރު މަހަށް.\n17 ފެބުރުއަރީ 2021 - 13:15\nކުރީގެ ޓޫރިޒަމް މިނިސްޓަރު އަލީ ވަހީދުގެ ޕާސްޕޯޓް ކްރިމިނަލް ކޯޓުން ދޫކޮށްލުމަކީ އޭނާ އެނބުރި ރާއްޖެ ވަޑައިނުގަތުމަށް ދިން "ހުއްދައެއް"ގެ ގޮތުގައި ބައެއް މީހުން ތިބީ ގަބޫލުކޮށްގެންނެވެ. ހަތް ދައުވާއިން "ސަލާމަތްކުރަން" އޭނާ ފުރުވާލީ ކަމުގެ ތުހުމަތުކުރާ ސަބަބުތަކެއް އެބަ ހުއްޓެވެ. އެކަމަކު ޕާސްޕޯޓް ދޫކުރަން ކޯޓުން ނިންމީ ރަނގަޅަށް ކަމަށް ޕްރޮސިކިއުޓަ ޖެނެރަލްގެ އޮފީހުން ވެސް ނުދެކޭތީ ހައި ކޯޓުގައި މައްސަލަ އިސްތިއުނާފްކޮށްފި އެވެ.\nހައި ކޯޓުގެ މީޑިއާ އޮފިޝަލް މިއަދު ވިދާޅުވީ އެ މައްސަލަ ބަލައިގަތުމާ މެދު ރަޖިސްޓްރާ އަދި ގޮތެއް ނުނިންމަވާ ކަމަށެވެ. ބައެއް ލިޔެކިޔުންތައް ފުރިހަމަކުރަން މިހާރު ވަނީ އެދިފަ އެވެ. އެނގިފައިވާ ގޮތުގައި އެކަން ޕީޖީ އޮފީހުން ކުރިއަށް އެބަ ގެންދެ އެވެ.\nމުވައްޒަފުންތަކަކަށް ޖިންސީ ގޯނާކުރި ކަމުގެ ތުހުމަތުގައި އުފުލި ދައުވާތަކުގެ ޝަރީއަތް ފެށިތަނުން ބޭސްފަރުވާ އަށް ބޭރަށް ފޮނުވައިދޭން އަލީ ވަހީދުގެ ފަރާތުން ކޯޓަށް ހުށަހެޅުއްވުމުން ޕީޖީ އޮފީހުން އެދުނީ ވަކި މުއްދަތަކަށް ޓްރެވަލް ޑޮކިއުމެންޓެއް ދީ ފަރުވާގެ ފުރުސަތު ދޭށެވެ. ކުރިން ވެސް ތަހުގީގާއި ޝަރީއަތަށް ފިލި މީހަކަށް ވާތީ އެފަދަ ނިޔަތެއް އޮވެދާނެތީ ކަމަށް ބުނެ އެވެ. އެ ނުކުތާއަށް މާ ބޮޑަށް ރިއާޔަތްކުރެއްވުމެއް ނެތި އަދި މި ބާވަތުގެ އަމުރު ނެރުމުގައި ކޯޓުން ކުރިން އަމަލުކުރާ އުސޫލްތަކާ ޚިލާފަށް ފަނޑިޔާރު ހަސަން ސައީދު ޕާސްޕޯޓް ދޫކުރެއްވީ ކަމަށް ޕީޖީ އޮފީހުން މި މައްސަލައިގައި ނެރުނު ބަޔާނުން ސާފެވެ.\nއަލީ ވަހީދު ފުލުސް އޮފީހުގައި: އޭނާގެ މައްޗަށް ކުރާ ޖިންސީ ފުރައްސާރައިގެ ތުހުމަތު ދޮގު ކުރައްވާ.\nއަމުރު ނެރުއްވުމުގައި ފަނޑިޔާރު އަމަލުކުރެއްވި ގޮތުގެ މައްސަލަ ޕީޖީ އޮފީހުން ވަނީ ޖުޑީޝަލް ސާވިސް ކޮމިޝަން (ޖޭއެސްސީ) އަށް ވެސް ހުށަހަޅައިފަ އެވެ.\nހަތަރު މަހަށް އަލީ ވަހީދު ޕާސްޕޯޓް ދޫކޮށްލި މައްސަލައިގައި އުފެދިފައިވާ ސުވާލުތައް ގިނަ އެވެ. އޭނާގެ ޣައިރު ހާޒިރުގައި މައްސަލަ ގެންދެވިދާނެތޯ އާއި ހުންނެވި ތަނެއް ނޭނގުމާއި ރެޑް ނޯޓިސް ނެރެގެން ވެސް ރާއްޖެ ގެނެވިދާނެތޯ ވަނީ ސުވާލު އުފެދިފަ އެވެ.\nޣައިރު ހާޒިރުގައި އިސްތިއުނާފް ހިންގޭނެ؟\nއަލީ ވަހީދުގެ ޕާސްޕޯޓް ދޫކޮށްލި އަމުރުގެ އިސްތިއުނާފް ހައި ކޯޓަށް ހުށަހަޅާފައި އޮތަސް އެ މައްސަލަ ހައި ކޯޓުން ކުރިއަށް ގެންގޮސްފާނެތޯ ސުވާލު އުފެދެ އެވެ. ޖިނާއީ ކުށެއްގެ ތުހުމަތުކުރެވޭ މީހެއްގެ ޣައިރު ހާޒިރުގައި އިސްތިއުނާފް މައްސަލަ ކުރިއަށް ނުގެންދެވޭނެ ކަމަށް ސުޕްރީމް ކޯޓުގެ ހުކުމަކުން ސާފުވާން އެބަ އޮތެވެ.\nސުޕްރީމް ކޯޓުގެ ތިން ފަނޑިޔާރުންގެ ބެންޗަކުން ބެއްލެވި މައްސަލައެއްގައި ކުރެއްވި ހުކުމުގައި ބުނެފައި ވަނީ އެ މީހެއްގެ ހާޒިރުގައި ޝަރީއަތް ކުރުމަކީ ގާނޫނުއަސާސީގެ 51 ވަނަ މާއްދާގެ (ޅ)ގައި، ކުށެއް ކުރި ކަމުގެ ދައުވާ އުފުލިފައިވާ ކޮންމެ މީހަކަށް ލިބިދީފައިވާ އަސާސީ ހައްގެއް ކަމަށެވެ. މި ހައްގު އެއްވެސް މިންވަރަކަށް ހަނިކުރެވޭނީ ގާނޫނުއަސާސީގައި ބުނެފައިވާ އިޖުރާއަތުގެ ތެރެއިން ރައްޔިތުންގެ މަޖިލީހުން ފާސްކުރާ ގާނޫނަކުން ކަމަށް ހުކުމުގައިވެ އެވެ.\nސުޕްރީމް ކޯޓުގެ އެ ހުކުމަށް ރިއާޔަތްކޮށް ހައި ކޯޓުން މި އަހަރު ކުރި ހުކުމެއްގައި ވެސް "ޖިނާއީ ކުށެއްގައި ދައުވާ އުފުލުމަށް ފަހު އެ ދައުވާއާ ގުޅިގެން ނިންމާ އެއްވެސް ނިންމުމެއްގެ އިސްތިއުނާފީ އަޑުއެހުން، އިސްތިއުނާފް ރައްދުވާ ފަރާތުގެ ޣައިރު ހާޒިރުގައި ކުރިއަށް ގެންގޮސް މައްސަލަ ނިންމޭނެ އުސޫލެއް ޖިނާއީ އިޖުރާއަތުގެ ގާނޫނުގައި ބަޔާންވެފައި ނުވާކަން" ފާހަގަކޮށްފައިވެ އެވެ.\nސުޕްރީމް ކޯޓުގެ ހުކުމަށް ބާރުދެއްވައި ގާނޫނީ ބައެއް ބޭފުޅުން ވިދާޅުވަނީ ޕީޖީ އޮފީހުން ހުށަހެޅި އިސްތިއުނާފް މައްސަލަ އަލީ ވަހީދުގެ ޣައިރު ހާޒިރުގައި ގެންދެވޭނެ ކަމަށް ގަބޫލުނުކުރައްވާ ކަމަށެވެ.\nޕީޖީ ހުސެއިން ޝަމީމާއި އަލީ ވަހީދު އަދި ފަނޑިޔާރު ހަސަން ސައީދު.\nއެކަމަކު އިސްތިއުނާފް ރައްދުވާ ފަރާތުގެ ޣައިރު ހާޒިރުގައި، ހައި ކޯޓުން ޑްރަގު މައްސަލައެއް މިދިޔަ އަހަރު ކުރިއަށް ގެންގޮސްފައިވެ އެވެ. އެއީ، ދިވެހިރާއްޖެ އަށް މަސްތުވާތަކެތި އެތެރެކޮށް، އެ ތަކެތި ޓްރެފިކްކުރާ ކަަމަށް ތުހުމަތު ކުރެވުނު މައްސަލައިގައި ހައްޔަރުކުރި ފަސް މީހަކު ކްރިމިނަލް ކޯޓުން ދޫކުރި މައްސަލަ އެވެ.\nޕްރޮސިކިއުޓަ ޖެނެރަލްގެ އޮފީހުގެ ފަރާތުން އެ މައްސަލަ އިސްތިއުނާފްކުރުމުން ކުރިއަށް ގެންދިޔައީ، އިސްތިއުނާފް ރައްދުވާ ފަސް މީހުންގެ ތެރެއިން ދެ މީހެއްގެ ޣައިރު ހާޒިރުގަ އެވެ. އެއީ ކޯޓުގެ އަމުރެއް ނުވަތަ ނިންމުމެއް އިސްތިއުނާފްކުރާ ތާރީޚުން ފެށިގެން ހަތް ދުވަހުގެ ތެރޭގައި ކޯޓުން ގޮތެއް ނިންމަން ޖެހޭއިރު އެ މައްސަލަ ތާވަލްކުރެވިފައި އޮތީ އިސްތިއުނާފް ހަތް ދުވަހުގެ މުއްދަތުގައި، އެންމެ ފަހު ދުވަހު ކަމަށް ވާތީ އެވެ.\n"ހައި ކޯޓުގެ މި ހުކުމުން އެބަ އެނގޭ އިސްތިއުނާފަށް ނައިސްފާނެކަން. އޭރުން ދެން ހަދާނެ ގޮތް ވެސް އެބަ އޮތޭ،" ގާނޫނީ ބޭފުޅަކު ވިދާޅުވި އެވެ.\nސީރިއަސް ދައުވާތަކެއް އުފުލާފައިވާ އަލީ ވަހީދު ޕާސްޕޯޓް ދޫކޮށްލަން ކުރި އަމުރުގެ އިސްތިއުނާފް ކުރިއިރު އޭނާގެ ޣައިރު ހާޒިރުގައި މައްސަލަ ކުރިއަށް ގެންދަން ގާނޫނީ ހުރަހެއް ނެތް ކަމަށް ސާބިތުކުރަން ޕީޖީ އޮފީހުން ހެކި ހުށަހަޅާފައި ވެސް ހުރެދާނެ އެވެ.\nއަލީ ވަހީދު ހުންނެވި ގައުމެއް ވެސް ޔަގީނެއް ނޫން!\nކްރިމިނަލް ކޯޓުން އަލީ ވަހީދުގެ ޕާސްޕޯޓް ދޫކުރުމުގެ އަމުރާ އެކު ހަމަ އެ ރޭ ޓާކިޝް އެއާލައިނުން ފުރާވަޑައިގަތީ، އޭނާގެ ވަރަށް ގާތް ބޭފުޅަކު "މިހާރު" އަށް ވިދާޅުވެފައިވާ ގޮތުގައި، އިނގިރޭސިވިލާތަށެވެ. އެކަމަކު އޭނާ އެ ގައުމަށް ވަޑައިނުގަންނަވާ ކަމަށް ވަރަށް ސާބިތުކަމާ އެކު ވިދާޅުވާ ބޭފުޅުންތަކެއް ވެސް އެބަ ތިއްބެވި އެވެ.\nއަލީ ވަހީދު ހުންނެވި ތަނަކާ ގުޅޭ ގޮތުން އުފައްދާ ސުވާލުތަކަށް ޖަވާބެއް ލިބޭތޯ އޭނާއަށް ގުޅުމުން ފޯނެއް ނުނަންގަވަ އެވެ. އޭނާގެ ވަކީލުންގެ ފަރާތުން ވެސް މިކަން އަދި ސާފެއް ނުވެ އެވެ.\nއަލީ ވަހީދު ދަތުރުކުރެއްވި ގައުމާ ބެހޭ ގޮތުން ވާހަކަ ދައްކަވާ ބޭފުޅުން ވިދާޅުވާ ގޮތުގައި، އިނގިރޭސިވިލާތަށް އެތެރެވުމަށް ކުރިމަތިވި ހުރަސްތަކާ އެކު އޭނާ މިހާރު ހުންނެވީ ދުބާއީގަ އެވެ. އެކަމަކު ކޯޓުން ކުށް ސާބިތުވެފައި ނުވާ އަލީ ވަހީދު ޕާސްޕޯޓުގައި ޔޫކޭއަށް ވަޑައިގަތުމުން އިމިގްރޭޝަނުން ޕާސްޕޯޓް ރިޖެކްޓްކޮށް އެތެރެވުމުގެ ފުރުސަތު ނުދީފާނެތޯ ސުވާލު އުފެދެ އެވެ.\nހަތް ދައުވާއަށް ވެސް އަލީ ވަހީދު ވަނީ އިންކާރުކުރައްވައިފަ އެވެ. ކްރިމިނަލް ކޯޓުގައި އޭނާ އެދިވަޑައިގަތީ ދުބާއީ އަށް ނުވަތަ ޖަރުމަނަށް ފޮނުވައިދޭށެވެ. ބޭސްފަރުވާ ހޯދުމަކީ ޕާސްޕޯޓަކުން ކުރާ ކަމަކަށް ނުވާތީ ޓްރެވަލް ޑޮކިއުމެންޓެއްގައި ވަކި މުއްދަތަކަށް ހުއްދަ ދޭން ޕްރޮސިކިއުޓަ ޖެނެރަލްގެ އޮފީހުން ހުށަހެޅުމުން އަލީ ވަހީދުގެ ވަކީލު އެކަމަށް އިއުތިރާޒްކުރެއްވީ އެވެ. ޖިންސީ ކުށުގެ ދައުވާތަކެއް އުފުލާފައިވާ މީހެއްކަން އެނގޭ ގޮތަށް ޓްރެވަލް ޑޮކިއުމެންޓެއް އޮތުމަކީ އޭނާގެ އަބުރަށް ހުތުރެއް ކަމަށާއި އެހެން އޮތުމުން އެކަށީގެންވާ ގޮތުގައި ފަރުވާ ހޯދަން ދަތުރުކުރަން ހުރަސްއެޅޭ ކަމަށް ވެސް ކޯޓުގައި ބުނެފައިވެ އެވެ.\nއަލީ ވަހީދާ ޖާމިނުވި އޭނާގެ އެކުވެރިޔާ އައްސަދު: ހަތަރު މަސް ތެރޭގައި އަލީ ވަހީދު ވަޑައިނުގެންފި ޒިންމާ އައްސަދު ޒިންމާ ނަންގަވާ ގޮތަށް ވަނީ އިގުރާރެއްގައި ސޮއިކުރައްވާފައި.\nއަލީ ވަހީދުގެ ގާތް ބޭފުޅަކު މިއަދު ވެސް ވިދާޅުވީ އޭނާ ވަޑައިގަތީ، ކުރީގެ ރަައީސް އަބްދުﷲ ޔާމީންގެ ސަރުކާރުގައި ހިންގި ތަހުގީގާއި ކުރަން އުޅުނު ދައުވާތަކުން ސަލާމަތްވާން 2016 ގައި ހިމާޔަތް ހޯއްދެވި އިނގިރޭސިވިލާތަށް ކަމަށެވެ. އަލީ ވަހީދު ހިމެނިވަޑައިގަންނަވާ ގޮތަށް އޭރު އެ ގައުމަށް ވަޑައިގަތް ސިޔާސީ ބޭފުޅުންނާއި އެ ބޭފުޅުންގެ އާއިލާ އަށް ހިމާޔަތް ލިބުނީ 1951ގެ ރެފިއުޖީ ކޮންވެންޝަންގެ ދަށުންނެވެ.\nމޭ 1، 2015 ގައި ބޭއްވި "މޭޑޭ މުޒާހަރާ"އާ ގުޅިގެން ނުހައްގު ދައުވާއަކުން ޖަލަށް ލާން އުޅުމުގެ ސަބަބުތައް ދައްކަވައި ހިމާޔަތް ހޯއްދެވި ނަމަވެސް ޖިންސީ ކުށުގެ ތުހުމަތުކުރެވޭ ނަމަ ޔޫކޭގައި ދިރިއުޅުއްވުން ފަސޭހަނުވާނެ ކަމަށް، މައުލޫމާތު ހުރި ބައެއް މީހުން ބުނެ އެވެ. އިނގިރޭސި ވިލާތަށް އެތެރެވާން އުނދަގޫތައް ކުރިމަތިވިއްޔާ އޭގެ ސަބަބަކީ ވެސް، އެ ތުހުމަތުތައް ކަމަށް، އެ މީހުން ދެކެ އެވެ.\n"ނޫން، އޭނާ ޔޫކޭއަށް ދިޔައީ،" އަލީ ވަހީދުގެ ގާތް ބޭފުޅާ ވިދާޅުވި އެވެ.\nރާއްޖެ އިން ފުރާވަޑައިގަތް ރޭ އަލީ ވަހީދު ވަނީ އޭނާ ޔޫކޭގައި ދިރިއުޅުއްވިއިރު ބޭނުންކުރެއްވި އެ ގައުމުގެ ސިމް އެކްޓިވޭޓް ކުރައްވައިފަ އެވެ.\nއަލީ ވަހީދު ވަޑައިގަތީ ދުބާއީ އަށް ނަމަ، ފަސޭހައިން އެތެރެވެވޭނެ އެވެ. އެ ގައުމުން ދިވެހިންނަށް 90 ދުވަހުގެ އޮންއެރައިވަލް ވިސާ ލިބެ އެވެ. ކޮވިޑް-19އާ ހެދި ސްރީ ލަންކާ ބަންދުކުރުމުން ގިނަ ދިވެހިން ޔޫކޭ ވިސާ ނަގަން ދަނީ ވެސް ދުބާއީއަށެވެ. އެތަނަށް ދާ ދިވެހިންނަށް ވެސް އެކްސްޕްރެސް ޚިދުމަތުން 3-4 ދުވަހުގެ ތެރޭގައި ވިސާ ލިބެ އެވެ. އާއްމު އުސޫލުގެ ތެރެއިން ގާތްގަނޑަކަށް ހަފުތާއެއް ހޭދަވެ އެވެ.\nއެކަމަކު ޔޫކޭގައި ވެސް ދިވެހިންނަށް އޮންއެރައިވަލް ވިސާ ލިބޭތީ ކޮންމެހެން ވިސާ ނެންގެވުމަށް އަލީ ވަހީދު ދުބާއީއަށް ވަޑައިގަންނަވަން ޖެހިވަޑައެއް ނުގަންނަވާނެ އެވެ.\n"އެއްވެސް ގައުމެއް އަލީ ވަހީދަށް ފަސޭހައެއް ނުވާނެ، ރެފިއުޖީކަން ނުލިބޭނެ"\nހައި ކޯޓަށް ހުށަހެޅި އިސްތިއުނާފް ކުރިއަށް ނުގެންދެވުނަސް ޕާސްޕޯޓް ދޫކުރި ހަތަރު މަސް ހަމަވުމުން ރާއްޖެ ވަޑައިނުގެންފި ނަމަ އަލީ ވަހީދާ ދެކޮޅަށް ރަސްމީ އިދާރާތަކަށް އެޅިދާނެ ފިޔަވަޅުތަކެއް އެބަ ހުއްޓެވެ.\n"ހަތަރު މަސް ހަމަވުމުން ޕާސްޕޯޓް ހިފެހެއްޓުމުގެ އަމުރަކަށް އަނެއްކާވެސް އެދެވިދާނެ. އިމިގްރޭޝަން މެދުވެރިކޮށް ވިސާ ކެންސަލް ކުރެވިދާނެ، ދެން އެ ހުރި ގައުމެއްގައި ވިސާ އެކްސްޓެންޑެއް ނުކުރެވޭނެ، ވަކި މުއްދަތެއް ހޭދަވެ އޯވަސޭޓޭވުމުން ޑީޕޯޓްކޮށްލުމަކީ ވެސް ހިނގާފާނެ ކަމެއް،" އެއް ބޭފުޅަކު ވިދާޅުވި އެވެ.\nވަކި މުއްދަތަކަށް އިނގިރޭސިވިލާތުން ކުރިން ހިމާޔަތް ދީފައި އޮތް ނަަމަވެސް މިފަހަރު އެ ހިމާޔަތުގައި އެ ގައުމުގައި ދިގު މުއްދަތަކަށް އުޅުއްވަން އަލީ ވަހީދަށް ފަސޭހައެއް ނުވާނެ އެވެ. ގައުމުތަކުން ރެފިއުޖީ ސްޓޭޓަސް ދިނުމުގައި ބަލާ ގިނަ ކަންތައްތަކެއް ހުރެ އެވެ. އެއްވެސް ގައުމަކުން ހިމާޔަތް ހޯއްދަވަން އުނދަގޫވާނެ ސަބަބަކީ އޭނާއާ ދެކޮޅަށް ދައުލަތުން ބޮޑު ކުށެއްގައި ދައުވާ އުފުލާފައި އޮތުމެވެ. ސިޔާސީ ފްރޭމްކުރުމެއްގެ ގޮތުގައި ސިފަކުރެއްވޭ ވަަރަށް ވުރެން ދައުވާތައް ސީރިސް ކަމުންނެވެ.\nޖިންސީ ކުށްތަކުގެ ލިސްޓަށް އަރާފައި ތިބޭ މީހުން ބައެއް ގައުމުތަކަށް އެތެރެވުން މަނަލެވެ. ޕާސްޕޯޓް ދޫކޮށްދެއްވަން ކޯޓުގައި އަލީ ވަހީދު އެދިވަޑައިގަތީ އުފުލާފައިވާ ދައުވާއާ ހެދި ޓްރެވަލް ޑޮކިއުމެންޓެއްގައި ނަމަ ގައުމުތަކުގައި އޭނާގެ އަބުރަށް ހުތުރުވާނެ ކަން ފާހަގަކުރައްވަމުންނެވެ.\nގައުމުތަކާއި ރާއްޖެއާ ދެމެދު އޮންނަ ގުޅުމުގެ ތެރެއިން އަލީ ވަހީދު ގެނެވޭނެ ކަމުގެ ޔަގީންކަން ސަރުކާރުގެ ބައެއް ބޭފުޅުންނަށް އެބަ އޮތެވެ. މިފަދަ ސީރިއަސް ތުހުމަތެއްގައި ހިމެނޭ މީހަކަށް ހިމާޔަތާއި ރައްކާތެރިކަން ދިނުމަށް ވުރެން ގައުމުތަކުން ވެސް ބުރަވާނީ އެ ގައުމެއްގެ ސަރުކާރުން އެ މީހަކާ މެދު ހުށަހަޅާ ކަންތައްތަކެއްގެ މައްޗަށް ކަމަށް އެއް ބޭފުޅަކު ވިދާޅުވި އެވެ.\n"އިންޓަޕޮލްގައި ވެސް އެދެވިދާނެ، އެ މީހަކު ހުރި ގައުމެއްގައި ވެސް އެދެވިދާނެ. ސެކްޝުއަލް އޮފެންޑާއެއްގެ ގޮތުގައި ލޭބަލްކުރެވިފައި ހުރީމަ އުނދަގޫވާނެ އެ މީހަކަށް އެ ގައުމެއްގައި ހުންނަން. އިންޓަނޭޝަނަލް ޑޭޓާ ބޭސްތަކުގައި ޝެއާ ވެސް ކުރާނެ ސެކްޝުއަލް އޮފެންޑާސްގެ މައުލޫމާތު،" މިކަމުގައި "މިހާރު" އަށް ވާހަކަ ދެއްކެވި ބޭފުޅަކު ވިދާޅުވި އެވެ.\nޕާސްޕޯޓް ދޫކުރަން ދަށު ކޯޓުން ނެރުނު އަމުރު ހައި ކޯޓުން ބާތިލްކޮށްފި ނަމަ އެނބުރި ވަޑައިގަތުމަށް އަލީ ވަހީދަށް ރަސްމީ އިދާރާތަކަށް އެންގިދާނެ އެވެ. ބައެއް ކޭސްތަކުގައި ވަކި މުއްދަތެއްގެ ތެރޭގައި އަންނަން އަންގާފައި ވެސް އެބަ ހުއްޓެެވެ.\nމި ހާލަތުގައި ވެސް ރާއްޖޭގެ އިމިގްރޭޝަން މެދުވެރިކޮށް ޕާސްޕޯޓް ކެންސަލްކޮށްލެވޭނެ އެވެ. ކޮންމެ ގައުމެއްގައި ހުންނެވިޔަސް ޕާސްޕޯޓް ކެންސަލްކޮށްލުމުން ދެން ދަތުރެއް ނުކުރެއްވޭނެ އެވެ. ސައްހަ ޕާސްޕޯޓަކާ ނުލައި އެ ގައުމެއްގައި ހުރެވޭނެ ކަމަށް ކަނޑައަޅާފައިވާ މުއްދަތަށް ވުރެން އިތުރަށް ހުރެއްޖެ ނަމަ އޯވަސްޓޭވީ ކަމަށް ބަލައި ޑީޕޯޓްކޮށްލުން ފަދަ ފިޔަވަޅު ވެސް އެޅިދާނެ އެވެ.\nއަލީ ވަހީދު ނުގެނެވިދާނެ ކަމުގެ ކަންބޮޑުވުން!\nމި ސަރުކާރު ވެރިކަމަށް އައި ފަހުން ބޭރުގެ ގައުމުތަކާ ރާއްޖެއާ ދެމެދު އޮންނަ ގުޅުން ގާތެވެ. ޚާރިޖީ، ސިޔާސީ އަދި އިގްތިސާދީ ގޮތުން ވެސް ރާއްޖެއިން އެދޭ ކޮންމެ ކަމެއްގައި އެއްބާރުލުން ދެ އެވެ. މިހެންވިޔަސް ހައި ކޯޓުން އިސްތިއުނާފް މައްސަލަ ބަލައިނުގެންފި ނަމަ އަލީ ވަހީދު ރާއްޖެ ގެނައުމަކީ ކަމާ ބެހޭ އިދާރާތަކަށް ފަސޭހަ ކަމަކަށް ނުވާނެ ކަމަށް ގާނޫނީ ބައެއް ބޭފުޅުން ދެކެވަޑައިގަންނަވަ އެވެ.\nއެއް ބޭފުޅަކު ވިދާޅުވީ ރުހުމުގައި އަލީ ވަހީދު ވަޑައިނުގެންފި ނަމަ ހެދޭނެ އެއްގޮތެއް ވެސް ނޯންނާނެ ކަމަށެވެ. ޕާސްޕޯޓް ދޫކޮށްލައި "ފުރުވާލީ" ކަމުގެ ވާހަކަތަކަށް ބާރު ލިބޭ ގޮތަށް އޭނާ ވިދާޅުވީ އަލީ ވަހީދުގެ ގާތް އެކުވެރިޔާ، ޔޫތު މިނިސްޓްރީގެ ސްޓޭޓް މިނިސްޓަރު އައްސަދު އަލީ ޖާމިނުވާ ގޮތަށް ޕާސްޕޯޓް ދޫކޮށްލިޔަސް އެއީ ގާނޫނުގައި އޮންނަ ކަމެއް ނޫން ކަމަށެވެ.\nއަލީ ވަހީދު: އޭނާގެ ޕާސްޕޯޓް ދޫކުރީ ހަތަރު މަހަށް.-- މިހާރު ފައިލް ފޮޓޯ\nއޭނާގެ ވެސް އަނެއް ކަންބޮޑުވުމަކީ އަލީ ވަހީދުގެ ޣައިރު ހާޒިރުގައި އިސްތިއުނާފް ކުރިއަށް ގެންދެވިދާނެތޯ އުފެދޭ ސުވާލެވެ. އެގޮތަށް ގެންދިޔައަސް އެއީ ގާނޫނުއަސާސީގެ ދަށުން އެކަން ކުރެވޭނެ ގޮތެއް ކަމަށް އޭނާ ގަބޫލެއް ނުކުރައްވަ އެވެ.\nއިންޓަޕޮލް މެދުވެރިކޮށް ރެޑްނޯޓިސް ނެރުނަސް އެ މީހަކު ހުރި ގައުމަކުން ރާއްޖެ ގެނައުމުގައި ވެސް ހުރަސްތަކެއް ދިމާވެފައިވާ ކަމަށާއި ބޭރުގައި ތިބި ގިނަ ކުށްވެރިން ގެނައުމުގައި މިހާތަނަށް ދިމާވެފައި އޮތް ހުރަހަކީ އެކްސްޓްރެޑިޝަން ނުވަތަ ކުށްވެރިންގެ ބަދަލުކުރުމުގެ ގާނޫނުގެ ދަށުން ގައުމުތަކާ އެކު ހަދަން ޖެހޭ އެއްބަސްވުންތައް ނުހަދައި އޮތުން ކަމަށް އޭނާ ވިދާޅުވި އެވެ. ގިނަ ގައުމުތަކާ އެކު މި އެއްބަސްވުން އެކުލަވާލާފައި ނެތުމުން އެއް ސަރުކާރަކުން އަނެއް ސަރުކާރުގައި އެދުނަސް މިގޮތަށް މީހުން އެއް ގައުމުން އަނެއް ގައުމާ ހަވާލުކުރުމުގައި ގިނަ ފަހަރަށް އެއްބާރުލުމެއް ނުދޭނެ އެވެ.\nއަލީ ވަހީދަށް ކުށް ސާބިތުވެފައި ނުވާތީ، އޭނާ އަކީ ކުށްވެރިއެއް ނޫނެވެ. އެހެންކަމުން އެ ގާނޫނުގެ ދަށުން އޭނާ ގެންނަން ޖެހިދާނެ ހާލަތެއް މެދުވެރި ވެދާނެ ކަމަކަށް ނުބެލެވެ އެވެ. ހައި ކޯޓުން މައްސަލަ ބަލައިނުގެންފި ނަމަ ކަމާ ބެހޭ އިދާރާތަކަށް އޮންނާނީ އަލީ ވަހީދު ރާއްޖެ ގެނެވޭނެ ގާނޫނީ އެހެން މަގެއް ހޯދާށެވެ.\nފުލުހުން ދިވެހި ސަރުކާރު ކްރިމިނަލް ކޯޓް ހައި ކޯޓް އަލީ ވަހީދު ފުރުވާލުން\nހީކުރިއްޔޯ މި ހުރިހާ ކަމެއް ޓުއަރިޒަމް މިނިސްޓްރީގަ ހުރެގެން ހިލުވާލީމާ، އޭނާއަށް މިނިސްޓަރުކަން ލިބޭނެ ކަމަށް! ދެން އަލީ ވަހީދުވެސް އެކަހަލަ ދަންތުރައެއްގައި ޖެހޭނެ ކަމަކަށް ހިއެއް ނުކުރަން! ކީކޭ ދެން އަޅެފަހެ ބުނާނީ!\nމައިބަދައިގެ މައްސަލަތަކަށް ތެރެޕީ ދެއްވާނެ ކެނެރީގޭ ނަޝީދު. އޭނާއަކީ ގޮނޑިދުއްވައިގެން އެ ތެރެޕީ ހޯއްދަވާ ރަގަޅުވެފަހުރި ބޭފުޅެއް. ރާއްޖޭންވެސް އެކަން ކުރވޭނެނޫންތޯ؟\nނުވާނެ އެއްކަމެއްވެސް! ބޮޑުން ނަށް މޮޅުގޮތް އޮތް ގައުމެއް މިއީ! ބޮޑުން ނާއި ބޮޑުންގެ އައިލާ އަކީ ދިވެހި ގާނޫން އަސާސީގެ މާ މަތީގަ ތިބި ބައެއް! މިސާލަކަށް ބަލާބަލަ، ރައީސް ނަޝީދު. ރައީސް ނަޝީދު ވަނީ ކިތަންމެ ފަހަރަކު ގާނޫންތަށް އަދި އާންމު ދިވެހި މުޖުތަމައުގެ އުސޫލްތަށް ގޮންޖަހާފަ! އެކަމަކުވެސް ހިސާން، ސަމީމް، ރިއްފަތު ކަލަ މީހުންނަށް އޯކޭ! ޗުއްފުވެސް ނުބުނެވޭނެ! ގާޒީއެއް ގާނޫނުން ބޭރުން ހައްޔަރު ކުރީ!\nހުދުމުހުތާރު ސަރުކާރެއްގަ ފެންނާނީ މި ކަހަލަ ފީކަޅާ އަމަލުތަ\nއެހެންވީމާ އަސްލު ވީތަނެއްވެސް ނޭނގެދޯ؟ ބޭސްފަރުވާކުރަން ގޮސްވީޔާ އެކަން ކުރަން ފުރުސަތުދީ!4މަސްފަހުން ނައިމަ ދޯ ފިލިކަމަށްވާނީ. ކުށް ސާބިތުވެފައި ނުވާތީ، އޭނާ އަކީ ކުށްވެރިއެއް ނޫން! ހަޤީގަތް ދެނެވޮޑިގެން ވަނީ މާތް ﷲ\nހުރިހާ ވުޒާރާއެއްގުޅިގެން އެވަރު ޖަރީމާއެއް ހިންގި ބަޔަކަށް އެނގޭނެ ދެންވެސް ސަލާމަތްވާނެގޮތް.\nދެން ކޯޓުން ހުކުމް މައްސަލަބަލާނީ ބޮޑުވާބިއްލޫރި ބޭނުންކޮށްގެން، ދެން ހުކުމް ކުރާނީ މާކުރިން އަލީވަހީދު އޮޅިގެން ހެދި ޕީސީއާރު ޓެސްޓްްގެ ނަތީޖާ. ދެން އަލީވަހީދު ތުރުކީގައި ހުންނާނީ މަހެއް ދެމަހެއް ވަންދެން އޭރަށް ދިވެހިން ތިބޭނީ އިންތިޚާބެއްގަ ޖެހިފައި، ދެން އަލީވަހީދު ދާނީ ގޮނޑި ދުއްވަން ޔޫކޭ އަށް\nއޭނާ ސިއްހީ ފަރުވާއެއް ހޯދަންވެގެން ޕާސްޕޯޓްދޫކޮށްލިއިރު އެ ގައުމަކަށްގޮސް ފަރުވާ ހޯދާކަމުގެ ހެކި ކަމާބެހޭ ފަރާތްތަކަށް ފޮނުވާކަށް ނޯވޭތަ؟ އެއްވެސް ގައުމެއްގެ އެއްވެސް ހޮސްޕިޓަލެއްގައި ފަރުވާ ކުރެވޭނެ އިންތިޒާމެއް ހަމަނުޖައްސާ ހުރެ ހަމަ ގައުމުން ބޭރަށް ދާށޭ ބުނެލައިގެން އެހެން ކޮންމެ މީހަކަށް ދެވޭނަމަ ކަންކަން އޮންނަލެއް ހާދަ ފަސޭހައޭ.4މަސްވާއިރު އޮޕަރޭޝަން ނުކުރާނަމަ އޭނާ ކޯޓަށް ދޮގުހެދިކަމުގެ މައްސަލައެއްވެސް ނުބެލޭތަ؟\nޔޫކޭ އަށް ދުބާއީ މަގަކުން ނުވަދެވޭ މިދުވަސް ކޮޅު


ޓެރަރިޒަމް ޤާނޫނޫގެ އިސްލާހު ފާސްވެއްޖެނަމަ ކޯޓު އަމުރުނެތި 48 ގަޑިއިރު ބަންދުގައި ބެހެއްޓޭނެ – Faseha\nޓެރަރިޒަމް ޤާނޫނޫގެ އިސްލާހު ފާސްވެއްޖެނަމަ ކޯޓު އަމުރުނެތި 48 ގަޑިއިރު ބަންދުގައި ބެހެއްޓޭނެ\n3 days ago dhiyares\nޓެރަރިޒަމް ޤާނޫނަށް ސަރުކާރުން ހުށަހަޅާފައިވާ އިސްލާހުގެ ދަށުން ޓެރަރިޒަމްގެ ކުށްތަކަށް ތުހުމަތުކުރެވޭ މީހުން ކޯޓު އަމުރެއް ނެތި ހައްޔަރު ކުރުމުގެ ބާރާއި، ފަނޑިޔާރެއްގެ ކުރިމައްޗަށް ހާޒިރު ނުކޮށް 48 ގަޑިއިރު ބެހެއްޓޭނެ ބާރު ފުލުހުންނަށް ލިބިދޭނެއެވެ.\nމީގެ އިތުރުން ޓެރަރިޒްމްގެ ކުށްތަކުގައި ދައުވާ ކުރުމުގެ މުއްދަތު އިތުރު ކުރަންވެސް އެ ބިލުގައި ހިމަނާފައިވެއެވެ. މިގޮތުން ޓެރަރިޒަމްގެ ކުށުގައި ބަންދު ކުރެވޭ މީހަކު ދައުވާ ކުރަންޖެހޭ މުއްދަތު 60 ދުވަހަށް އިތުރުކޮށްފައިވާ އިރު، ބަންދުން ދޫކޮށްލާފައިވާ މީހެއްނަމަ 90 ދުވަހުގެ ތެރޭގައި ދައުވާ ކުރަންޖެހޭ ގޮތަށް ބިލުގައި ހިމަނާފައިވެއެވެ.\n48 ގަޑިއިރަށް ބަންދުކޮށްގެން ގެންގުޅޭވޭ ގޮތަށް ޤާނޫނަށް އިސްލާހު ހުށަހަޅާފަވާއިރު، މިއީ ޤާނޫނު އަސާސީއާއި ވެސް ހިލާފުކަމެކެވެ. ޤާނޫނު އަސާސީގެ އަސާސީ ހައްޤުތަކާއި މިނިވަންކަމުގެ ބާބުގައިވެސް ތުހުމަތެއްގައި ހައްޔަރު ކުރެވޭ މީހަކު އެންމެ ގިނަވެގެނެ 24 ގަޑި އިރުތެރޭގައި ފަނޑިޔާރެއްގެ ކުރިމައްޗަށް ހާޒިރުކުރެވެން ޖެހޭނެކަމަށް އޮވެއެވެ. މީގެ އިތުރުން ޖިނައީ އިޖުރާއަތުގެ ޤާނޫނުގައިގައިވެސް ފަނޑިޔާރެއްގެ ކުރިމައްޗަށް 24 ގަޑިއިރުތެރޭ ހާޒިރު ކުރަންޖެހޭނެ ކަމަށްއޮވެއެވެ.\nއެހެންކަމުން ޓެރަރިޒަމް ޤާނޫނަށް އިސްލާހު ގެންނަ ނަމަ ޤާނޫނު އަސާސީއަށްވެސް އިސްލާހުގެންނަންޖެހޭނެއެވެ.\nPrevious ދަރިވަރުން ކުރިއަށްދާނެ ދާއިރާއެއް އިހްތިޔާރު ކުރުމުގައި މަޖުބޫރުކޮށްގެން ނުވާނެ: ރައީސް\nNext ގައުމަށް ޖެހިފައި މިވަނީ މުސީބާތެއް – ޔާމީން


ސެޕްޓެމްބަރު މަހު މީރާއިން 843.04 މިލިއަން ރުފިޔާ ބަލައިގަނެފި\nސެޕްޓެމްބަރު 2020 ގައި މީރާއަށް 843.04 މިލިއަން ރުފިޔާ ބަލައިގަނެފައިވާކަމަށް މީރާއިން މައުލޫމާތުދީފިއެވެ. މި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ 30.9% މަދު އަދަދެކެވެ.\nމީރާއިން މައުލޫމާތު ދޭ ގޮތުގައި، ސެޕްޓެމްބަރު 2019 ގައި ލިބުނު އާމްދަނީ އާ އަޅާބަލާއިރު ސެޕްޓެމްބަރު 2020 ގައި ލިބިފައިވާ އާމްދަނީ ދަށްވުމުގެ މައިގަނޑު ސަބަބަކީ ކޮވިޑް-19 އާ ގުޅިގެން ފަތުރުވެރިން ރާއްޖެއަށް ޒިޔާރަތްކޮށްފައިވާ މިންވަރު ދަށްވެފައިވުމުގެ ސަބަބުން ޓޫރިޒަމް ދާއިރާގެ އިޤްތިޞާދީ ހަރަކާތްތައް މަދުވެ، ޓޫރިޒަމް ދާއިރާއިން ޓެކުހުގެ ގޮތުގައި ލިބިފައިވާ އާމްދަނީ ދަށްވެފައިވުމެވެ. މިގޮތުން، ޖީ.އެސް.ޓީ އަދި ގްރީން ޓެކްސް ފަދަ ޓެކުހުން ލިބިފައިވާ އާމްދަނީ ވަނީ ދަށްވެފައެވެ. މީގެ އިތުރުން، ޓޫރިޒަމް ލޭންޑް ރެންޓް ދެއްކުމުގެ ސުންގަޑި އިތުރުކުރެވިފައިވުމުން، މި މުއްދަތުގައި ލިބިފައިވާ އާމްދަނީ، މީގެ ކުރީ އަހަރުގެ މި މުއްދަތާއި ބަލާއިރު މަދުކަމަށް މީރާއިން ފާހަގަކުރެއެވެ.\nސެޕްޓެމްބަރު 2020 ގައި މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ އާމްދަނީން ނަގާ ޓެކުހެވެ. އެއީ 45.7% ނުވަތަ 385.57 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ޖީ.އެސް.ޓީ އިންނެވެ. އެއީ %25.8 ނުވަތަ 217.16 މިލިއަން ރުފިޔާއެވެ. މީގެ އިތުރުން، ބީ.ޕީ.ޓީގެ ގޮތުގައި 150.13 މިލިއަން ރުފިޔާ (17.8%)، ރެސިޑެންޝަލް ޕަރމިޓްގެ ގޮތުގައި 21.06 މިލިއަން ރުފިޔާ (2.5%)، މުދަލު ޒަކާތުގެ ގޮތުގައި 11.07 މިލިއަން ރުފިޔާ (1.3%)، އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 58.04 މިލިއަން ރުފިޔާ (6.9%) ހިމެނެއެވެ.\nސެޕްޓެމްބަރު 2020 ގައި ބަލައިގަނެފައިވާ އާމްދަނީގެ ތެރޭގައި 6.74 މިލިއަން އެމެރިކާ ޑޮލަރު ހިމެނެއެވެ.\nގުޅުންހުރި ލިޔުންތައް: https://www.mira.gov.mv/reports/September_2020.pdf


ޙަރާމް ގޮތުގައި މުދާ ހޯދުން … ދުޢާ އިޖާބަނުވުމަށް އޮތް ސަބަބެއް. – DhiSalafiyyah\nޙަރާމް ގޮތުގައި މުދާ ހޯދުން … ދުޢާ އިޖާބަނުވުމަށް އޮތް ސަބަބެއް.\n27/04/2012 އެހެނިހެން, ދީންއަލް އަޚް ބިލާލް ޢަބްދުއްސައްތާރު\nﷲ ތަޢާލާވަނީ، އެއިލާހަށް ދުޢާ ދަންނަވައި އެއިލާހުގެ ހަޞްރަތުން ކަންކަމަށް އެދުމަށް މީސްތަކުންނަށް އަންގަވާފައެވެ. އެހެނީ އެއިލާހީ ޞަމަދުވަންތައިލާހެވެ. ((اللَّـهُ الصَّمَدُ )) سورة الإخلاص ﴿٢﴾ މާނަ: ” ﷲ އީ، އެންމެހާ ތަކެތި އެކަލާނގެއަށް ބޭނުންތެރިވެގެންވާ، އަދި އެއްވެސް އެއްޗަކަށް، އެކަލާނގެ ބޭނުންވެވޮޑިގެންނުވާ ރަސްކަލާނގެއެވެ. “ އެހެންކަމުން އެއީ އެންމެހައި ކަމަކުން ފުދިވޮޑިގެންވާ އިލާހެވެ.\nއެއިލާހަށް ދުޢާ ދެންނެވުން އެއީ މަތިވެރިވެގެންވާ އަޅުކަމެކެވެ. މި އަޅުކަން އަދާކުރަން ނުޖެހޭކަމަށް ދެކި ބޮޑާވާ މީހުންނީ ނިކަމެތިކަމާއި އެކު ނަރަކައިގެ ޢަޒާބުގެ ތެރެއަށް ވަންނާނެ ބައެއްކަމުގައި ﷲ ތަޢާލާވަނީ ޚަބަރުދެއްވާފައެވެ. ﷲ ތަޢާލާވަޙީކުރައްވާފައި ވެއެވެ. ((وَقَالَ رَ‌بُّكُمُ ادْعُونِي أَسْتَجِبْ لَكُمْ ۚ إِنَّ الَّذِينَ يَسْتَكْبِرُ‌ونَ عَنْ عِبَادَتِي سَيَدْخُلُونَ جَهَنَّمَ دَاخِرِ‌ينَ )) سورة غافر ﴿٦٠﴾ މާނަ: ” އަދި ތިޔަބައިމީހުންގެ ވެރިރަސްކަލާނގެ ވަޙީކުރެއްވިއެވެ. ތިޔަބައިމީހުން ތިމަންރަސްކަލާނގެއަށް ދުޢާ ދަންނަވާށެވެ! ތިމަންރަސްކަލާނގެ ތިޔަބައިމީހުންގެ ދުޢާ އިޖާބަކުރައްވާހުށީމެވެ. ހަމަކަށަވަރުން، ތިމަންރަސްކަލާނގެއަށް ދުޢާ ކޮށް އަޅުކަން ކުރުމަށް ކިބުރުވެރިވެގަންނަ މީހުން ދަންނާށެވެ! ނިކަންހުރެ ނިކަމެތިވެގެންވާ ޙާލު، އެއުރެން ނަރަކަޔަށް ވަންނާނެތެވެ. “\nﷲ ތަޢާލާގެ ވަޙީބަސްފުޅުގެ މާނައިގައި މިވާފަދައިން ” ތިމަންރަސްކަލާނގެއަށް ދުޢާ ދަންނަވާށެވެ! ތިމަންރަސްކަލާނގެ ތިޔަބައިމީހުންގެ ދުޢާ އިޖާބަކުރައްވާހުށީމެވެ. “ އެއީ ދުޢާ އިޖާބަކޮށްދެއްވާ ދީލަތިވަންތަ އިލާހެވެ.\nނަމަވެސް އަޅާގެ ދުޢާ އިޖާބަނުވުމަށް މެދުވެރިވާ ވަރަށް ގިނަ ސަބަބުތައް ވެއެވެ. އޭގެތެރެއިން މައިގަނޑު އެއް ސަބަބު އަންނަނިވި ޙަދީޘް ގައި ރަސޫލުﷲ ޞައްލަﷲ ޢަލައިހި ވަސައްލަމަ ބަޔާންކޮށް ދެއްވާފައި ވެއެވެ. އެއީ ޙަރާމް ތަކެތިގޮތުގައި މުދާ ހޯދައި އެ ބޭނުންކޮށް އުޅުމެވެ. އެއީ އަޅުގަނޑުމެން މިއަދު ވަރަށް ބޮޑަށް ސަމާލުވާން ޖެހިފައިވާ ކަމެކެވެ. ރިޝްވަތު ނެގުމާއި، ރިބާ ކެއުމާއި، ކޮރަޕްޝަށް ފަދަ، ކަންކަން އާންމުވެ، އެއީ މާބޮޑު ކަމަކަށް ނުހަދައި، އެފަދަ ޙަރާމް ކަންކަމަށް މީސްތަކުން އަރައިގަންނަމުން ދަނީ މަދެއްކޮށެއްނޫނެވެ. މިފަދައިން ހޯދާ މުދަލާއި ފައިސާ ހިމެނޭނީ ޙަރާމްގޮތުގައި ހޯދާ ތަކެތިކަމުގައެވެ.\nއަބޫ ހުރައިރާ ރަޟިޔަﷲ ޢަންހު ވިދާޅުވިއެވެ. (( ދެން އެކަލޭގެފާނު ޞައްލަﷲ ޢަލައިހި ވަސައްލަމަ މީހެއްގެ ވާހަކަ ޒިކުރުކުރެއްވިއެވެ. އެމީހަކީ، އެމީހާ ކުރަމުން ދިޔަ ދަތުރު ދިގުވުމުގެ ސަބަބުން ބޯ ހޭވި ހިރަފުސް ވެފައިވާ މީހެކެވެ. އޭނަގެ ދެ އަތް މައްޗަށް އުފުލައި ދުޢާކުރަން ފެށިއެވެ. އޭ އަޅުގެ ވެރި ރައްބެވެ! އޭ އަޅުގެ ވެރި ރައްބެވެ! … އޭނަ ކަނީ ޙަރާމް އެއްޗިއްސެވެ. ނުވަތަ ޙަރާމް ގޮތުގައި ހޯދާ ތަކެއްޗެވެ. އޭނަ ބޮނީ ޙަރާމް އެއްޗިއްސެވެ. ނުވަތަ ޙަރާމް ގޮތުގައި ހޯދާ ތަކެއްޗެވެ. އޭނަ ލައިއުޅެނީ ޙަރާމް އެއްޗިއްސެވެ. އަދި އޭނާ ހެދި ބޮޑުވެފައިވަނީ ޙަރާމްތަކެއްޗަށް ބަރޯސާވެގެންނެވެ….ފަހެ އެފަދަ މީހެއްގެ ދުޢާ އިޖާބަކުރެވޭނީ ކިހިނަކުން ހެއްޔެވެ؟ )) رواه مسلم\nމި ހަދީޘުން އަޅުގަނޑުމެންނަށް އެނގިގެންދަނީ، ޙަރާމް ގޮތުގައި މުދާ ހޯދާމީހުންގެ ދުޢާ އިޖާބަވުން ދުރުވެގެންވާކަމެވެ. ރަނގަޅު ހެޔޮގޮތުގައި މުދާ ހޯދާ ބައެއްކަމުގައި ﷲ ތަޢާލާ އަޅުގަނޑުމެން ލައްވާށިއެވެ. – އާމީން –


Ajax in3lan’du ge lead eh hoadhaafai vanikoh, Chelsea in evvaru koffi - One Online\nޔޫއެފާ ޗެމްޕިއަންސް ލީގުގައި އަޔެކްސް ކޮޅަށް ރީސް ޖޭމްސް ކާމިޔާބުކޮށްދިން ލަނޑަށް ފަހު، ޗެލްސީގެ ކުޅުންތެރިން އުފާފާޅުކުރަނީ: އެ މެޗު ނިމިގެންދިޔައީ 4-4ގެ ނަތީޖާއަކުން އެއްވަރުވެގެން -- ފޮޓޯ/ ރެކްސް\nއަޔެކްސް އިން ތިން ލަނޑުގެ ލީޑެއް ހޯދާފައިވަނިކޮށް، ޗެލްސީން އެއްވަރުކޮށްފި\nޔޫއެފާ ޗެމްޕިއަންސް ލީގުގައި ނެދަލެންޑްސްގެ އަޔެކްސް އިން ތިން ލަނޑުގެ ލީޑެއް ހޯދާފައިވަނިކޮށް، އިނގިރޭސިވިލާތުގެ ޗެލްސީން އެއްވަރުކޮށްފިއެވެ.\nއަމިއްލަ ދަނޑުގައި ރޭ އަޔެކްސްއާ ދެކޮޅަށް ޗެލްސީ ކުޅުނު "ގްރޫޕު އެޗް"ގެ މެޗު ނިމިގެންދިޔައީ 4-4ގެ ނަތީޖާއަކުން ދެ ޓީމު އެއްވަރުވެގެންނެވެ.\nއެ މެޗު ފެށިތާ ދެ މިނެޓުގެ ތެރޭގައި އަޔެކްސް އިން ވަނީ ލަނޑެއް ޖަހައި ލީޑު ހޯދައިފައެވެ. އެ ލަނޑަކީ ޗެލްސީގެ ފޯވަޑް ޓެމީ އަބްރަހަމް އަތުން ބައިކޮޅަށް ވަން ލަނޑެކެވެ. ކުއިންސީ ޕްރޮމޭސް ނަގައިދިން ހިލޭ ޖެހުން ޗެލްސީގެ ގޯލުގެ ތެރެއަށް ވަދެފައިވަނީ އަބްރަހަމް ދިފާއުކުރަން އުޅުމުގެ ތެރޭގައި އޭނާގެ ފައިގައި ޖެހިފައެވެ.\nއަޔެކްސް އިން ލީޑު ހޯދިތާ މިނެޓެއް ފަހުން ޗެލްސީއަށް ވަނީ ޕެނަލްޓީއެއް ލިބިފައެވެ. މެޗުގެ ހަތަރުވަނަ މިނެޓުގައި ޗެލްސީއަށް އެ ޕެނަލްޓީ ކާމިޔާބުކޮށްދީ، ނަތީޖާ ހަމަހަމަކޮށްދިނީ ޖޯޖީނިއޯއެވެ. ޗެލްސީއަށް އެ ޕެނަލްޓީ ލިބުނީ އަޔެކްސްގެ ޕެނަލްޓީ އޭރިއާ ތެރެއިން ކްރިސްޓިއަން ޕުލިސިޗްއަށް ޖޯލް ވެލްޓްމަން ކުރި ފައުލަކާ ގުޅިގެންނެވެ.\nމެޗުގެ 20 ވަނަ މިނެޓުގައި އަޔެކްސް އިން ވަނީ ލަނޑެއް ޖަހައި އަލުން ލީޑު ހޯދައިފައެވެ. ހަކީމް ޒިޔެކް ނަގައިދިން ހުރަހަކުން އަޔެކްސްއަށް އެ ލަނޑު ކާމިޔާބުކޮށްދިނީ ޕްރޮމޭސްއެވެ. ޒިޔެކް ނަގައިދިން ބޯޅަ، ޗެލްސީގެ ޕެނަލްޓީ އޭރިއާ ތެރޭ ހުސްކޮށް ހުރެ ފަސޭހަކަމާއެކު ޕްރޮމޭސް ވަނީ ބޮލުން ގޯލުގެ ތެރެއަށް ފޮނުވާލައިފައެވެ.\nމެޗުގެ ފުރަތަމަ ހާފު ނިމުމުގެ ކުރިން އަޔެކްސް އިން ވަނީ ދެ ލަނޑުގެ ލީޑެއް ހޯދައިފައެވެ. މެޗުގެ 35 ވަނަ މިނެޓުގައި އަޔެކްސް އިން ޖެހި އެ ލަނޑަކީ ވެސް ޗެލްސީ އަތުން ބައިކޮޅަށް ވަން ލަނޑެކެވެ. އަޔެކްސްގެ ޒިޔެކް ފޮނުވާލި ހިލޭ ޖެހުން ޗެލްސީގެ ގޯލުގެ އަރިމަތީ ދަނޑީގައި ޖެހި، ގޯލުގެ ތެރެއަށް ވަދެފައިވަނީ ކީޕަރު ކެޕާ އަރިޒަބަލާގަގެ ބޮލުގައި ޖެހުމުންނެވެ. މެޗުގެ ފުރަތަމަ ހާފު ނިމިގެންދިޔައީ 3-1ގެ ނަތީޖާއަކުން އަޔެކްސް ކުރީގައި އޮވެގެންނެވެ.\nމެޗުގެ ދެވަނަ ހާފު ފެށިތާ ދިހަ މިނެޓުގެ ތެރޭގައި އަޔެކްސް އިން ވަނީ އިތުރު ލަނޑެއް ޖަހައި ތިން ލަނޑުގެ ލީޑެއް ހޯދައިފައެވެ. މެޗުގެ 55 ވަނަ މިނެޓުގައި ޒިޔެކް ދިން ބޯޅައަކުން އަޔެކްސްއަށް އެ ލަނޑު ކާމިޔާބުކޮށްދިނީ ޑޮނީ ވެން ޑެ ބީކްއެވެ.\nމެޗުގެ 63 ވަނަ މިނެޓުގައި ޗެލްސީން ވަނީ އަޔެކްސް އިން ދަމަހައްޓަމުންދިޔަ ލީޑު ދެ ލަނޑަށް ހަނިކޮށްފައެވެ. އަބްރަހަމް ދިން ބޯޅައަކުން ޗެލްސީއަށް އެ ލަނޑު ކާމިޔާބުކޮށްދިނީ އެޓީމުގެ ކެޕްޓަން ސެޒާ އަޒްޕްލިކުއެޓާއެވެ. އަޔެކްސްގެ ޕެނަލްޓީ އޭރިއާ ތެރެއިން އަޒްޕްލިކުއެޓާއަށް ބޯޅަ ލިބުނު އިރު، އޭނާ ހުރީ ވަރަށް ހުސްކޮށެވެ.\nމެޗުގައި އަޔެކްސްއަށް އުނދަގޫތަކަކާ ކުރިމަތިލާން ޖެހުނީ ކައިރިކައިރީގައި ދެ ރަތް ކާޑު ދެއްކުމުންނެވެ. މެޗުގެ 68 ވަނަ މިނެޓުގައި އަބްރަހަމްއަށް ކުރި ފައުލަކާ ގުޅިގެން ޑެލީ ބްލިންޑަށް ދެވަނަ ރީނދޫ ކާޑަކާއެކު ރަތް ކާޑެއް ދެއްކި އިރު، މެޗުގެ 69 ވަނަ މިނެޓުގައި އަޔެކްސްގެ ވެލްޓްމަންއަށް ދެވަނަ ރީނދޫ ކާޑަކާއެކު ރަތް ކާޑެއް ދެއްކީ ޗެލްސީގެ ހަޑްސަން އޮޑޮއީ ފޮނުވާލި ބޯޅައެއް ޕެނަލްޓީ އޭރިއާ ތެރެއިން ވެލްޓްމަންގެ އަތުގައި ޖެހުމުންނެވެ.\nއަޔެކްސްގެ ޕެނަލްޓީ އޭރިއާ ތެރެއިން ވެލްޓްމަންގެ އަތުގައި ބޯޅަ ޖެހުމުން ރެފްރީ ވަނީ ޗެލްސީއަށް ޕެނަލްޓީއެއް ވެސް ދީފައެވެ. ޗެލްސީއަށް ލިބުނު ޕެނަލްޓީ ކާމިޔާބުކޮށްދިނީ އެޓީމުގެ ފުރަތަމަ ލަނޑު ވެސް ކާމިޔާބުކޮށްދިން ޖޯޖީނިއޯއެވެ.\nޗެލްސީން މެޗުގެ ނަތީޖާ ހަމަހަމަކުރީ 74 ވަނަ މިނެޓުގައެވެ. ޗެލްސީއަށް އެ ލަނޑު ކާމިޔާބުކޮށްދިނީ ދެވަނަ ހާފުގައި ބަދަލު ކުޅުންތެރިއެއްގެ ގޮތުގައި ކުޅެން ނުކުތް އުމުރުން 19 އަހަރުގެ ޑިފެންޑަރު ރީސް ޖޭމްސްއެވެ. އޭނާ އެ ލަނޑު ކާމިޔާބުކުރީ ވިލިއަން ނަގައިދިން ކޯނަރަކުން ކާޓް ޒޫމާ ފޮނުވާލި ބޯޅަ، އަޔެކްސްގެ ގޯލުގެ ހުރަސް ދަނޑީގައި ޖެހިފައި ނުކުތުމާއެކު ލިބުނު ބޯޅައިން ފޮނުވާލި ބާރު ހަމަލާއަކުންނެވެ.\n"ގްރޫޕު އެޗް"ގެ އެއްވަނައިގައި އޮތް ޗެލްސީ އާއި ދެވަނައިގައި އޮތް އަޔެކްސް އަދި ތިންވަނައިގައި އޮތް ވެލެންސިއާ، އެއިން ކޮންމެ ޓީމަކަށް ވެސް ހަތަރު މެޗުން ލިބިފައިވަނީ ހަތް ޕޮއިންޓެވެ. ޗެލްސީ ކުރީގައި އޮތީ ހެޑް ޓު ހެޑް ނަތީޖާއިންނެވެ. އެ ގްރޫޕުގެ ފުލުގައި އޮތް ލިލްއަށް ހަތަރު މެޗުން ލިބިފައިވަނީ އެންމެ ޕޮއިންޓެކެވެ.\nގުޅޭ ޓެގު ފުޓްބޯޅަ ޗެލްސީ ޔޫއެފާ ޗެމްޕިއަންސް ލީގު އަޔެކްސް


Fahathun arain Milan in Juventus balikohfi\nފަހަތުން އަރައި މިލާނުން ޔުވެންޓަސް ބަލިކޮށްފި\nޔުވެންޓަސް އަތުން މިލާން މޮޅުވީ 4-2 ން\nޔުވެންޓަސް އެއްވަނައިގައި އޮތީ ހަތް ޕޮއިންޓުގެ ލީޑަކާއެކު\nމިލާން ވަނީ 49 ޕޮއިންޓު ހޯދައިގެން ފަސްވަނައަށް ޖެހިލާފައި\nކ. މާލެ | 8 ޖުލައި 2020 | ބުދަ 12:32 | 2,086\nމިލާނާއި ޔުވެންޓަސް ބައްދަލުކުރި މެޗުގެ ތެރެއިން: މި މެޗުން މިލާން މޮޅުވީ 4-2 ން - ގެޓީ އިމޭޖާސް\nއޭސީ މިލާން އަތުން ބަލިވެ އިޓާލިއަން ލީގުގެ އެއްވަނައިގައި 10 ޕޮއިންޓުގެ ލީޑެއް ނަގަން ލިބުނު ފުރުސަތު ޔުވެންޓަސްއަށް ގެއްލިއްޖެއެވެ.\nތާވަލުގެ ދެ ވަނައިގައި އޮތް ލާޒިއޯ ވަނީ އަންގާރަ ދުވަހުގެރޭ ރެލިގޭޝަން ޒޯނުގައި އޮތް ލެއްޗޭ އަތުން 2-1 ން ބަލިވެފައެވެ. އެހެންކަމުން މިލާން އަތުން މޮޅުވެ ލީޑު ފުޅާކުރުމުގެ ފުރުސަތު ޔުވެންޓަސްއަށް އޮތް ނަމަވެސް، އަންގާރަ ދުވަހުގެރޭ ރަށުން ބޭރުގައި ކުޅުނު މެޗުން ޔުވެންޓަސް ވަނީ 4-2 ން ބަލިވެފައެވެ.\nމިލާނުގެ ދަނޑުގައި ކުޅުނު މި މެޗުގެ ފުރަތަމަ ހާފުގައި ލަނޑެއް ނުފެނުނު ނަމަވެސް، ދެވަނަ ހާފުގެ ކުރީކޮޅު ޔުވެންޓަސްއިން ވަނީ ދެ ލަނޑުގެ ލީޑެއް ނަގާފައެވެ. ދެވަނަ ހާފު ފަށައިގެން ދެވަނަ މިނެޓުގައި އެޑްރިއެން ރަބިއޯ ޔުވެންޓަސްއަށް ލީޑު ނަގައިދިންއިރު، އޭގެ ހަ މިނެޓު ފަހުން އެޓީމަށް ލީޑު ފުޅާކޮށްދިނީ ކްރިސްޓިއާނޯ ރޮނާލްޑޯއެވެ.\nއެކަމަކު މިލާނުން ވަނީ ހަ މިނެޓު ތެރޭ ތިން ލަނޑު ޖަހާ އެޓީމު ކޮޅަށް ނަތީޖާ އަނބުރާލާފައެވެ. މެޗުގެ 62 ވަނަ މިނެޓުގައި ޕެނަލްޓީއަކުން ޒަލަޓާން އިބްރަހިމޮވިޗް މިލާނަށް ފަރަގު ކުޑަކޮށްދިންއިރު، މެޗުގެ 66 ވަނަ މިނެޓުގައި މިލާނަށް ނަތީޖާ އެއްވަރުކޮށްދިނީ ފްރޭންކް ކެސިއޭއެވެ. އަދި އޭގެ މިނެޓެއް ފަހުން ރަފައެލް ލީއޯ ވަނީ އެ ޓީމަށް ލީޑު ނަގާދީފައެވެ. މެޗުގައި މިލާނުން ލީޑު ފުޅާކުރީ 80 ވަނަ މިނެޓުގައި ޖެހީ އަންޓެ ރެބިޗް ކާމިޔާބުކުރި ލަނޑުންނެވެ.\nމި ނަތީޖާއާއެކު ޔުވެންޓަސް އެއްވަނައިގައި އޮތީ ހަތް ޕޮއިންޓުގެ ލީޑަކާއެކުއެވެ. އެ ޓީމަށް 31 މެޗުން 75 ޕޮއިންޓު ލިބިފައިވާއިރު، ދެވަނައިގައި އޮތް ލާޒިއޯއަށް 31 މެޗުން ލިބިފައިވަނީ 68 ޕޮއިންޓެވެ. އަދި މި މޮޅާއެކު މިލާން ވަނީ 31 މެޗުން 49 ޕޮއިންޓު ހޯދައިގެން ތާވަލުގެ ފަސްވަނައަށް ޖެހިލާފައެވެ.